ދުވާލަކު 300 ޓެސްޓު ހެދޭ ގޮތަށް4އަތޮޅެއްގައި ކޮވިޑް ޓެސްޓިންގ ކެޕޭސިޓީ އިތުރުކުރަނީ | Atoll News\nދުވާލަކު 300 ޓެސްޓު ހެދޭ ގޮތަށް4އަތޮޅެއްގައި ކޮވިޑް ޓެސްޓިންގ ކެޕޭސިޓީ އިތުރުކުރަނީ\nޝާއިޢުކުރީ: މުޙައްމަދު އަފްރާޙް މެއި 24, 2021, 08:30\nދުވާލަކު 300 ޓެސްޓު ހެދޭ ގޮތަށް4އަތޮޅެއްގައި ކޮވިޑް ޓެސްޓިންގ ކެޕޭސިޓީ އިތުރުކުރަން ނިންމާފައިވާ ކަމަށް ހެލްތް އެމަޖެންސީ އޮޕަރޭޝަން ސެންޓަރު (އެޗްއީއޯސީ) އިން ބުނެފި އެވެ.\nރައީސް އޮފީހުގެ ތަރުޖަމާނު މުހައްމަދު މަބްރޫކް ވިދާޅުވީ ޓެސްޓިންގ ކެޕޭސިޓީ އިތުރު ކުރަން ނިންމާފައިވަނީ ރ. ޅ. ލ އަދި ގދ އަތޮޅުގައި ކަމަށެވެ.\nއެ އަތޮޅުތަކުގައި މިހާރު ކޮވިޑް ޓެސްޓު ކުރެވެން ހުރީ، ރ. އުނގޫފާރު ރީޖަނަލް ހޮސްޕިޓަލް، ޅ. ނައިފަރު ގައި ހުންނަ ޅ. އަތޮޅު ހޮސްޕިޓަލް، ލ. ގަން ރީޖަނަލް ހޮސްޕިޓަލް އަދި ގދ. ތިނަދޫ އަބްދުއް ސަމަދު މެމޯރިއަލް ހޮސްޕިޓަލެވެ.\n“އެ ހޮސްޕިޓަލްތަކުގެ ޓެސްޓިންގ ކެޕޭސިޓީ އިތުރު ކުރެވެން އޮތީ އިތުރު މެޝިންތަކާއި އިތުރު މުވައްޒަފުން ތަމްރީން ކުރެވިގެން. އެހެންވެ ސާމްޕަލް ޓެސްޓު ކުރުމުގައި ހަރަކާތްތެރިވާނެ ލެބޯޓްރީ ޓެލްނޮލޮޖިސްޓުންގެ ނަންތައް ފޮނުވަން މިހާރުވާނީ އަންގާފަ. މަބްރޫކް ވިދާޅުވި އެވެ.\nމި ހަތަރު އަތޮޅުގެ ކޮންމެ ލެބޯޓްރީއެއްގައި ދުވާލަކު ކޯވިޑަށް ޓެސްޓު ކުރެވޭ ސާމްޕަލްގެ އަދަދު 300 އަށް އިތުރުވާނެ ކަމަށާއި މި މަސައްކަތް އެއްކޮށް ނިމެން ގާތްގަނޑަކަށް 45 ވަރަކަށް ދުވަސް ވާނެ ކަމަށް ވެސް މަބްރޫކް ވިދާޅުވި އެވެ.\nމިހާރު ރާއްޖޭގައި ކޯވިޑަށް ޓެސްޓު ކުރެވެނީ ހއ. ދިއްދޫ، ހދ. ކުޅުދުއްފުށި ސިޓީ، ށ. ފުނަދޫ، ނ. މަނަދޫ، މާފަރު، ރ. އުނގޫފާރު، ބ. އޭދަފުށި، ދަރަވަންދޫ، ޅ. ނައިފަރު، މާލެ، ދ. ކުޑަހުވަދޫ، ލ. ގަން، ގއ. ވިލިނގިލި، ގދ. ތިނަދޫ، ފުވައްމުލަކު ސިޓީ އަދި އައްޑޫ ސިޓީގައި އެވެ.\nއެކަމަކު މީގެ ތެރޭގައި ގިނައީ ދުވާލަކު 300 ސާމްޕަލް ޓެސްޓު ކުރެވޭ މަދު ހޮސްޕިޓަލެވެކެވެ.


Covid gai dhuvaafarun hatharuvana maru, aanmun ihuthijaaju kuranee\nކޮވިޑްގައި ދުވާފަރުން ހަތަރުވަނަ މަރު، އާންމުން އިހުތިޖާޖު ކުރަނީ\nރ. ދުވާފަރު ސިއްހީ މަރުކަޒު ކައިރީގައި އިހުތިޖާޖު ކުރިއަށް ދަނީ: ފުލުހުން ދަނީ އިހުތިޖާޖު ހުއްޓުވަން މަސައްކަތް ކުރަމުން -- ފޮޓޯ: ދުވާފަރު ލައިވް ފޭސްބުކް ޕޭޖް\nކޮވިޑަށް ޕޮޒިޓިވް މީހަކު މަރުވެއްޖެ އެވެ. ދުވާފަރުން ރިޕޯޓްކުރި މިއީ ހަތަރުވަނަ މަރެވެ. މި މަހުގެ 27 ވަނަ ދުވަހުވެސް އެރަށުން މީހަކު މަރުވިއެވެ.\nމީގެ ކުޑައިރުކޮޅެއްގެ ކުރީން މަރުވެފައިވަނީ އުމުރުން 52 އަހަރުގެ ދިވެހި އަންހެނެކެވެ. އެއީ ދުވާފަރަށް ނިސްބަތްވާ މީހެކެވެ.\nކޮވިޑްގެ ހާލަތު އެންމެ ގޯސް ދުވާފަރުގައި ބަލި މެނޭޖްކުރުމުގައި އިހުމާލުވެފައިވާ ކަމަށް ބުނެ އެ ރަށުގައި މިހާރު ދަނީ އިހުތިޖާޖު ކުރަމުންނެވެ. ގިނަ ބަޔަކު އެއްވެ ސިއްހީ މަރުކަޒު ކައިރީގައި ދަނީ އަޑުއުފުލަމުންނެވެ. އާންމުން ހުއްޓުވަން ފުލުހުން ދަނީ މަސައްކަތް ކުރަމުންނެވެ.\nއިހުތިޖާޖުގެ ކުރާ މީހުން ވަނީ މިރޭގެ މަރަކީ އިހުމާލުގެ މަރެއްގެ ގޮތުގައި ސިފަކޮށްފައެވެ. އަދި ފަރުވާ ދިނުން ވަރަށް ބޮޑަށް ލަސްވި ކަމަށް ތުހުމަތުކޮށްފައިވެއެވެ.\nދުވާފަރު ސިއްހީ މަރުކަޒާ ހަވާލުވެވަޑައިގެން ހުންނެވި ސީނިއާ އެޑްމިން އޮފިސަރު އާމިރު އަހްމަދު މިއަދު އަވަސް އަށް ވިދާޅުވީ ބަލި ކޮންޓްރޯލް ކުރުމަށް މަސައްކަތް ކުރަމުން އަންނަ ކަމަށާއި ނަމަވެސް އަދިވެސް ރަށުގެ ހާލަތު ވަރަށް ގޯސް ކަމަށެވެ.\nއާމިރު ވިދާޅުވި ގޮތުގައި ހޯމް ކަރަންޓީނުގައި ތިބޭ މީހުން ބައްޔަށް ޕޮޒިޓިވްވަމުން އަންނައިރު ރަށުން ފުލޫގެ ގޮތުގައި ވެސް ބައިވަރު ކޭސްތައް ރިޕޯޓް ކުރަމުންދާ ކަމަށެވެ. ރެންޑަމް ސާމްޕަލް ކުރިން ނެގި ނަމަވެސް ފުލޫގެ ގޮތުގައި ކޭސްތައް ރިޕޯޓް ކުރާތީ ރެންޑަލް ސާމްޕަލް ނެގުން މިވަގުތަށް ހުއްޓާލާފައިވާ ކަމަށްވެސް ވިދާޅުވި އެވެ.\n"ނަމަވެސް ހާލަތަށް ބަދަލެއް ނާންނާތީ ބަލި ކޮންޓްރޯލް ކުރެވެން އޮތީ ރެންޑަމް ސާމްޕަލް ނަގައިގެން ކަމަށްވާތީ ވަރަށް އަވަހަށް އަލުން ސާމްޕަލް ނެގުމުގެ މަސައްކަތް ފެށުމަށް މިހާރު މިދަނީ ތައްޔާރުވަމުން،" އާމިރު ވިދާޅުވި އެވެ.\nދުވާފަރުގައި މިވަގުތު ކޮވިޑް ޓެސްޓް ކުރެވޭނެ ގޮތެއް ނެތެވެ. އެންމެ ކައިރިން ވެސް ކޮވިޑް ޓެސްޓް ހެދެން ހުރީ ރ. އުނގޫފާރުގަ އެވެ.\nއާމިރު ވިދާޅުވީ ކޮވިޑް ސާމްޕަލްތައް އާންމުކޮށް ފޮނުވަނީ މާލެ ކަމަށާއި، 24 ގަޑިއިރު ތެރޭގައި ނަތީޖާ ލިބޭ ކަމަށެވެ. ނަމަވެސް ބައެއް ފަހަރު ނަތީޖާ ލިބުމުގައި ލަސްތަކެއް ދިމާވާ ކަންވެސް ފާހަގަކުރެއްވި އެވެ.\n"މީހުންގެ މޫވްމެންޓަށް ބަލާއިރު ރަށުތެރޭގައި މީހުން ނިކުމެ އުޅުން މަދު. އެކަމަކު ވަރަށް ކަންބޮޑުވާ ދަރަޖައަށް ބައެއް މީހުންގެ މޫވްމެންޓްސް ބައެއްފަހަރު ހުރޭ. މީހުންގެ ފަރާތުން އެއްބާރުލުން ނުލިބޭނަމަ ކޮންޓްރޯލްކުރަން ވަރަށް އުނދަގޫވާނެ. ބައެއް މީހުންގެ ފަރާތުން އެންމެ ރަނގަޅު އެއްބާރުލުމެއް ނުލިބޭ" އާމިރު ވިދާޅުވި އެވެ.\nދުވާފަރުގައި ބަލި ކޮންޓްރޯލް ކުރަން އަޅާފައިވާ ފިޔަަވަޅުތަކަށް އެއްބާރުލުން ނުދޭ މީހުންގެ މައުލޫމާތު އެރަށު ޓާސްކްފޯސް އިން ދަނީ ކަމާ ގުޅޭ އިދާރާތަކަށް ރިޕޯޓް ކުރަމުންނެވެ. ފިޔަވަޅުތަކަށް ރައްޔިތުންގެ ފަރާތުން ފުރިހަމަ އަށް އެއްބާރުލުން ލިބިގެން ނޫނީ ބަލި ފެތުރުން ކޮންޓްރޯލް ނުކުރެވޭނެ ކަމުގައިވެސް އާމިރު ވިދާޅުވި އެވެ.\nދުވާފަރަކީ މެއި މަހުގެ 25 ވަނަ ދުވަހުން ފެށިގެން މޮނިޓަރިންއަށް ގެނެސް އަރާ ފޭބުން މަނާކޮށްފައިވާ ރަށެކެވެ. އެ ރަަށުގައި މިވަގުތުވެސް ކޮވިޑަށް ޕޮޒިޓިވް 145 މީހަކު ވެއެވެ.\nދުވާފަރު އެޗްޕީއޭ ޑަބްލިޔޫއެޗްއޯ + މިނިސްޓްރީ އޮފް ހެލްތު ކޮރޯނާ ވައިރަސް ކޮވިޑް-19\nއިތުރު 160 ޕޮޒިޓިވް، ނަންބަރު 95،700 އަށް\nކޮވިޑް ޖެހުނު 89،000 މީހުން ފަސޭހަވެއްޖެ\nދުވާފަރުން ބަލި ޖެހުނު މީހުންގެ އަދަދު 732 އަށް


SunOnline: Feyrunu MIFCO ge2million nufeney, thuhumathu kurevey meehun dhookohlaifi\nފޭރުނު މިފްކޯގެ ދެ މިލިއަން ނުފެނޭ، ތުހުމަތު ކުރޭވޭ މީހުން ދޫކޮށްލައިފި\nމުހައްމަދު މުޒައްޔިން ނާޒިމް 30 May 2019, 23:10\nފައިސާ ހިފައިގެން ދަތުރުކުރި މިފްކޯގެ ވޭން: ފައިސާ މިހާތަނަށް ފެނިފައި ނުވާއިރު، ހައްޔަރު ކުރި އެންމެން ވަނީ ދޫކޮށްލާފައި --- ސަން ފޮޓޯ/ މުޒައްޔިން ނާޒިމް\nސަރުކާރު މަސްކުންފުނި، މިފްކޯގެ ދެމިލިއަން ރުފިޔާ ފޭރުނު މައްސަލައިގައި ހައްޔަރުކުރި އެންމެން ދޫކޮށްލާފައިވާ ކަމަށާއި މިހާތަނަށް އަދި އެެއްވެސް ފައިސާއެއް ފެނިފައި ނުވާ ކަމަށް ފުލުހުން ބުނެފި އެވެ.\nމިފްކޯގެ ވޭނަކަށް ހަމަލާދީ، ކޯރާޑީއަކުން ދޮރުގެ ބިއްލޫރިގަނޑު ތަޅާލުމަށް ފަހު ދެ މިލިއަން ރުފިޔާ ފޭރިގަތީ މިދިޔަ މާޗު މަހު 20 ވަނަ ދުވަހުއެވެ.\nއެމައްސަލައާ ގުޅިގެން 19 އަހަރުގެ މީހަކާއި 23 ގެ މީހަކު ހައްޔަރުކޮށްފައިވާ ކަމަށް ފުލުހުން މީގެ ކުރިން ވަނީ ބުނެފައެވެ.\nފުލުހުންގެ މީޑިއާ އޮފިޝަލު މިރޭ "ސަން" އަށް ވިދާޅުވީ، އެ މައްސަލައާ ގުޅިގެން ހައްޔަރުކުރި މީހުން މިހާރު ދޫކޮށްލާފައިވާ ކަމަށެވެ. އަދި ފޭރުނު ދެމިލިއަން ރުފިޔާ ހޯދިފައި ނުވާ ކަމަށް މީޑިއާ އޮފިޝަލް ވިދާޅުވި އެވެ.\nއޭނާ ވިދާޅުވީ، އެ މައްސަލައިގެ ތަހުގީގު އަދިވެސް ކުރިއަށް ދާ ކަމަށެވެ.\nމި މައްސަލައާ ގުޅިގެން ހައްޔަރު ކުރި މީހުން ދޫކޮށްލާފައިވަނީ ކޮންއިރަކު ކަމެއް އަދި ސާފެއް ނުވެއެވެ.\nމިފްކޯގެ ސީއީއޯ އިސްމާއިލް ފައުޒީ މީގެ ކުރިން "ސަން" ވިދާޅުވީ، ފައިސާ ފޭރިގަތީ އެކުންފުނީގެ ޑެލިވަރީ ވޭނަކުން ކަމަށާއި ފައިސާ ފޭރުނު އިރު، ވޭން ދަތުރު ކުރަމުން ދިޔައީ ރިންގް ރޯޑުން އެއާޕޯޓަށް ދިޔުމަށް ކަމަށެވެ. ފޭރިގެންފައި ވަނީ ފެލިވަރަށް ފޮނުވި ދެ މިލިއަން ރުފިޔާ ކަމަށް އޭރު ފައުޒީ ވިދާޅިވިއެވެ.\nމިފްކޯގެ ދެ މިލިއަން ރުފިޔާ ނުހޯދިފައިވާއިރު، މާޗު މަސްތެރޭ ހިނގި އެސްބީއައި ކައިރިން ފޭރުނު ބީއެޗްއެމްގެ ޓްރޭޑާސްގެ 2.3 މިލިއަން ރުފިޔާ ވެސް ވަނީ އަދި ނުހޯދިފައެވެ. ބީއެޗްއެމްގެ ފައިސާ ފޭރުނު މައްސަލައިގެ ތުހުމަތުގައި ހައްޔަރު ކުރި އެންމެން ދޫކޮށްލާފައިވާ އިރު، އެ މައްސަލައާ ގުޅިގެން ހަތަރު މީހެއްގެ މައްޗަށް ދައުވާ ކޮށްދިނުމަށް ޕްރޮސެކުއުޓާ ޖެނެރަލް އޮފީހަށް ވަނީ ފޮނުވާފައެވެ.\nމާލޭގައި ހަމަނުޖެހުން ހިންގި ބަޔަކު ހޯދަނީ\n12 ގަޑިއިރު ތެރޭ 21,653 ހުއްދަ ދޫކޮށްފި


Beyhah dhaa dhivehinge adhadhu dhavve, chutty ah beyrah dhaa nisbaiy ithuruvejje - vNews.mv\nބޭހަށްދާ ދިވެހިންގެ އަދަދު ދަށްވެ، ޗުއްޓީއަށް ބޭރަށްދާ ނިސްބަތް އިތުރުވެއްޖެ\nހަދީޖާ އާނަސްތު 11 August 2019, 13:11\nރާއްޖެއިން ބޭރަށް ބޭސްފަރުވާއަށްދާ ދިވެހިންގެ އަދަދު މަދުވެ، ޗުއްޓީ ހޭދަކުރަންދާ ދިވެހިންގެ ނިސްބަތް އިތުރުވެއްޖެއެވެ.\nމޯލްޑިވްސް މަނިޓަރީ އޮތޯރިޓީ (އެމްއެމްއޭ) އިން އާންމުކުރި ދިވެހިން ރާއްޖެއިން ބޭރުގައި ކުރާ ހޭދައާ ގުޅޭ 2018 ވަނަ އަހަރުގެ ސާވޭ ރިޕޯޓް ދައްކާގޮތުން 2015 އިން 2018 ވަނަ އަހަރާ ހަމައަށް ބޭސްފަރުވާއަށް ރާއްޖެއިން ބޭރަށް ދިވެހިން ދަތުރުކުރި މިންވަރު ވަނީ އަހަރުން އަހަރަށް ދަށްވެފައެވެ. އެހެންނަމަވެސް ޗުއްޓީ ހޭދަކުރަން ރާއްޖެއިން ބޭރަށްދާ ދިވެހިންގެ ނިސްބަތް ވަނީ ބޮޑުތަނުން އިތުރުވެފައެވެ.\n2015 ވަނަ އަހަރު ބޭސްފަރުވާއަށް ރާއްޖެއިން ބޭރަށް 58 އިންސައްތަ ދިވެހިން ދަތުރުކުރިއިރު 2016 ވަނަ އަހަރު މިއަދަދު ވަނީ 51 އިންސައްތައަށް ދަށްވެފައެވެ. އަދި 2017 ވަނަ އަހަރު 45 އިންސައްތަ ދިވެހިން ބޭސްފަރުވާއަށް ދިޔައިރު 2018 ވަނަ އަހަރު ބޭސްފަރުވާއަށް ބޭރަށް ދިޔަ މީހުންގެ ނިސްބަތް އުޅެނީ 41 އިންސައްތައިގައެވެ.\nއެހެންކަމުން ބޭސްފަރުވާއަށް ރާއްޖެއިން ބޭރަށް ދަތުރުކުރި ދިވެހިންގެ ނިސްބަތް މިވަނީ 58 އިންސައްތައިން 41 އިންސައްތައަށް ދަށްވެފައެވެ. މިއާ ޚިލާފަށް މިމުއްދަތުގެ ތެރޭގައި ރާއްޖެއިން ބޭރަށް ޗުއްޓީ ހޭދަކުރަން ދިޔަ ދިވެހިންގެ ނިސްބަތް ވަނީ އިތުރުވެފައެވެ.\nފާއިތުވި4އަހަރު ރާއްޖެއިން ބޭރަށް ޗުއްޓީ ހޭދަކުރަން ދިޔަ ދިވެހިންގެ އަދަދަށް ބަލާއިރު، 2015 ވަނަ އަހަރު މިއަދަދު އުޅެނީ 27 އިންސައްތައިގައެވެ. 2016 ވަނަ އަހަރު 34 އިންސައްތައަށް އިތުރުވެފައިވާއިރު 2017 ވަނަ އަހަރު މިއަދަދު ވަނީ އެކެއް އިންސައްތައިގެ ދަށްވުމަކާއެކު 33 އިންސައްތައަށް ވެއްޓިފައެވެ. އެހެންނަމަވެސް 2018 ވަނަ އަހަރު ޗުއްޓީ ހޭދަކުރަން ރާއްޖެއިން ބޭރަށް ދިޔަ ދިވެހިންގެ އަދަދު ވަނީ 41 އިންސައްތައަށް މައްޗަށް ޖެހިލާފައެވެ. މިއީ 2015 ވަނަ އަހަރާ އަޅާބަލާއިރު 14 އިންސައްތައިގެ އިތުރުވުމެކެވެ.\nޗުއްޓީ ހޭދަކުރުމަށް ގޮސް ދިވެހިން ހޭދަކުރާ މިންވަރު ވެސް މި ވޭތުވެދިޔަ ހަތަރު އަހަރުގެ ތެރޭގައި ވަނީ އިތުރުވެފައެވެ.\nދިވެހި ދަތުރުވެރިންގެ މެދުގައި އެންމެ މަގުބޫލު ދެ ގައުމަށް އިންޑިއާ އަދި ލަންކާ ވާއިރު މިލިސްޓަށް ދެން އިތުރުވެފައިވަނީ މެލޭޝިއާ، ސިންގަޕޫރު އަދި ތައިލެންޑެވެ.


North Korea in dhookolli America ge dharivaru othee coma eh gai | Mihaaru\nއެމެރިކާގެ 22 އަހަރުގެ ދަރިވަރު ނޯތު ކޮރެއާގެ ސިފައިންގެ ބެލުމުގެ ދަށުގައި: އޭނާ ދޫކޮށްލިއިރު ވަނީ ކޯމާއެއްގައި. --ފޮޓޯ:ރޮއިޓާސް\n14 ޖޫން 2017 - 13:072comments\nއުމުރުން 22 އަހަރުގެ ދަރިވަރު އިއްޔެ ވަނީ އޮހާޔޯ އަށް ގެންގޮސްފަ އެވެ. ވާމްބިއާގެ އާއިލާ އިން އެމެރިކާގެ މީޑިއާތަކަށް ބުނީ މާޗް 2016 ގައި ބޭއްވި ޝަރީއަތަށް ފަހު ވާމްބިއާ ކޯމާއެއްގައި އޮތްކަން އާއިލާ އަށް އެނގުނީ މިދިޔަ ހަފުތާގައި ކަމަށެވެ. އޮހާޔޯ އެއާޕޯޓަށް ބޭލުމާ އެކު ވާމްބިއާ ވަނީ ސިންސިނާޓީ މެޑިކަލް ސެންޓަރަށް ގެންގޮސްފަ އެވެ. ވާމްބިއާގެ މައިންބަފައިން ސީއެންއެން އަށް މެއި މަހު ބުނީ އެ މީހުންގެ ދަރިފުޅުގެ ޚަބަރެއް ނުވާތާ އަހަރަކަށް ވުރެ ގިނަ ދުވަސްވެފައިވާ ކަމަށެވެ.\nވާމްބިއާގެ މަންމަ އާއި ބައްޕަ އިއްޔެ ނެރުނު ބަޔާނެއްގައި ބުނީ މާޗް 2016 އިން ފެށިގެން އެ މީހުންގެ ދަރިފުޅު އޮތީ ކޯމާއެއްގައި ކަމަށެވެ. އަދި އެކަން އެ މީހުންނަށް އެނގުނީ މިދިޔަ ހަފުތާގައި ކަމަށް ވެސް ބުންޏެވެ.\nއެމެރިކާގެ އިތުރު ތިން މީހަކު އަދިވެސް ނޯތު ކޮރެއާ އިން ވަނީ ބަންދުކޮށްފަ އެވެ.\nވާމްބިއާ ދޫކޮށްލި އިރު އެމެރިކާގެ ބާސްކެޓްބޯޅަ ތަރި ޑެނިސް ރޮޑްމަން ވަނީ ނޯތު ކޮރެއާ އަށް ގޮހެވެ. ރޮޑްމަން އަކީ ނޯތު ކޮރެއާގެ ލީޑަރު ކިމް ޖޮން-އުންގެ ރަހުމަތްތެރިއެކެވެ. ރޮޑްމަން މީގެ ކުރިން ވެސް ވަނީ އެތައް ފަހަރަކު ނޯތު ކޮރެއާ އަށް ޒިޔާރަތްކޮށްފަ އެވެ. ނޯތު ކޮރެއާގައި ތިބި އެމެރިކާ މީހުން ދޫކޮށްލުމާ ބެހޭ ގޮތުން ރޮޑްމަން މަޝްވަރާ ކުރާނެ ކަމަށް އަޑުފެތުރިފައިވެ އެވެ. ނަމަވެސް އޭނާ ބުނީ ދަތުރުގެ ބޭނުމަކީ ނޯތު ކޮރެއާ އަށް ކުޅިވަރު ތައާރަފް ކުރެވިދާނެތޯ ބެލުން ކަމަށެވެ.\nއިތުރު ލިޔުންތައް ކިޔަވާކުދިން އުތުރު ކޮރެއާ އެމެރިކާ


Brain and spine conference ge platinum partner sponser akah STO - vNews.mv\nމަރްޔަމް ލީން 11 September 2019, 14:24\n"ބްރެއިން އެންޑް ސްޕައިން ކޮންފަރެންސް" ގެ ޕްލެޓިނަމް ސްޕޮންސަރަކަށް ސްޓޭޓް ޓްރޭޑިން އޯގަނައިޒޭޝަން (އެސްޓީއޯ) ހަމަޖައްސައިފި އެވެ.\nމިކަމާ ގުޅޭ އެއްބަސްވުމުގައި އެސްޓީއޯ އާއި އޭޑިކޭ އިން ސޮއިކޮށްފައި ވާއިރު، އޭޑީކޭގެ ފަރާތުން ސޮއިކުރެއްވީ އެ ހޮސްޕިޓަލުގެ މެނޭޖިން ޑިރެކްޓަރު އަހުމަދު އައްފާލް އެވެ. އެސްޓީއޯގެ ފަރާތުން ސޮއިކުރެއްވީ އެކްޒެކެޓިވް ސެކްރެޓަރީ މަރިޔަމް ޕަރުވީން އެވެ.\n"މޯލްޑިވްސް ބްރެއިން އެންޑް ސްޕައިނަލް ކޮނަފަރެންސް 2019" މި މަހުގެ 17 އިން 19 އަށް ޕެރަޑައިސް އައިލެންޑް ރިސޯޓުގައި ބާއްވަން ނިންމާފައިވާއިރު، މިއީ މި ސިލްސާގެ ތިންވަނަ ކޮންފަރެންސެވެ.\nމިއަހަރުގެ ކޮންފަރެންސްގެ މެއިން ސްޕޮންސާ އަދި ޑައިމަންޑް ޕާޓްނަރަކީ މެޑިކަލް އިއުއިޕްމަންޓްސް ރާއްޖެއަށް އެތެރެކުރާ ކުންފުންޏެއް ކަމަށްވާ ވޯލްޑިވްސްއެވެ. އެސްޓީއޯގެ އިތުރުން ޕްލެޓިނަމް ޕާޓްނަރުންގެ ގޮތުގައި ހިމެނެނީ ގްލެންމާކް، ޑރ. ރެޑީ، މެޑިކިއުޕް މޯލްޑިވްސް އަދި އޭޑީކޭ ފާމަސޫޓިކަލްވެސް ހިމެނެއެވެ.\n"ބްރެއިން އެންޑް ސްޕައިން ކޮންފަރެންސް" އަކީ ސިކުނޑިއާއި، މައިބަދައިގެ ބަލިތަކާއި، އެ ބަލިތަކަށް ފަރުވާދިނުމަށް ކުރެވޭ ދިރާސާތަކާއި، އެ ދާއިރާގައި ފަރުވާ ދިނުމަށް ހޯދިފައިވާ އެންމެ ފަހުގެ އީޖާދުތަކާއި ހޯދުންތައް އަދި އުފެއްދުންތަކާބެހޭ ގޮތުން ބާއްވާ ކޮންފަރެންސެއް ކަމަށް އޭޑީކޭއިން ވަނީ ބުނެފައެވެ.


Ingireysivilaathun In India Ah 1000 Ventilator Fonuvanee - Vaguthu\nހަލުވި ކަމާއި އެކީ ކޮވިޑް-19 ފެތުރެމުން އަންނަ އިންޑިއާއަށް އެހީތެރިވުމުގެ ގޮތުން އިނގިރޭސިވިލާތުން އެގައުމަށް 1000 ވެންޓިލޭޓަރު ފޮނުވަން ނިންމައިފިއެވެ.\nއިންޑިއާއަކީ ކޮވިޑް-19ގެ ނުރައްކާ ބޮޑު ގައުމެކެވެ. އެގައުމުން ބަލި ޖެހޭ މީހުންގެ އަދަދު އިތުރުވަމުން އަންނައިރު، ހޮސްޕިޓަލުގައި އެނދުމަތި ކޮށްގެން ބަލި މީހުންނަށް ފަރުވާ ނުދެވޭ މައްސަލައިގެ އިތުރުން އޮކްސިޖަން ނެތް މައްސަލަ ވަނީ ފެންމަތިވެފައެވެ.\nއިންޑިއާއިން ކޮވިޑް-19 އަށް ފައްސިވާ މިންވަރާއި ރިކޯޑް އަދަދަކަށް މީހުން މަރުވަމުންދާކަން ރިޕޯޓް ކުރަމުން ދިއުމާއި ގުޅިގެން އިނގިރޭސިވިލާތުގެ ޗީފް މެޑިކަލް އަދި ސައިންޓިފިކް އޮފިސަރު އެގައުމުގެ ކަމާ ބެހޭ ފަރާތްތަކާ ވާހަކަ ދައްކާ ކުރެވެން އޮތީ ކޮންކަމެއްތޯވަނީ ބަލާފައެވެ.\nއެގޮތުން އިނގިރޭސިވިލާތުގެ ބޮޑުވަޒީރު ބޮރިސް ޖޯންސަން ބުނެފައިވަނީ އިންޑިއާ އަށް ބޭނުންވާ ކޮންމެ ވަގުތެއްގައި ވެސް އެގައުމުން އިންޑިއާއަށް އެހީތެރިކަން ފޯރުކޮށްދޭން ތިބެނޭ ކަމުގައެވެ.\nއިގިރޭސިވިލާތާއި އިންޑިއާއި ދޭތެރޭގައި އޮންނަ ގުޅުން އިތުރަށް ވަރުގަދަ ކުރުމަށްޓަކައި އަންގާރަ ދުވަހު އިންޑިއާގެ ބޮޑުވަޒީރު ނަރެންދުރަ މޯދީ އާއި އެކު ޖޯންސަން އޮންލައިން ބައްދަލުވުމެއް ބާއްވަން ހަމަޖެހިފައެވެ.\nއިނގިރޭސިވިލާތުން އިންޑިއާއަށް 1000 ވެންޓިލޭޓަރު ފޮނުވަން ނިންމާފައިރުވާއިރު، މިދިޔަ ހަފްތާގެ ތެރޭގައި އެގައުމުން ވަނީ 200 ވެންޓިލޭޓަރާއި 495 އޮކްސިޖަން އަދި އޮކްސިޖަން އުފައްދާ ތިން ޔުނިޓް ފޮނުވާނެ ކަމަށް ބުނެފައެވެ. މިތަކެތި އިންޑިއާއަށް މާދަމާގެ ވަގުތެއްގައި ލިބޭނެއެވެ.\nކޮވިޑް-19 ގެ ބަލިމަޑުކަން އައުމާއި އެކީ އިންޑިއާ ވެފައިވަނީ އެންމެ ގިނައިން މީހުން މަރުވި ކަމަށް ރިކޯޑް ކުރެވިފައިވާ ގައުމުގެ ގޮތުގައެވެ. އަދި އެއް ދުވަހެއްގެ ތެރޭގައި އެ ބައްޔަށް 400،000 އަށްވުރެ މީހުން ފައްސިވެފައިވާ ގައުމެއްގެ ގޮތުގައި އިންޑިއާ ވަނީ ހިމެނިފައެވެ.


ޙަރާމް – Esfiya – Dhivehi Vaahaka Site\n- by shuuu - 50- January 11, 2019\n” ހާރިސް.. އަހަރެން ބިރުގަނޭ.. މީހަކަށް އިނގިއްޖެޔާޔޯ…؟” ކުރަން އުޅުނު ފާފައިގެ ބޮޑު ކަމުން ނިހާ ވަނީ ދާހިތްލާ ފޯވެފައެވެ. ވަށައިގެންވާ މާހައުލަށް އިރުއިރުކޮޅާ ބެލުން ނޫންކަމެއް ނުކުރެވެއެވެ. ވާނީވެސް އެހެންތާއެވެ. މީހަކަށް ފެނިއްޖެއްޔާ ހާރިސްއާއި އޭނާގެ ދިރިއުޅުން އެހާ ހިސާބުން ނިމޭނެކަން ޔަގީނެވެ. “ކަމޯން ބޭބް.. ކުރިންވެސް އޮތީ މިގޮތަށް ޑިސައިޑް ކޮއްފައެއްނު.. އޯކޭވާނޭ.. މިހާރު ވަރަށް ގިނަ މީހުން ކުރާ ކަމެއް މީ..” ނިހާގެ ހިތް ހަމަޖައްސައިދިނުމަށްޓަކައި ހާރިސް ނިހާގެ ބުރަކަށީގައި ފިރުމާލަމުން ބުންޏެވެ. ނަމަވެސް ހަޤީޤަތަކީ އޭނާވެސް ހުރީ ހަމަ ނިހާއާ އެއް ހާލެއްގައެވެ. ހަމައެކަނި މޫނުމައްޗަށް ބިރުވެރިކަން ނުދައްކާކަން އެކަންޏެވެ.\nކޮލެޖް ނިމުމާއެކު ނިހާއާއި ހާރިސްގެ ކައިވެނީގެ ތައްޔާރީތައް ވުމަށްޓަކައި ގ.ނިއުމޫން ވަނީ ބޮކިފަތިން ޖަރީ ކުރެވިފައެވެ. ތަފާތު މާތައް އެލުވައި ޑެކޮރޭޓްކުރެވިފައެވެ. ވާނީވެސް އެހެންތާއެވެ. ހާރިސްއަކީ މާލޭގެ ބޮޑު ވިޔަފާރިވެރިއެއްގެ ދަރިއެކެވެ. ކުރެވެމުންދަނީ ދެމަފިރިއެއްގެ ހުރި ހަމައެކަނި ފިރިހެން ދަރިފުޅުގެ ކައިވެންޏެވެ. އެހެންކަމުން ކުރެވިފައިވާ ތައްޔާރީތަކަކީ މީހަކު ހައިރާންކުރުވާނެކަމެއް ނޫނެވެ. ނިހާއަކީވެސް އެފަދަ ޢާއިލާއަކަށް ނިޞްބަތްވާ މާލޭ މީހެއްގެ ދަރިއެކެވެ. ހާރިސް ނިހާއާ ދިމާވީ ދެމީހުން ކިޔަވަމުން ދިޔަ ކޮލެޖުންނެވެ. ދެމީހުން ރަޙްމަތްތެރިކަން އުފެދި ރައްޓަހިވެގެން ލޯބިވެރިންނަށްވެ ހުރިހާ ކަމެއް ހިގައިދިޔައީ ކޮލެޖްތެރޭގައެވެ. މި ގުޅުމަކީ ދެފަރާތުގެ ޢާއިލާވެސް ވަރަށް ޤަބޫލުކުރި ގުޅުމަކަށްވިއެވެ. ވާނީވެސް އެހެންތާއެވެ. ދެމީހުންނަކީވެސް އެއް ފަންތިއެއްގެ ޢާއިލާއަކަށް ނިޞްބަތްވާ ދެމީހުންނެވެ. އެކަކުގެ ޢާއިލާ އަނެކެއްގެ ޢާއިލާއަށް މުއްސަދިކަމުގައި ދުލެއްނުކުރެއެވެ.\nދެމީހުން ކައިވެނި ކުރެވި އަހަރެއްވިއިރުވެސް ދަރިއެއް ލިބޭ ގޮތެއްނުވެއެވެ. “ހާރިސް.. އަހަންނަށް އޯކޭ ހާރިސް އެހެން މީހަކާއިނަސް… ޑަކްޓަރުންވެސް އެބަ ބުނޭ އަހަންނަށް ދަރިން ނުލިބޭނޭ…” ލޮލުން ފައިބަމުން ދިޔަ ކަރުނަތައް އަތުގެ ނުފުށުން ފުހެމުން ހާރިސްއަށް ބަލާލާފައި ނިހާ އެދެމުން ދިޔައީ އެންމެ ކަމަކަށެވެ. ނަމަވެސް ހާރިސްގެ ޖަވާބަކަށް ވަނީ އަބަދުވެސް އެކައްޗެކެވެ. އަދި ރަގަޅު ގޮތެއް ﷲ އިރާދަކުރެއްވިއްޔާ މެދުވެރި ކުރައްވާނެކަމެވެ. ނަމަވެސް މިކަމަކީ އެ ދެމީހުންނަށްވެސް ހިތުން ޤަބޫލުކުރެވޭ ކަމަކަށްނުވެއެވެ. އެކަކު އަނެކަކު މޫނުން މާޒީގައި ކުރެވިފައިވާ ފާފަތައް ހަދާންވުން ނޫންކަމެއް ނުވެއެވެ.\nއެތައް އިރެއްގައި ހާރިސްއާ ވާހަކަދެއްކުމަށްފަހު އޭނާ ނިހާ ވާހަކަ ޤަބޫލުނުކުރާނެކަން ޔަޤީންވުމުން ނިހާ ދެން ނިންމީ އެކަމަށް އިތުރަށް އަޅާނުލުމަށެވެ. އަދި ވަގުތަކީ ރޭގަނޑަށްވުމުން ނިދަން އޮށޯތުމަށެވެ. ހެނދުނު ދެމީހުންވެސް އޮފީހަށް މަސައްކަތަށް ދާންޖެހޭތީއާއެކުވެސްމެއެވެ.\n“މަންމާ… މަންމާ….” އަޑު އިވެމުން ދިޔައީ ކޮޓަރިންކަން ނިހާއަށް ޔަޤީނެވެ. ލޯ ހުޅުވާލާކަށް ނުކެރުނެވެ. މީހާ ދާހިއްލާ ފޯވަން ފެށީއެވެ. ކައިރީގައި އޮތް ހާރިސްގެ ގައިގައި އަތުން މަޑުމަޑުން ޖަހަން ފެށިއެވެ. އަނގައިން ބުނާކަށް ނުވަތަ ލޯހުޅުވާލަން ނުކެރޭތީއެވެ. ފެނިދާނެ މަންޒަރަކަށް އޭނާ ހުރީ ތައްޔާރީވެގެންނޫނެވެ. “ހޫން.. ހޫން ނިހާ.. ނިހާ… ޝަހާދަތް ކިޔައިގެން ނިދާބަލަ.. މިހާރު ހަމަ ކޮންމެ ރެއަކު ނިދީގައި އެބަ މަގޭ ގައިގާ ތަޅައި ހޭލައްވާލަޔޭ…” ގައިގާ ޖެހެމުންދިޔަ ނިހާގެ އަތް ދުރަށްލަމުން ނިހާގެ މެރިފައިވާ ދެލޯ ފެނިފައި ހާރިސް އަނެއް ފަރާތަށް އެނބުރި ދެލޯ މަރާލިއެވެ. ނިހާ ލޯ ހުޅުވައި އޭނާ އޮތީ ހޭލާކަން އަންގާކަށް ނޫޅެއެވެ. އިވެމުން ދިޔަ އަޑު ކެޑުމުން ލޮލަށް ނިދި އަލުން ސަވާރުވީތީއެވެ.\nހެނދުނު އޮފީހަށް ދާން ހޭލާފައި ހާރިސް ހުރީ ނިހާއާ ވާހަކަދައްކާން ނިންމައިގެންނެވެ. ބައެއް ރޭރޭގައި ނިދީގައި އޭނާ ގައިގައި ނިހާ ޖަހާ ޖެހުމުގެ ފަހަތުގައި ވަނީ ކޮންކަމެއްތޯ ހޯދުމަށެވެ. ނިހާއަކީ އެއްވެސް އިރެއްގައި ނިދީގައި ވާހަކައެއް ދައްކާ ހިނގާ އަދި މިފަދަ ކަންކަން ނިދީގައި ކޮށް އުޅުނު އުޅުނު މީހަކަށް ނުވާތީއެވެ. “އެއީ އެއްވެސް ކަމެއް ނޫނޭ.. ހުވަފެނުގައި މަދިރި މަރާންވެގެން އުޅޭއިރުގައި ހާރިސް ގައިގައި އަސްލުގައި ޖެހެނީ…” ހެމުން ހެމުން ހާރިސްއަށް އޮޅުން ފިލުވައިދެމުން ނިހާ އޭނާއަށް ކަންތައްވާގޮތް ބުންޏެވެ. ހާރިސް ނިހާ ދެއްކި ވާހަކަ ޤަބޫލުކުރިއެވެ. އަދި އެއަށްފަހު ދެމީހުން ތައްޔާރީވެގެން އޮފީހަށް ދިޔައެވެ.\nޖެހިގެން އައި ރެޔެވެ. މަސައްކަތުގައި ބުރަކޮށް އުޅުމަށްފަހު ނިހާ ގެއަށް އައިސް ކޮޓަރިއަށް ވަތް އިރު ހާރިސް އޮތީ އޭނާގެ އޮފީސް ހެދުމުގައި އެނދުމަތީގައި ނިދާފައެވެ. ގޮވާނަމޭ ހިތަށް އަރާފައިވެސް އެކަމަށް ސަމާލުކަމެއް ނުދީ ފާހަނާއަށް މިސްރާބު ޖެހީ މީހާ ގައިން ތާހިރުވެލުމަށްޓަކައެވެ. ފެންވަރައި ނިކުމެގެން ބޭރަށް ނުކުތްއިރު މެންދަމުން 1 ޖަހައިފިއެވެ. އާންމު ގޮތެއްގައި މިގަޑިއަކީ ނިހާވެސް ނިދާފައި އޮންނަ ގަޑިއެވެ. އެހެންކަމުން އަވަހަށް ޓީޝާރޓް ގަޔަށް މަހާލައި، ތުވާލި އަޅުވަން ޚާއްސަ ހަރުގަނޑުގައި އެ އެޅުވުމަށްފަހުގައި އެނދާ ދިމާލަށް ހިނގައިގަތެވެ. ފިވަޅެއްހާ އެނދާ ދުރުމިނަށް ދެވުން ތަނާ ނިހާ ހުއްޓުން އެރިއެވެ. “މަންމާ….” އެއީ އާންމުކޮށް އޭނާއަށް އަޑުއިވޭ ކުޑަކުއްޖާގެ އަޑެވެ. ބިރުން މީހާ ތުރުތުރު އަޅަން ފެށިއެވެ. މި ފަހަރު އަޑުން ސަލާމަތްވުމަށްޓަކައި ކުރާނެ އެއްވެސްކަމެއް ނިހާގެ ހިތަކަށް ނައެވެ.\n“މަންމާ…” ދެވަނަ ފަހަރަށް އަޑު އިވުމުން ކުރިއަށްވުރެ އަޑު އޭނާއާ ގާތްވެއްޖެކަން ނިހާއަށް ޔަގީންވިއެވެ. މީހާގެ ދެލޯ ލެއްޕުނު އެންމެ ބާރެއްލާފައި ލެއްޕިއެވެ. އެއީ ހުވަފެނެއްކަން އަމިއްލަ ނަފްސަށް ވިސްނާދޭން މަސައްކަތް ކުރިއެވެ. އެތައް އިރަކު ލޯ މަރައިގެން ހުރުމަށްފަހު، ކުއްލިއަކަށް އެނދަށް ވެއްޓިގަންނާނަމޭ ހިތައި ދެލޯ ހުޅުވާލުމުން ފެނުނު މަންޒަރުން މީހާގެ ހުރިހާ އިސްތަށްޓެއް ބިރުން ކޮޅަށްޖެހުނެވެ. ހަދާނެ ގޮތެއް ނޭނގުނެވެ. ލޮލުން ކަރުނަ ހިލެން ފެށިއެވެ. ގަތްފައިހުރި ބިރެއްގެ ބޮޑުކަމުންނެވެ.\nއެނދުގައި ހާރިސްގެ މަގަތަށް އޮތީ ކުޑަކުއްޖެކެވެ. އެކުއްޖާގެ ފޫޅު އޮތީ ހަށިގަނޑާ ވަކިނުވެއެވެ. އަތުގެ އިނގިލިތައް ހުރީ ގުޅިފައެވެ. ބަލާބެލުމުން ސިފަވަނީ ދުވަސްނުފުރާ ވިހާފައި އޮތް ކުއްޖެކެވެ. ލެއިން ތަތްތެޅިފައެވެ. “މަންމާ…އާދޭ… އާދޭ..” މިފަހަރު އަޑު އައީ ކުރިމަތިންނެވެ. އެކުއްޖާ އޮތީ އޭނާގެ ދެއަތް ދިއްކޮއްގެންނެވެ. ނިހާއާ ދިމާލަށެވެ. ނިހާ ރޯންފެށިއެވެ. ސަލާމަތަށް އެދިއެވެ. އެތައް ފަހަރަކު ލޯ މަރާލަފައި ލޯ ހުޅުވިއެވެ. އެކުއްޖާ ގެއްލޭތޯއެވެ. ފެންނަމުން ދަނީ ހުވަފެނެއްކަން ހިތުން މެދުކެޑުމެއްނެތި ދުޢާކުރާ ޙާލުގައެވެ.\nހާރިސްއަށް ހޭލެވުނީ ނިހާ ރޯއަޑަށެވެ. ކައިރީގައި އޮތް ލެއިން ތަތްތެޅިފައިވާ ކުއްޖާ ފެނިފައި ލިބުނު ސިހުމެއްގައި ހާރިސް އެނދުންވެސް ވެއްޓުނެވެ. “ނިހާ… ނިހާއަށްވެސް ފެނޭތަ… ” ހާރިސް ތުރުތުރުލަމުން ނިހާއަށް ސުވާލުކޮއްލިއެވެ. “މަންމާ….” އެކުއްޖާ ދެލޯ ހުޅުވައިގެން ނިހާއަށް ބަލާލިއެވެ. އަދި އަތް ދިއްކޮއްލިއެވެ. މިފަހަރު އަންނާށޭ ބުނީ އަތުގެ އިޝާރާތުންނެވެ. އިރުކޮޅަކުން އެކުއްޖާގެ ފައި ހަށިގަނޑާއި ވަކިވިއެވެ. އަތްވެސްއެވެ. އަދި ބޯވެސްމެއެވެ. އެގޮތަށް އޮވެވެސް ކެޑިނޭޅި މަންމާއޭ ގޮވަމުން ދިޔައެވެ. ނިހާއާ ހާރިސް ތިބީ ހަނދާނެ ގޮތް ހުސްވެފައެވެ. ކިޔާނެ ހެޔޮ އެއްޗެއްވެސް ދެމީހުންނަކަށް ނޭނގެއެވެ. ދީނީ ކަންކަމަށް އެހާ އަހަންމިއްޔަތުކަން ދެވިފައި ނެތީމައެވެ.\nދެން ނިހާ ކޮއްލީ ހާރިސް ދުވަހެއްގައިވެސް ނިހާ ކޮއްފާނެކަމަށް ހީކުރި ކަމެއް ނޫނެވެ. ނިހާ އެހާ ފިޑިކަމެއް ހާރިސްއަކަށް ނޭނގެއެވެ. އެނދާ ކައިރީގައި ހުރި ކަނބަޑުގައި އޮތް ކަތުރު މެޔަށް ހަރާލީއެވެ. “ދެން އޮތީ ކަލޭ…” އެއަށް ފަހު އެ ކުޑަކުއްޖާ ގެއްލުނެވެ. ހާރިސް ނިހާއާ ދިމާއަށް ދުއްވައިގަތެވެ. އަދި ދެއަތުން ނިހާ ނަގައި ބޭރަށް ނިކުމެ ކާރުގައި ހޮސްޕިޓަލަށް ގެންދިޔައެވެ. ނަމަވެސް އޭނާގެ ފުރާނަ ސަލާމަތެއްނުވިއެވެ.\nނިހާއަށް ލިބިފައިވާ ޒަހަމުގެ ސަބަބުން ކަމެއް ގޯސްކަން ހީވެގެން ހޮސްޕިޓަލުގެ މެނޭޖްމެންޓުން ޕޮލިހަށް ގުޅިއެވެ. ހާރިސްއަށް ތެދު ތެދަށް ހުރިހާކަމެއް ކިޔާދިނުން ނޫންގޮތެއް ނެތުމުން އޭނާ ކަންތައް ހިނގާދިޔަ ގޮތް ތެދުތެދަށް ކިޔާދިނެވެ.\n“އެއީ މީގެ3އަހަރު ކުރި… ނިހާއާ އަހަރެން ރައްޓަހިވެގެން ކުރަމުން ދިޔަ ފާޙިޝް ޢަމަލުތަކުގެ ސަބަބުން އޭނާ ބަޑުބޮޑުވި.. އަހަރެމެން ދެމީހުންނަށް އިނގުނީ ބަނޑަށް ހަ މަސްވީ ފަހުން.. ބަޑު ތޮޅޭހެން ހީވެގެން ޓެސްޓު ކުރީމަ އެވެސް.. ފެންނަ ފެނުމަކަށް ނޭނގޭނެ އެކަކަށްވެސް ނިހާ ބަޑުބޮޑުކަމެއް.. އަހަރެމެން ދެމީހުން ނިންމީ ދަރި ވައްޓާލަން … އެހެންވެ ކްލާސް މީހުން ފަޅު ރަށަކަށް ކުރި ދަތުރެއްގައި ދަރިވައްޓާ ބޭސްތަކެއް ހިފައިގެން ދިޔައީ.. ގޮސް ދަރިވައްޓާލީ… ދެން ހަށިގަނޑު ބައިތައް ވަކިކޮށް ދަޅަކަށް ލާފައި ގަސްގަޑެއްގެ ތެރެއަށް އެއްލާލީ….”\nހާރިސްގެ ބަޔާން ނަގައި ފުލުހުން އެކަން ދިރާސާ ކުރިއެވެ. ހާރިސް ބުނި ރަށަށް ސްޕެޝަލް ޓީމެއް ފޮނުވިއެވެ. އަދި އޭނާ ބުނިތަން ހޯދިއެވެ.\n“ދަޅެއްގެ ތެރެއިން ކުނިވެފައިހުރި ކުޑަކުއްޖެއްގެ ހަށިގަނޑު ފެނިއްޖެ… ބެލެވޭ ގޮތުގައި މިއީ މާލޭގެ މަޝްހޫރު ދެ ވިޔަފާރިވެރިންގެ ދަރިންކަމަށްވާ ހާރިސްއާ ނިހާގެ ހަރާމް ދަރިއެއް… ހާރިސްވަނީ މި ކުށުގައި ހައްޔަރު….” ގެއަށް ވަދެވުމާއެކު ނާސިރު އޭނާގެ އަންހެނުން އަތުން ރިމޯޓް އަޅުވާލައި ޓީވީ ނިއްވާލިއެވެ. “ހާމިދާ ގާތުގައި ބުނެފީމެއްނު ތި ޓީވީއިން ކިޔާހާ އެއްޗެއް އަޑުނާހާށޭ… އެމީހުން ކިޔާނެ ފޮނިތޮށީ ކާފޫރު ތޮޅި އަޅައިގެން.. ” ރަތްވެފައިވާ ދެލޮލުން ހާމިދާ ނާސިރަށް ބަލާލިއެވެ. ހާމިދާއަށް އެއްޗެއް ނުބުނެވުނު ނަމަވެސް ނާސިރަށް ހުރިހާކަމެއް ވިސްނެއެވެ. ކިތަންމެ ދެރަވިޔަސް ދެންމެ އަޑު އިވުނު ޚަބަރަކީ ދޮގަކަށް ނުވާނެކަން އޭނާއަށްވެސް އެނގެއެވެ.\nހާރިސްގެ ހައްޔަރު ކުރެވުމާއި ނިހާގެ މަރާއެކު ދެފަރާތުގެ ޢާއިލާއަށް ބޮޑު ގުޑުމެއް އައެވެ. ނިހާގެ ޢާއިލާ މެލޭޝިޔާއަށް ބަދަލުވިއެވެ. ރާއްޖޭގެ މާޙައުލުން އުދަނގޫވާތީއެވެ. ހާރިސްގެ މަންމައަށް ޖެހުނު ޝޮކަކުން ފަހުން ވާހަކައެއް ނުދެއްކެއެވެ.\nއެކަމަށް މަސް ފާއިތުވެގެން ދިޔައެވެ. ހާރިސްގެ މައްޗަށް ޒިނޭކުރުމާއި ކުއްޖަކު މަރާލުމުގައި ބައިވެރިވުމުގެ ކުށުގެ ޝަރީޢަތް ހިންގައި، އޭނާގެ ޢިއުތިރާފުން މައްސަލަ ސާބިތުވެ އޭނާ ޖަލަށް ލެވުނެވެ.\n“އަހަރެން މިހިރީ…” ޖަލުގެ ކުޑަ ގޮޅީގައި ނިދާފައި އޮތް ހާރިސްއަށް އޭނާއަށް އިވުނު އަޑުން ހިތުގެ ހިގުން އަވަސްވިއެވެ. ހިގާދިޔަ ހާދިސާތަކުން މީހާއަށް ވަނީ ނަފްސާނީ ގޮތުން ބަދަލުތައް އައިސްފައެވެ. މީހާގެ ފިޑިކަމުން އެ ބިރާ ކުރިމަތިލާނެ ހިތްވަރެއް ހާރިސްގެ ގަޔަކު މިހާރަކު ނެތެވެ. އެހެންކަމުން ބާލީސްދަށުގައި އޮތް މަތިމަސް ބާލަން ގެންގުޅުނު ރޭޒަރުގެ ތިލަ ނަގައި އަތް ކަޑާލިއެވެ. މަރުވަމުން ދިޔައިރުވެސް އޭނާއަށް ކުޑަކުއްޖާގެ ހުނުމުގެ އަޑު އިވެމުން ދިޔައެވެ. “ޙަރާމް … ޙަރާމް… ހައް ހައް ހާ..” މަލާމަތް ކުރަމުން ދިޔަ ފާޑަށް އެކުއްޖާ ގޮވަމުން ދިޔައެވެ.\nފޮހެވޭނޭ ބާއޭ… 44\nismail ali kaleyfaanu says:\nVarah ibrayi their vaahakayeh


Unagandun loki mas dhuvvalaanee mihen!\nއުނަގަނޑުން ލޮކި މަސް ދުއްވާލާނީ މިހެން!\nއުނަގަނޑުގައި ޖަހާ މަސްތައް ނުވަތަ "ލަވް ހެންޑްލްސް" އަކީ އެންމެން ވެސް އެންމެ ފޫހިވާ އަދި އެންމެ އަވަހަށް ދުއްވާލަން ބޭނުންވާ މަސްތަކެވެ. ސައިކަލަކަށް އެރިޔަސް އުނަގަނޑުގެ ދެފަރާތަށް އޮންނަ މި މަސްތައް ވަރަށް ފަސޭހައިން ލޮލުގައި އަޅައިގަންނާނެ އެވެ. ރީތި ހެދުމެއް ލާން ބެލިޔަސް އަދި ވަކި ސްޓައިލެއްގެ ހެދުމެއްލާން ބޭނުންވި ނަމަވެސް "ލަވް ހޭންޑްލްސް" އާ ހެދި އެކަމެއް ކުރެވޭ ގޮތެއް ނުވެއެވެ.\nހަށިގަނޑު ކޮންމެ ބައްޓަމެއްގައި ހުއްޓަސއް ސަރުބީ ޖަހައެވެ. ހަށިގަނޑުގައި ސަރުބީ ޖެހުމަށް މެދުވެރި ވަނީ ހަށިގަނޑަށް ބޭނުންވާ ވަރަށް ވުރެ ގިނައިން ކެލޯރީސް އެތެރެކޮށް، އެވަރަށް ހަށިގަނޑުން ކެލޮރީ ނާންދާތީ އެވެ. އިތުރުވާ ކެލޮރީސް ހަށިގަނޑުގެ އެކި ތަންތަނުގައި ސަރުބީގޮތު ހަރުލަނީ އެވެ. ހާއްސަކޮށް ބަނޑާއި އުނަގަނޑުގަ އެވެ.\nހަށިގަނޑުގެ ކޮންމެ ތަނެއްގައި ވެސް ސަރުބީ ޖަހާފާނެ އެވެ. އެހެން ނަމަވެސް، ބަނޑާއި ދިމާލުގަ އާއި އުނގަނޑުގައި އާއްމުކޮށް ސަރުބީ ޖެހުމަށް މެދުވެރިވާ ސަބަބުތަކެއް ހުރެ އެވެ.\nފާހަގަ ކޮށްލެވޭ ކަންކަމުގެ ތެރޭގައި ހޯމަނަށް އަންނަ ބަދަލާއި ސްޓްރެސް އުފައްދާ ކޯޓިޒޯލް ހިމެނެ އެވެ. އަދި މީހާގެ އުމުރަކީ ވެސް ބަނޑުގައި މަސްޖެހުން އާއްމުވާ ކަމެކެވެ. ހަރަކާތްތެރިކަން ކުޑަވުމާއި ސިއްހަތަށް ފައިދާހުރި ކާނާ ބޭނުން ނުކުރުމަކީ ވެސް ސަބަބެކެވެ. އާއްމު ގޮތެއްގައި ފެޓް ގިނަ ހަކުރުމަތި ހައި ކެލޯރީ ކާނާ އާއި ހަށިގަނޑަށް ބޭނުންވާ އަރާމު ނިދި ނުލިބުން އެއީ ވެސް ސަބަބަކަށްވާއިރު މީހާގެ މެޓަބޮލިޒަމް ދަށްކުރާ ފަދަ ބައްޔެއް، ތައިރޮޑް މައްސަލަ ހުރެއްޖެނަމަ ވެސް އުނަގަނޑުގައި ސަރުބީ ޖެހުން އިތުރު ވެއެވެ.\nއުނަގަނޑުގައި ޖަހާ މި ފަދަ ލޮކި މަސްތައް ދުއްވާލަން ބޭނުން ނަމަ ހާއްސަ ކަސްރަތުތަކެއް ކުރަން ޖެހެ އެވެ. އެންމެ ރަނގަޅީ ކާޑިއޯ ކަސްރަތެވެ. ހިނގުން / ދުވުން ބައިސްކަލް ދުއްވުމާއި ފެތުމާއި ބަރު އުފުލާ ބަނަޑަށް ހާއްސަ ކަސްރަތުތައް ކުރުމެވެ.\nބުރަކައްޓާއި ބަނޑު އަދި އުނގަނޑުގެ މަސްތައް ދުއްވާލުމަށް ކުރެވިދާނެ ކަސްރަތުތަކުގެ ތެރޭގައި މި ކަސްރަތުތައް ހިމެނެއެވެ.\nފަސޭހަ ވާނެއޭ ހީވިއަސް ޕްލޭންކަކީ ވަރަށް ވޭން ގަދަ ކަސްރަތެކެވެ. ޕްލޭންކެއް ހެދުމުގައި އެކި ލެވެލްތައް ވެސް ހުރެއެވެ. އަރިއަކަށް އޮށޯވެ އޮވެ އެއް އުޅަނބޮއްޓަށް ތެދުވެލާނީ އެވެ. ކޮނޑާއި އުޅަނބޮށި އިންނަންވާނީ އެއް ދިމާލަކަށެވެ.\nއެއަށްފަހު އެއްފައި އަނެއް ފައި މައްޗަށް އަރުވާލައި ކަކޫ ބިންމަތީގައި ޖެއްސުމަށްފަހު އުނަގަނޑު ހިއްލާލާނީ އެވެ. މިގޮތަށް ހިއްލާލާފައި ބަނޑާއި ބުޑުގެ މަސްތައް ފިއްތާލާ 30 ސިކުންތު ހިފަހައްޓާލާ އަނެއް ކޮޅަށް އެންބުރި ހަމަ މިގޮތަށް ކުރިއަށް ދާނީ އެވެ. ދެން މި އޮތީ މީގެ ދެވަނަ ލެވެލް އެވެ. މި ލެވެލްގައި ކަކޫ ބިންމަތީ ނުޖައްސާ ހިއްލާނީ އެވެ. އޭރުން ބިންމަތީގައި ޖެހޭނީ އުޅަނބޮއްޓާއި ފައިތިލައިގެ އަރިމައްޗެވެ.\nމި ކަސްރަތު ކުރާ އިރު ގިނަ މީހުންނަށް ވަރަށް އަވަސް އަރުވާލެވެ އެވެ. އެހެން ނަމަވެސް ލަސްލަހުން ބަނޑުގެ މަސްތައް ހިފަހައްޓާ ވާންކޮށް ބަހައްޓައިގެން ކުރާނަމަ މި ކަސްރަތުގެ އަސަރު ކުރާގޮތް ބޮޑު ކަމަށް ތަޖުރިބާކާރުން ބުނެ އެވެ.\nމި ކަސްރަތު ކުރުމަށް ބިންމަތީ އޮށޯވެލައި އަތް ބޮލުގެ ބިށްދޮށަށް ލާފައި ކަކޫ ލަންބާލާނީ އެވެ. ބޮލާއި ކަނދުރާ ބިންމަތިން ތެދު ކުރުމަށްފަހު ބަނޑު ހިފަހައްޓާލާނީ އެވެ. ފައިވެސް ކަކުލުން ލަންބާ ބިންމަތިން ހިއްލާލާނީ އެވެ. އަދި ފައިގެ ފުންނާބު ހުންނަންވާނީ ބިމާއި ދިމާލަށް ތިރިއަށެވެ. މިގޮތަށް އޮވެ މަޑުމަޑުން ކަނާތު އުޅަނބޮށި ވާތު ކަކުލާއި ދިމާއަށް ގެންދާނީ އެވެ. އަދި އަނެއްފައި މަޑު މަޑުން ދަމާލާނީއެވެ. ދެން ވާތު އުޅަނބޮށި ކަނާތު ކަކުލާއި ދިމާލަށް ގެންގޮސް ވާތު ފައި ދަމާލާނީ އެވެ. މި 15 އާއި 30 އާއި ދެމެދު ރެޕްސް ހަދަން ޖެހެ އެވެ.\nމިއީވެސް އިށީނދެ އިދެގެން ކުރާ ކަސްރަތެކެވެ. މި ކަސްރަތު ކުރުމުގައި އެންމެ ފުރަތަމަ ބިންމަތީ އިށީނދެލައި ކަކޫ ލަންބާލަންވީ އެވެ. އެއަށްފަހު ބަނޑުގެ މަސްތައް ހިފަހައްޓާލާ ކުޑަކޮށް ފަހަތަށް ޖެހިލަންވީ އެވެ. މީހާ އިންނާނީ 45 ޑިގްރީގެ އޭންގަލަކަށެވެ. ދެން ދެ އަތް ގުޅުވާލަންވީ އެވެ. ކަކޫ ލަންބާފަ ބަހައްޓާފަ ބިންމަތިން މައްޗަށް ފައި ނަގަންވީ އެވެ. މީހާ ބެލެންސްވެފައި ހުންނަނީ ބުޑުންނެވެ. މިހެން ހުރެ މީހާ އެނުބުރެންވީ މަޑު މަޑުން ކަނާތަށެވެ. ހަށިގަނޑުގެ ބަރުމިން ކަނާތަށް ދިއުމުން އަނެއްކާ އަނެއް ފަރާތަށް މަޑު މަޑުން ގެންދަންވީ އެވެ. މިގޮތަށް 30 ސިކުންތާއި 1 މިނެޓު ވަންދެން ދޭތެރޭގައި ހިފަހައްޓާލާށެވެ.\nހާޓް ރޭޓް އިތުރުކުރާ މި ކަސްރަތުގެ ސބަބުން ގައިގަ މަސްތަކުގެ ބާރު ޖައްސައިދެއެވެ. އަދި އަބަދުވެސް ބަލަންވީ އެއްފަހަރަށްވުރެ އަނެއް ފަހަރު މި ކަސްރަތު ކުރުމުގައި ސްޕީޑް އިތުރު ކުރުމަށެވެ.\nއެންމެ ފުރަތަމަ ބަންޑުން ބިންމަތީ އޮށޭވެލާނީއެވެ. ކޮނޑާއި ދިމާލަށް އަތްތިލަ ބިންމަތީގައި އެއްކޮށް ޖައްސާލާނީއެވެ. އަދި ފައިގެ އިނގިލިތަށް ބިންމަތީގައި ޖައްސާލާނީއެވެ. އަތްތިލަ ބިންމަތީ ޖައްސާ އަތްމައްޗަށް ތެދުވެލާނީއެވެ. އަތްތަށް ދަމާލާފައި ހުންނަ އިރު މީހާގެ ބޮލުން ފެށިގެން ފައިގެ އިނގިލިތަކާއި ހަމައަށް އޮންނަނީ އެއްވަރަކަށެވެ. މީގެ މާނައަކީ ބުޑުވެސް ތިރިކޮށްފައި ބަހައްޓަންވާނެއެވެ. އެއަށްފަހު ކަނާތު ފައި ގެންދަން މަސައްކަތްކުރާނި ވާތު އުޅަބޮށިއަށެވެ. އަދި މި ގޮތަށް ހަދާ އަލުން ފަހަތަށް ފައި ގެންގޮސް ވާތު ފައި ގެންގޮސް ކަނާތު އުޅަނބޮށި ކައިރިޔަށް ގެންދާނީއެވެ.\nމިގޮތަށް 10 ފަހަރު ހެދަންވާނެއެވެ.\nބިންމަތީ އޮށޭވެ އޮވެލައިގެން ކުރާ މި ކަސްރަތުގެ ފައިދާ ބުރަކަށްޓަށާއި ބުޑުގެ މަސްތަކަށް ކުރެއެވެ. މި ކަސްރަތުކުރުމަށް ބިންމަތީ އޮށޭވެލާ ކަކޫ ލަންބާލާނީއެވެ. އަތްގަޔާއި ކައިރީ ބާއްވާލާ އަތްތިލަ ބިންމަތީ ޖައްސާލާނީއެވެ. މަޑުމަޑުން ބުޑުގެ މަސްތަކާއި އެކު ބުރަކަށީ ހިއްލާލާނީއެވެ.\nމިގޮތަށް ހިއްލާލާއިރު ކަކުލުން ފެށިގެން ކޮނޑާއި ހަމައަށް އިންނާނީ އެއްވަރަކަށް ސީދަލަށެވެ. މިގޮތަށް 30 ސިކުންތު ވަންދެން ހިފަހައްޓާލާ އަލުން އޮށޭވެލަނީއެވެ. މިގޮތަށް 10 ފަހަރު ހަދަންވާނެއެވެ.


"Bulhaa Operation Kohfaivanee Furaana Salaamaih Kurumuge Gothun" - Vaguthu\n"ބުޅާ އޮޕަރޭޝަން ކޮށްފައިވަނީ ފުރާނަ ސަލާމަތް ކުރުމުގެ ގޮތުން"\nއދ. ކުނބުރުދޫގައި ބުޅަލެއް އޮޕަރޭޝަން ކޮށްފައިވަނީ އެ ބުޅަލުގެ ފުރާނަ ސަލާމަތް ކުރުމުގެ ގޮތުން ކަމަށް، އެރަށު ކައުންސިލްގެ ރައީސް، އަޙުމަދު ނަޞީމް ވިދާޅުވެއްޖެ އެވެ.\nއެ އަތޮޅު މަހިބަނދޫއިން ޑޮކްޓަރަކު ގެނެސް، ކުނބުރުދޫގައި އޮތް ބުޅަލެއް ސީޒޭރިއަން ހެދި ހަބަރާއި އެކު، އެކަން ހިނގާފައިވާ ގޮތެއް ސާފުކުުރުމަށްފަހު، އެކަމުގެ މަޢުލޫމާތު "ވަގުތު" އާއި ޙިއްޞާކުރައްވަމުން، ކުނބުރުދޫ ކައުންސިލްގެ ރައީސް ވިދާޅުވީ، އެއީ އެއްގޮތަކަށްވެސް އެ ބުޅަކަށް އަނިޔާއެއް ދިނުމުގެ ގޮތުން ކުރި ކަމެއް ނޫން ކަމަށާއި، އެއީ އެ ބުޅަލުގެ ފުރާނަ ސަލާމަތް ކުރުމުގެ ގޮތުން ކޮށްފައިވާ ކަމެއް ކަމަށެވެ.\nމިކަމާއި ގުޅިގެން، އެރަށު ހެލްތް ސެންޓަރ ހިންގުމާއި ހަވާލުވެ ހުންނެވި ފަރާތުން ވިދާޅުވީ، އެއީ އެއްވެސް ވަރަކަށް ހެލްތް ސެންޓަރުގެ ބައިވެރިވުން އެކަމުގައި އޮވެގެން ހިނގި ކަމެއް ނޫން ކަމަށާއި، އެރަށު ޑޮކްޓަރު ބުޅަލެއް ގެންގުޅޭކަން އެނގޭ ކަމަށެވެ.\n"އަޅުގަނޑަށްވެސް އެނގޭ އޭނާ ބުޅަލެއް ގެންގުޅޭކަން. ނަމަވެސް ރަސްމީކޮށް، މިތަނުގެ (ހެލްތް ސެންޓަރ) ބައިވެރިވުން އޮވެގެން ހިނގި ކަމެއް ނޫން އެއީ." އޭނާ ވިދާޅުވިއެވެ.\n"ވަގުތު" އަށް މަޢުލޫމާތު ލިބިފައިވާ ގޮތުގައި ސިޒޭރިއަން ހެދި ބުޅަލުގެ ހާލު ރަނގަޅެވެ.\nޑިސެމްބަރު 11, 2019 16:01\nދެން މައްސަލައަކީ ކޮ ބާތަ؟\nޑިސެމްބަރު 17, 2019 12:55\nނުޖެހޭ ދޯ ބަލާކަށް👅


Ooruge hih lehvi meehaa ah maa gina dhuvahu dhuniyeygai nuhurevunu!\nއޫރު ހިތް ލެއްވި މީހާއަށް މާ ގިނަ ދުވަހު ދުނިޔޭގައި ނުހުރެވުނު!\nޑޭވިޑް (މ) އޭނާގެ ޓްރާންސްޕްލާންޓް ހެދި ޑޮކްޓަރުންނާއެކު\nދުނިޔޭގައި ފުރަތަމަ ފަހަރަށް އޫރެއްގެ ހިތް ލެއްވި މީހާ އެންމެ ދެ މަސް ތެރޭ މަރުވެއްޖެ އެވެ.\nމި މީހާއަށް އޫރުގެ ހިތް ޓްރާންސްޕްލާންޓްކުރީ ޖެނެޓިކަލީ މޮޑިފައި ކޮށްގެންނެވެ.\nއެމެރިކާގެ ޑޭވިޑް ބެނެޓް ނަމަކަށް ކިޔާ މި މީހާ އަކީ ހިތުގެ ބޮޑު ބައްޔެއް ހުރުމުގެ ސަބަބުން ދިރިއުޅުމުގެ އުއްމީދު ގެއްލިފައިވާ މީހެކެވެ.\nއޭނާއަށް އޫރުގެ ހިތެއް ލެއްވީ އެނޫން އެހެން އެއްވެސް ގޮތެއް ނެތިގެންނެވެ. ނަމަވެސް މި ސާޖަރީ ހެދިތާ އެންމެ ދެ މަސް ތެރޭ އޭނާ ވަނީ މަރުވެފަ އެވެ.\nއޫރުގެ ހިތް ލެއްވިތާ މާ ގިނަ ދުވަހެއް ނުވެ ޑޭވިޑްގެ ހާލު ދެރަވާން ފެށީ ކަމަށް އޭނާއަށް ފަރުވާދިން ޑޮކްޓަރުން ބުނެފައި ވެއެވެ. އުމުރުން 57 އަހަރުގެ ޑޭވިޑް މަރުވީ މިމަހުގެ 8 ވަނަ ދުވަހު އެވެ.\nމި ޓްރާންސްޕްލާންޓް ހެދިއިރުވެސް މީގެ ނުރައްކާ ޑޭވިޑަށް އެނގެ އެވެ. އޭނާ މި ސާޖަރީއަށް އެއްބަސްވީ 'އަނދިރީގައި ހުރެ ބަޑި ޖަހައިގެން ވެސް މަދު ހާލަތެއްގައި ނަމަވެސް އަމާޒަށް ވާސިލު ވެވިދާނެ'ކަމުގެ އުއްމީދުގަ އެވެ.\nޑޭވިޑްގެ ގަޔަށް އޫރެއްގެ ހިތް ލައްވަން ޔުނިވަސިޓީ އޮފް މޭރީލޭންޑް މެޑިކަލް ސެންޓަރުގެ ޑޮކްޓަރުންނަށް ޚާއްސަ ހުއްދައެއް އެމެރިކާގެ ކަމާ ބެހޭ އިދާރާތަކުން ހޯދަން ޖެހުނެވެ.\nމި ހުއްދަ ލިބުނީ ޑޭވިޑަކީ އިންސާނެއްގެ ހިތް ލެއްވުމަށް ނުކުޅެދިފައިވާ މީހެއްކަން ޔަގީންވުމުންނާއި މާގިނަ ދުވަހު އޭނާ ދުނިޔޭގައި ނޯންނާނެކަން ޔަގީންވުމުންނެވެ.\nމި ސާޖަރީގެ ހަ ހަފްތާ ކުރިއްސުރެ ޑޭވިޑްގެ ހާލު އޮތީ ވަރަށް ގޯސްވެފަ އެވެ. އޭނާ އޭރުވެސް ނޭވާލަމުން ދިޔައީ މެޝިނެއްގެ އެހީގަ އެވެ.\nޑޭވިޑް ސާޖަރީ ހެދީ މިދިޔަ ޖެނުއަރީ ހަތްވަނަ ދުވަހު އެވެ. ޑޮކްޓަރުން ބުނެފައިވަނީ ސާޖަރީ އަށްފަހު ޑޭވިޑް އޭނާގެ އާއިލާއާ އެކު ވަގުތުތައް ހޭދަކުރި ކަމަށެވެ. އަދި ޓީވީ ބަލައި ވެސް ހެދި ކަމަށެވެ. ފަސޭހަވެގެން ގެޔަށް ދިއުމަށް ވެސް އޭނާ އުއްމީދު ކުރި އެވެ. ނަމަވެސް މަޑުމަޑުން އޭނާގެ ހާލު ދަށަށް ދާން ފެށުމުން ޑޮކްޓަރުން ވެސް މާޔޫސްވި އެވެ. އެންމެ ފަހުން އޭނާ މަރުވީ އެވެ.\nޑޭވިޑްގެ ދަރިފުޅު ޑޭވިޑް ޖޫނިއާ ބުނި ގޮތުގައި އޭނާގެ ބައްޕަގެ ސާޖަރީ ނާކާމިޔާބު ވިޔަސް މިއީ މިފަދަ ކަމެއްވެސް ކުރެވިދާނެކަމުގެ އުންމީދެއް ލިބުނު ކަމެއް ކަމަށެވެ. މި މަސައްކަތް ކުރި ޑޮކްޓަރުންގެ ޓީމުގެ ބުރަ މަސައްކަތާއި އެމީހުންގެ ހުވަފެންތަކާއި އުއްމީދުތަކުގައި ކޮންމެވެސް ދުވަހަކުން ކުލަ ޖެހޭނެ ކަމަށް އޭނާ އުންމީދު ކުރެ އެވެ.\nމި ސާޖަރީގެ ކުރިން ޑޮކްޓަރުން ވިދާޅުވެފައިވަނީ މިކަން ކާމިޔާބުވެއްޖެނަމަ ހިތުގެ ޓްރާންސްޕްލާންޓަށް ބޭނުން ޖެހިފައިވާ އެތައް ބަޔެއްގެ އުންމީދު ހަގީގަތަކަށް ވާނެ ކަމަށެވެ.\nއެމެރިކާގައި އެކަނިވެސް ހިތުގެ ޓްރާންސްޕްލާންޓަށް ބޭނުންވެފައި މެޗުވާ ޑޯނާއެއް ނުލިބިގެން ދުވާލަކު 17 މީހުން މަރުވާ ކަމަށް އެ ގައުމުގެ ތަފާސްހިސާބުތަކުން ދައްކަ އެވެ. އަދި މިހާރުވެސް ލައްކައަށް ވުރެ ގިނަ މީހުން ވެއިޓިން ލިސްޓުގައި އެބަ ތިބި ކަމަށް ވެއެވެ.\nއޫރުގެ ހިތުގެ ވޭލްވް އިންސާނުންގެ ހަށިގަނޑަށް ލެއްވުމުގެ ސާޖަރީތައް މިހާރު ވަރަށް އާއްމެވެ. އަދި އެކަން ވަރަށް ކާމިޔާބު ވެސް މެއެވެ. ނަމަވެސް ގުނަވަންތައް ލައްވައިގެން އަދި ކާމިޔާބުވާ ގޮތެއް ނުވެ އެވެ.


ކޮވިޑް19:ވެކްސިނެއް އެންމެ އަވަހަށްވެސް ބޭނުންކުރަން ފެށޭނީ 2021 ވަނަ އަހަރު - AO News\nކޮވިޑް 19އަށް ވެކްސިނެއް ބޭނުންކުރަން އެންމެ އަވަހަށްވެސް ފެށޭނީ މިއަންނަ އަހަރުގެ ކުރީކޮޅުގައި ކަމަށް ދުނިޔޭގެ ސިއްޙަތާއިބެހޭ ޖަމްޢިއްޔާއިން ހާމަކޮށްފިއެވެ.\nއެޖަމްޢިއްޔާގެ އިމަރޖެންސީސް ޕްރޮގްރާމްގެ އިސްވެރިޔާ މައިކް ރަޔަން ވިދާޅުވި ގޮތުގައި ކޮވިޑް 19އަށް އެކިފަރާތްތަކުން ތައްޔާރުކުރަމުންދާ ގިނަ ވެކްސިންތައް މިހާރު ހުރީ3ވަނަ މަރުހަލާގައި ކަމަށެވެ. މީގެއިތުރުން އުފައްދަމުންދާ ހުރިހާ ވެކްސިނަކަށް ބަލާލާއިރުވެސް، ވެކްސިންގެ ރައްކާތެރިކަމާއި ވައިރަހުން ދިފާއުވާ ބައިބައި އުފެއްދުމުގައި ހުރިހާ ވެކްސިންނަކުންވެސް ކާމިޔާބު ހޯދާފައިވާކަން ވަނީ ފާހަގަކޮށްފައެވެ.\nދުނިޔޭގެ ސިއްޙަތު ޖަމިއްޔާއިން މިމޭރުމުން ބަޔާންކޮށްފައިވީ ނަމަވެސް އޮކްސްފޯޑް ޔުނިވަރސިޓީއިން ކޮވިޑަށް އުފައްދަން މަސައްކަތްކުރާ ވެކްސިން، ހައިރިސްކު މީހުން ބޭނުންކުރަން އެކަނިނަމަވެސް މިއަންނަ ޑިސެމްބަރުމަހު ފަހުކޮޅު ލިބޭވަރުވާނެކަމަށް ބެލެވޭކަމުގައި އޮކްސްފޯޑް ޓީމުގައި އިސްކޮށް ހަރަކާތްތެރިވާ ޑރ. ސާރާ ގިލްބަރޓް ދެކިލައްވައެވެ.\nބީބީސީ ރޭޑިއޯއަށް މަޢުލޫމާތުދެއްވަމުން ޑރ. ސާރާ ވިދާޅުވެފައިވަނީ އަހަރު ފަހުކޮޅުގައި ވެކްސިން ލިބޭވަރުވާނެކަމަށް ބެލެވުނަސް އެކަން މުޅިން ޔަޤީންކޮށެއްނުދެވޭނެކަމަށެވެ. އެއީ3މަރުޙަލާއެއްގައި ވެކްސިން ތަޙުލީލުކުރެވި، ކަމާއިބެހޭ އިދާރާތަކުން ހުއްދަނެގުމާއި ގިނަޢަދަދަކަށް ވެކްސިން އުފައްދަންވެސް ވަގުތުނަގާނެތީކަމަށް ޑރ. ސާރާ ފާހަގަކުރެއްވިއެވެ.\nކޮރޯނާ ވައިރަހުގެ ސަބަބުން ތަރައްޤީވެފައިވާ ދުނިޔޭގެ ބޮޑެތި ޤައުމުތައްވެސް އިޤްތިސާދީ އަނދަވަޅަކަށް ވެއްޓިފައިވާއިރު، މިބައްޔަށް ވެކްސިނެއް ލިބޭވަރުވެގެންނޫނީ ޤައުމުތަށް ކޮޅަށް ނުޖޭހެނެކަން ޔަޤީނެވެ. އިޖްތިމާޢި ގައިދުރުކަން ބަހައްޓައި، އަތްދޮވެ ނޫނީ މާސްކުއެޅިކަމުގައިވިޔަސް ޤައުމުތަކުގެ އިޤްތިސާދީ ހާލަތު ރަނގަޅުނުކުރެވޭނެއެވެ.\nވެކްސިން އުފެއްދުމުގެ ރޭހުގައި އަވަދިނެތި ސައިންސްވެރިން މަސައްކަތްކުރާއިރު މިހާތަނަށް 24 ވެކްސިނެއް އިންސާނުން ބޭނުންކޮށްގެން ޓެސްޓްކުރަން ފަށާފައިވާކަމަށް މަޢުލޫމާތުލިބެެއެވެ. އަދި އެތަކެއް ވެކްސިނެއް ޕްރީ-ކްލިނިކަލް ޓްރަޔަލުގައިވާކަމަށްވެސް އެނގިފައިވެއެވެ.\nޢާންމުގޮތެއްގައި ވެކްސިނެއް އުފައްދަން 10 ވަރަކަށް އަހަރު ނަގާކަމަށް ކަމާއިބެހޭ މާހިރުން ބުނާއިރު، ކޮވިޑް 19އަށް ވެކްސިނެއް އުފެއްދުމުގައި މިހާބޮޑު ކުރިއެރުންތަކެއް ހޯދުނީ މުޅި ދުނިޔެ އެކަތިގަނޑަކަށްވެ ކުރެވުނު މަސައްކާތާއި، ފަންނީ ދިރާސާތައް ވަގުތުން އިންޓަރނެޓް މެދުވެރިކޮށް ކަމާއިބެހޭ ފަރާތްތަކުގައި ޙިއްސާކުރެވިގެންދިޔުމާއި، ބޮޑެތި އަދަދުތަކުން ފަންޑުކުރެވިގެން ވެކްސިން އުފެއްދުމަށް މަސައްކަތްކުރުމުންކަމުގައި ފަންނީ މާހިރުން ދެކިލައްވައެވެ.


(19 އެޕްރިލް 2021 އާ ގުޅޭ)\nކޯތާފަތުން ދެމިލި ކަރުނައިގެ ރޮނގު އަރީން ނިކަން އަވަހަށް ފުހެލިއެވެ. އެހިތާއި ސިކުނޑި ހާސްކަމުން ފުރިބާރުވެފައި ވެއެވެ. ލައްޕާލެވިފައި ހުރި ބެލްކަނީގެ ދޮރު ކަހާލިކަމުގެ ހިލަންވުމާއެކު އަރީން ދެ ލޮލާއި މޫނު ފުހެލިއެވެ. އެހާ ހެނދުނާ ހޭލާނެ މީހަކަށް އެ އެޕާޓްމެންޓުގައި ހުންނާނީ ފަވާދެވެ.\n"އަރީން." ފަވާދު ގޮވާލިއެވެ. ހަރަކާތެއްނުކޮށް އަރީން ހުރިއިރު އޭނާގެ ފަހަތުން ދޮރު ކަނީގައި އަރިއަކަށް ޖެހިލައިގެން ފަވާދު ހުއްޓެވެ. އަރީނަށް ބަދަލުތަކެއް އަންނަމުންދާކަން އޭނާއަށްވަނީ ފާހަގަވެފައެވެ. ސުވާލު ކުރިޔަސް ޖަވާބެއް ދިނުމުގެ ބަދަލުގައި އެހެންވާހަކައެއް އަރީން ފަށައެވެ. ގިނައިރު އޮށޯވެލައިގެން އޮތުމާއި ފިކުރުތަކަށް އަރީން ގެއްލިފައި ހުންނަތަން ފަވާދަށް ފެނެއެވެ.\n"މާބޮޑަށް ބަލިވީތަ؟، އަރީނަށް ކަމެއްވެއްޖެ... ކީއްވެ ނުބުނަން ތިހުންނަނީ، އަހަރެން އަރީން ހިތުގައިޖެހޭ ވަރު ކަމެއް އެނގިގެން ނުކުރަން، ރީން، ރޮވެނީ ކީއްވެ؟، އަހަރެންނާ ވާހަކަދައްކަބަލަ، ތިވެގެންއުޅޭ ގޮތެއް ކިޔާދީބަލަ." އަރީން ފަސްއެނބުރި ބަލާނުލުމުން ފަވާދު ވާހަކަދެއްކިއެވެ. މަޑުމަޑުން ކުރިއަށް އައިސް ފަހަތުން އަރީންގެ ކޮނޑުގައި ހިފަހައްޓާލިއެވެ. ތުންފިއްތާލުމާއެކު އަރީން ޖެހެލީ ފަވާދާ ދުރަށެވެ. ދެން ނިކަން އަވަހަށް ފަވާދަށް މޫނު ނުފެންނާނޭހެން އެނބުރިލައި ގޭތެރެއަށް ވަދެގެން ހިނގައްޖެއެވެ.\nއަރީންގެ ވާހަކަ ސަބީނާގެ ގާތުގައި ބުނަން ފަވާދު ހިތަށް އެރިއެވެ. އެހެންނަމަވެސް އޭނާ މަޑު ކުރަނީ އަރީން ބުނޭތޯއެވެ. ދެމަފިރިންނަށް އެކަކުއަނެކަކާ ޚިއްޞާ ނުކުރެވޭވަރު ކަމެއް އޮވެގެންވާނޭ ފަވާދު ޤަބޫލެއް ނުކުރެއެވެ. އަރީންނަށް އެހީވާން ވެސް މިއަދު އެންމެ ގާތުގައި ހުރި މީހަކީ އޭނާއެވެ.\n"ކުދީން ކައިރީ ފާޑުފާޑު ވާހަކަ ދައްކަނީ ކީއްކުރަން، މިދުހަތު ހަނދާންނެތުނީތަ، އަހަރެންނަކީ މީހެއްގެ އަނތްބެއް، ތިން ކުދީން އަހަރެންގެ އެބަތިބި... އެ ދިރިއުޅުން މަތިން ފޫހިވެގެން ނޫޅެން، ކައިވެނިން ބޭރުގައި ނަހަމަ ގުޅުންތަކެއް ހިންގުމުގެ ވިސްނުމެއް ވެސް ނެތް، އަހަރެންގެ ފިރިމީހާ ދެކެ ވަރަށް ލޯބިވޭ، އޭނާއާއި ކުދީން ދޫކޮށްލާފައި އެއްވެސް ފިރިހެނެއްގެ ގާތަށް ނުދާނަން، އަހަރެން މިދުހަތުގެ ގާތުން ކަމަކަށް ބޭނުންވާފަދަ އިޝާރާތެއް ނުކުރަން... ތި ހީކުރާ ހީކުރުންތަކަކީ މިދުހަތު އަމިއްލައަށް ބޭނުންވެގެން އުޅޭކަމެއް، ވިޔާނުދާ ވާހަކައެއް ދައްކާފައެއް ނޯންނާނެ، ފުރަތަމަ ދުވަހު ވެސް ވާހަކަ ދެއްކުނުކަން އެއީ އަހަރެންނަށް ހެދުނު ވަރަށް ބޮޑު ގޯހެއް، ޒަޔާންގެ މަންމަގެ ފަރާތުން އަހަރެންނަށް ހުރިހާކަމެއް އެނގިފަ އޮތީ..."\n"ނޯޔާ އޭނާއާ މީޓުކުރީތަ؟" މިދުހަތަށް އަހާލެވުނެވެ.\n"އޭނާ އަހަރެން ހޯދައިގެން ގޭދޮށަށް އައީ، އޭނާއަށް ވެސް ވަރަށް ބޮޑު އޮޅުމެއް އެރީ، އަހަރެން ވާހަކަ ދެއްކީމަ މިދުހަތު ހީކުރީ އަހަރެން ބޭނުންވަނީ ރައްޓެހިވާންކަމަށޭތަ؟... ޔޫ އާ ރޯންގް، މި ދެމެދުގައި އެކުވެރިކަން ވެސް ބާއްވަން މިހާރު އަހަރެން ބޭނުމެއް ނޫން، އަހަރެންނަށް އުނދަގޫ ކުރާނަމަ މިދުހަތާ ދެން ބައްދަލު ކުރާނީ އަހަރެންގެ ފިރިމީހާ."\nނޯޔާ ހުރީ އިންތިހާއަށް ހިތްހަމަނުޖެހިފަ އެވެ. އޭނާ ވާހަކަދެއްކީ ފޯނުންނެވެ. މިދުހަތު ގުޅާވަރުން ކޯލު ނުނަގާ ނުވީ އެވެ. ސްކޫލު ދޮށުން ފެނިގެން މިދުހަތު ގޮވާލުމުން ނޯޔާ އަޑު ނީވޭ ކަމަށް ހެދީއެވެ. ވާހަކަދައްކަން ބޭނުން ނުވާތީ އެވެ. އެވަރުން ވެސް މިދުހަތު ހުއްޓާނުލީ އެވެ. އެވަގުތު އެޕާޓްމެންޓަށް އައިސް ވަނީ ރިދާނެވެ. ނޯޔާއަށް ނިކަން އަވަހަށް ރިދާނަށް އަންނާށޭ ބުނާ ފަދައިން އަތުން އިޝާރާތްކޮށްލި އެވެ.\n"މީނައާ ވާހަކަ ދައްކަބަލަ... އެއްކަލަ މީހާ..." ނޯޔާ ވައި އަޑުން ރިދާން ކައިރީ ބުނެލި އެވެ. އެއާއެކު ވަގުތުން ނޯޔާގެ ފޯނުގައި ރިދާން ހިފިއެވެ.\n"ހިތާވާ ހިތުން ތިއުޅެނީ މަގޭ އަންހެނުންނާ." ރިދާން ވާހަކަ ދެއްކި އެވެ. އޭނާއަށް މާގިނަ އެއްޗެއް ނުބުނެވުނެވެ. މިދުހަތު ފޯނުކޯލު ކަނޑާލީ އެވެ.\n"ކީކޭ ކީ؟" ރިދާން ފޯނު ދެމުން އަހާލި އެވެ.\n"އޭނާއަށް ލައިކްވެވުނީއޭ ބުނީ، އަހަރެންމީ މީހެއްގެ އަނތްބެއްކަން ރަނގަޅަށް އެނގޭނެ، އެކަހަލަ ފިރިހެނުން ދެކެ ވަރަށް ފޫހިވޭ، އަހަރެންނަށް މިސްޓޭކެއް ހެދުނީ، އޮނެސްޓް މިސްޓޭކެއް އެއީ... އަލަށް ކުއްޖަކު ގޮވައިގެން ސްކޫލް ދޮށަށް ދިޔައީ." ނޯޔާ ދެއްކި ވާހަކައިން ރިދާންގެ ނަޒަރު ނޯޔާއަށް ހުއްޓިފައި ވިއެވެ.\n"އަހަރެންނަށް ވެސް މިސްޓޭކެއް ހެދުނީ، ރީތިކޮށް އަހާލުމުގެ ބަދަލުގައި ފުރަތަމަ ވެސް ޝައްކުކޮށް އިލްޒާމު އެޅުވުނީ، އެކަމަކު ދެން އެހެނެއް ނުވާނެ، ކޮންއިރަކުން އަސްލަންބެ އަންނަނީ." ރިދާން އަހާލި އެވެ. ނަމަވެސް އޭނާއަށް ނޯޔާ ކޮނޑު އުފުލާލި ގޮތާއި އެ މޫނުން ޝައުގެއްނެތް ފަދަ އަސަރެއް ފެނުނީތީ ވަރަށް ބޮޑަށް ހައިރާންވި އެވެ.\n"ނޯޔާ... އަސްލަންބެ ގުޅާފަ ނުބުނޭތަ؟" ރިދާން ދެވަނަ ސުވާލެއް ކޮށްލި އެވެ.\n"ރިދާން ކަމަކުތަ؟" ގަސްދުގައި ރިދާންގެ ސުވާލަށް ޖަވާބު ދޭން ނޯޔާ ބޭނުން ނުވީއެވެ. އެކަން ރިދާން ދެނެގެންފި އެވެ.\n"މަޑުކޮށްބަލަ... މިތާ އިށީންނަން އާދެބަލަ." ރިދާން ބުނީ ސީރިއަސްވެފަ އެވެ.\n"ކީއްކުރަން؟ މިދަނީ އަނުމް ފެންވަރުވަން..."\n"ނޯޔާ، ޕްލީޒް... އިހަށް އާދެބަލަ، ވާހަކައެއް ދައްކަން ވެގެން." ކާމޭޒު ދޮށުން ގޮނޑިއެއް ބޭރަށް ޖައްސާލަމުން ނޯޔާއަށް އެ ގޮނޑި ރިދާން ދައްކާލީ ލޮލުގެ އިޝާރާތުންނެވެ. ބޭނުންނުވެފައި ހުރި ގޮތަކަށް ނޯޔާ އައިސް މޭޒުދޮށުން އެހެން ގޮނޑިއެއްގައި އިށީނެވެ. އެއާއެކު ރިދާން ވެސް އިށީނެވެ.\n"ކިހިނެއްވީ؟ އަސްލަންބެއާ މައްސަލަ ޖެހުނީތަ؟ ލޫނާގެ ވާހަކަ ބުނީއްސުރެ ނޯޔާ އަބަދު ފެންނަނީ ދެރަވެފަ ހުންނާތީ... ސްޓޮޕް، އިހަށް އަހަރެން ވާހަކަ ދެއްކިޔަ ދީ..." ނޯޔާ ވާހަކަދައްކަން އުޅުމުން ރިދާން ކަނާއަތް ހިއްލާލިއެވެ.\n"ﷲ ގަންދީ ހުވާމިކުރީ، ލޫނާގެ ވާހަކަ އަހަރެން ކައިރީ އަސްލަން ދައްކައިފިނަމަ، ނުހުންނާނެ ނުބުނެ... ހުރިހާ ކަމެއް ކިޔާ ދޭނަން، އަހަރެން މިހުންނަނީ ވަރަށް ފޫހިވެފަ، ވަރަށް ރުޅި ވެސް އައިސްފަ، މި ރަޙުމަތްތެރިކަން ސަލާމަތްކޮށް، ލޫނާއަށް ވިސްނައި ދޭން އަހަރެން ވަރަށް މަސައްކަތްކޮށްފިން، ތިހުރީ ހެޔޮ ވިސްނުން ގެއްލިފަ، އަހަރެން... އަހަރެން ދުޢާ ކުރާނަން ލޫނާ ތިކުޅޭ ކުޅިވަރު ކާމިޔާބުނުވޭތޯ، މިކަހަލަ އެއްޗެއް ނުބުނަމެންނު ކުރިއަކުން، ދުލުގައި ހިފާ ދަމާވަރުން މިބުނީ... ކޮންކަހަލަ ވިޔާނުދާ ވާހަކައެއް ތިދެއްކީ... ބަލަ އެއީ އޭނާގެ ކޮއްކޮއޭ، ބޭބެގެ އަނބިމީހާކަން ނޭނގޭހާ ވިޔާނުދާ ފިރިހެނެއްނޫން އެއީ، އަސްލަންގެ ހިތުގައި ވަހުމް އުފައްދަންކަން އެނގޭ ކަލޭ އެ ނުބައި ވާހަކަދެއްކީ، ތީ ކޮންކަހަލަ އަންހެނެއް." ރުޅި އައިސްފަ ހުރިވަރިން ހުސެންގެ އަޑު ވެސް ބާރެވެ. މީހަކަށް އިވިދާނޭތީ މިފަހަރު އޭނާ ފަހެއް ނުޖެހެއެވެ. އިވުނިއްޔާ އިވުނީއެވެ. އޭނާއަށް ވަރިހަމައެވެ. ރަނގަޅީ ވެސް ލޫނާ މިކުޅޭ ނުބައި ކުޅިވަރުގެ ކަންތައް ފަޅާއެރުމެވެ.\n"އެއީ ޒުވާން ޖޯޑެއް، އެ ދެ މީހުން މާގުޅޭ... އަސްލަންގެ ކުދީން ބަލަން ކޮންމެހެން މީހަކާ އިންނާކަށް ނުޖެހޭ، ހުސެން ރުޅި އައިސްއައިސް ހުރޭ... އަހަރެން އަސްލަން ހޯދާނަން، ނޯޔާ އެއީ ކާކުތަ؟ އެ ދެމެދުގައި އެއްވެސް ގުޅުމެއްނެތް... އަސްލަން ނުދެކޭ އެއީ އަނތްބެއް ކަމަކަށް، އެހެންނޫންނަމަ ދެމީހުން ދެ ތަނުގަ ނުނިދާނެ."\n"ކަލޭގެ ދުލުގެ ނުބައިކަމާ... އަސްލަންގެ ދިރިއުޅުމުގެ ވާހަކަ އޭނާ މީހެއް ގާތު ނުދައްކާނެކަން، މީ ދުވާލު ފަދައިން އަހަރެން ޔަގީންކުރަން." ހުސެންއަށް ދެފަރާތަށް ބޯހޫރާލެވުނެވެ.\n"މަބުނިންތަ އަސްލަންއޭ ބުނީ... އެ ދެމީހުން ކައިރި ނުވާކަން މަށަށް ވެސް ޔަގީން."\n"ތީ ހަމަ ލޫނާތަ؟ ނޫނީ ލޫނާގެ ސިފައިގަ ހުރި ޝައިތާނެއްތަ؟ މައިރާއަކީ ކަލޭގެ އެންމެ ގާތް އެކުވެރިޔާއޭ ބުނި، ކަލޭ އޭނާއަށް ދައްކާނީ ކޮންމޫނެއް، މިތަނުގައި އުޅެ މަރުވެ ދިއުމުން ކަލޭ ހީކުރަނީ އެއީ ނިމުންކަމުގަތަ؟ އަހަރެމެންގެ މެދުގައި އޮތް އެކުވެރިކަމަށްވީ ކިހިނެއް؟ ތިހާ އަމިއްލަ އެދުން ބޮޑުވެ ޖާހިލުވީ ކޮންއިރަކު؟" ހުސެން ބަލަން ހުރި ގޮތުން ހީވަނީ އަޖައިބުވެ އަންތަރީސްވެފައި ހުރި ހެންނެވެ.\n"އަސްލަންގެ ލޯބި ހޯދާ އޭނާގެ އަނތްބަކަށްވާން ބޭނުންވުމަކީ އަހަރެންގެ އަމިއްލަ އެދުން ބޮޑުވެ ޖާހިލުންވުން ކަމަށް ވަންޏާ، އެކަމާ ފަރުވާލެއްނެތް، ހުސެންއާ ވާހަކަ ދައްކާކަށް އަހަރެން ބޭނުމެއްނޫން." ލޫނާ ހިނގައިގަތެވެ. ދަތްކުނޑިވިކާލި ގޮތަށް ހުސެން ދެއަތްތިލަ ކޮށްޕާލީ ފަޓުލޫނުގެ އަރިމަތީ ޖީބަށެވެ. ދެއަތްތިލަ މުއްކަވާލައިގެން ހުރެ އޭނާ ފުންކޮށް ދެތިން ނޭވާ ލިއެވެ. އަތުކުރީ އޮތް ގަޑިއަށް ބަލާލީ ދެނެވެ.\n"ރިދާން..." ނޯޔާގެ އަޑު ކުރެހުނެވެ. އޭނާ ވަގުތުން ގޮނޑިން ތެދުވި އެވެ. ބަދިގޭ ސިންކު ކައިރީ އައިސް މަޑުކޮށްލި އެވެ. ރިދާން ތެދުވެގެން އައިސް ނޯޔާގެ ގާތުގައި މަޑުކޮށްލި އެވެ. ތިރީ ކަބަޑު ސެޓުގައި އޭނާ ލެނގިލިއެވެ.\n"ސޮރީ... ޕްލީޒް ނުރޮއްޗޭ، އަސްލަންބެ ގާތު އަހަރެން އެވާހަކަ ނާހާ ނޯޔާގެ ގާތު ދެއްކުނީ، އެއީ ވިސްނާނުލާ ކުރެވުނު ކަމެއް، އަސްލަންބެ ގާތުން ކޮންފާމް ކުރެވުންނަމަ ޔަގީންވާނެ." ރިދާން ވާހަކަ ދެއްކީ ވަރަށް މަޑުމަޑުންނެވެ.\n"އަހަރެން... އަހަރެން ލޯބިވޭ އަސްލަންދެކެ." ނޯޔާ ބަލާލި އެވެ. އެ ދެ ލޯ ފެނުނު ހިނދު ރިދާންގެ މެޔަށް ތޫނު ކައްޓެއް ހެރުނު ފަދައެވެ. ފެންކަޅިވެފައިވާ އެ ދެ ލޮލުން އަސްލަންއާ ވަކިވާން ނޯޔާ ބޭނުންނުވާވަރު ރިދާން ދުށްޓެވެ.\n"ޔޫ އާ އަ ސްޕެޝަލް ގާލް... އަސްލަންބެއަށް." ރިދާން މަޑުމަޑުން ބުނެލި އެވެ. އެހިނދު ނޯޔާ މަޑުމަޑުން ބޯ ހޫރުވާލި އެވެ. ރިދާން ބުނި ވާހަކައާ އޭނާ އެއްބަސްނުވަނީއެވެ. ރިދާން ހައިރާންވިއެވެ.\n"ލޫނާ..." ނޯޔާ އިސްޖަހާލިއެވެ. ވަގުތުކޮޅަކަށް ހިމޭންވުމަށްފަހު ނޯޔާ ވާހަކަދެއްކިއެވެ. އަސްލަންއާއެކު ދަތުރުގައި ލޫނާ ދިޔަކަމާއި، އެ ދެމެދުގައި ގުޅުމެއް އޮތްކަން ބުނެދޭން ލޫނާ މަސައްކަތް ކޮށްފައިވާކަން ނޯޔާ ބުންޏެވެ. ރިދާންގެ ހަރަކާތްތައް ހުއްޓުނެވެ. ބުނާނީ ކީކޭކަމެއް އޭނާއަށް ނުވިސްނުނެވެ. އެހެންވިޔަސް ހިތާއި ސިކުނޑީގައި ޚިޔާލުތައް އުތުރިގަތެވެ. ހަޤީޤަތުގައި ވެސް ލޫނާއާއި އަސްލަންއާ ދެމެދު ގުޅުމެއް އޮތީބާއޭ ރިދާންގެ ޟަމީރާ ސުވާލު ކުރެވުނެވެ. އަތް ހިއްލާލެވުނީ ނޯޔާގެ ކޮނޑުގައި ހިފަހައްޓާލާށެވެ. ނަމަވެސް ރިދާން ފަސްޖެހުނެވެ. ނޯޔާގެ ހަށިގަނޑުގައި އޭނާ އަތްލައިގެން ނުވާނޭކަން އެނގޭތީއެވެ.\n"އެ ދުވަހުވެސް ޤަބޫލުކުރަން ދަތިވި، މިހާރު ވެސް ޤަބޫލުކުރަން ދަތި... އެކަމަކު އަހަރެންނަށް ފެނުނު ކަންތަކާއި ނޯޔާ އެ ދެއްކި ވާހަކައިން... ކީކޭ ބުނާނީ، އަސްލަންބެ ކީއްވެ؟ ނޯޔާ ލޯބިވާވަރު އެ ދެ ލޮލުން އެބަފެނޭ، އަހަރެން ދޮގުކުރަން ބޭނުން، އެކަމަކު އަހަރެން ދޮގުކުރުމަކުން އެއީ ދޮގަކަށްނުވާނެ... އެ ހިތް އަސްލަންބެއަށް ލެނބި ނިމިއްޖެ." ހިމޭންވެ ހުއްޓަސް ރިދާންގެ ހިތުގެ އަޑު ގަދައެވެ.\nމަންމާއޭ ގޮވަމުން މަލްސާ ދުވެފައި އައެވެ. ނޯޔާ ނިކަން އަވަހަށް ދެ ލޯ ފުހެލި އެވެ. އެނބުރިލިއިރު ސާރާއާ ދެބެން ކައިރީގަ ތިއްބެވެ. އަތުގައި އޮތް ކަރުދާސް ދެބެން ދައްކާލިއެވެ. ބައްޕަ އަންނަންވާއިރު އެ ދެކުދީން މަރުޙަބާގެ ކާޑެއް ތައްޔާރު ކުރަނީއެވެ. ނޯޔާ ވެސް ބޭނުންވަނީ ހޫނު މަރުޙަބާއެއް ފިރިމީހާއަށް ކިޔާށެވެ. ނަމަވެސް ގަޔާނުވެ ހުރެ ދެއްކުންތެރިކަމުގެ ޢަމަލެއް ކުރަން ބޭނުންނުވަނީއެވެ. ހިތް ކިލަނބުވެފައި ވަނިކޮށް ހިނިތުންވާނީ ކިހިނެއް ހެއްޔެވެ. ދެ ލޮލާ ނިދިވަކިވެ ތުރާދޭ އެއްޗެއް ކަމުގައި ކަރުނަ ވެއްޖެއެވެ. ހިތްވަރު އެލި ގޮތް ހުސްވެދާނޭކަމުގެ ބިރާއެކު ﷲ އާ ކުއްތަންވުން އިތުރުވިއެވެ. އެކަލާނގެ ފިޔަވާ ނަފްސަށް ހަމަޖެހުން ދެއްވާނެ ފަރާތެއް ނެތެވެ. ކުރިމަތިވާ މުސީބާތުން މިންޖުކޮށްދެއްވުމަށް އެދި ދެންނެވުންވަނީ ހަމަ އެފަރާތަށެވެ.\nއިރުއޮއްސުނު ފަހުން އެޕާޓްމެންޓްގެ ދޮރު ހުޅުވާލާފައި އެވަނީ އަސްލަން އެވެ. ނޯޔާ ދުށުމަށް އޭނާ ކެތްތެރިކަން ކުޑަވެފައި ހުރި ފަދައެވެ. ނަމާދު ދޮޅި އަޅައިގެން ޤުރުއާން ކިޔަވަން ސޯފާތަކުގެ މެދުގައި އޮންނަ ރަގުމަތީ ތިބި ދެބެން ފުންމައިގެން ތެދުވި އެވެ. ނޯޔާ އިނީ އަނުމް އުރާލައިގެންނެވެ. އޭނާ ފެންނަނީ ތަފާތުކޮށެވެ. އެހެންޏާ ދެ ނަމާދު ދޭތެރޭ ފެންނަ ގޮތާ ހިލާފެވެ.\n"މީ ޑެޑީއަށް... މަލް ކުރެހީ، ކުލަވެސް ޖައްސާފަ..." ފަތްޖަހާލާފައި އޮތް ގަނޑު އަވަހަށް އަސްލަންއަށް ދިއްކޮށްލަމުން މަލްސާ ބުންޏެވެ.\nދެބެން ތައްޔާރު ކުރި ކާޑު ބަލަމުން އަސްލަން އެތެރެއަށް އައެވެ. ސަލާމް ގޮވާލިއެވެ. ނޯޔާ ސަލާމް ބަލައިގަތެވެ. ކައިރީގަ އުޅުނު ދެބެން ވެސް އެފަދައިން ކަންތައް ކުރިއެވެ. ނޯޔާގެ ނަޒަރު އަސްލަންއާ އަމާޒެއް ނުކުރި އެވެ. އެ ރީތި ޖާދުވީ ހިނިތުންވުމުން ލޯބިވެތި އިޝާރާތެއް ނުކުރިއެވެ. އަސްލަންއަށް ފާހަގަވި އެވެ. އޭނާގެ ސަމާލުކަން ބޭނުން ވެގެން އުޅޭ ދެ ކުދީން އެއްފަރާތް ކުރަން އަސްލަން ބޭނުން ނުވީއެވެ. ފުރަތަމަ އެ ކުދީންނަށް ވަގުތު ދިނެވެ. ކުދީން ހަމަޖެހުމުން އޭނާ ނޯޔާއާއެކު ވަގުތު ހޯދާނެ އެވެ.\nއެންމެ ގާތް އެކުވެރިޔާ ކައިރީ ވެސް އަރީނަށް ހަޤީޤަތް ހާމަކުރާކަށް ނުކެރުނެވެ. ދެކުދީންގެ ބައްޕައަށް އަރީންގެ ފަރާތުން ފެންނަ ޢަމަލުތަކާއި އަސަރުތަކަކީ ބަނޑުބޮޑުކަމުގެ ނިޝާނެއްކަން އެނގެން ގިނަދުވަހެއް ނުނަގާނޭކަން އެނގެއެވެ. އެހެންވިޔަސް ކުރީބައިގަ ބުނާކަށް އޭނާއަށް ލާހިކު ކުޅަދާނައެއްނޫނެވެ. ކުރިން އިހްސާސް ނުކުރެވޭ އެތައް ކަމެއް މިހާރު އަރީނަށް ވިސްނި އިހްސާސް ކުރެވެއެވެ. ސިކުނޑި ހީވަނީ ފަޅައިގެން ހިނގައިދާނެ ހެންނެވެ. ހާސްވެގެންނެވެ.\n"އަރީން..." ފާޚާނާގައި ޓަކި ދިނީ ފަވާދެވެ.\nބިލިގާ ތެރެއަށް އެރި އިން އަރީން ކޮޅަށް ތެދުވީ ނިކަން އަވަހަށެވެ. ކުއްލިއަކަށް ތެދުވެވުނު ގޮތުން ބޮލަށް ބަރުވެލިއެވެ. ލޯމަތިން މަންޒަރުން އެނބުރިގަތް ހެން ހީވިއެވެ. ވެއްޓެން އުޅުން ދެ ކަކޫ އަވަހަށް ޖެއްސިއެވެ. އަލުން ބިލިނގާގައި އޭނާ އިށީނީއެވެ. ދެވަނަ ފަހަރަށް ފަވާދު ގޮވާލިއެވެ. ޖަވާބެއް ދެވޭ ގޮތެއް އަރީނަށް ނުވިއެވެ. ދެ ލޯ މަރާލައިގެން ބޮލުގައި ހިފަހައްޓާލައިގެން އޭނާ އިނެވެ. ފާޚާނާގެ ދޮރު ހުޅުވާލުމާއެކު ފަވާދު އެތެރެއަށް ވަނެވެ.\n"ރީން..." ކަންބޮޑުވުމާއެކު ފަވާދަށް ގޮވާލެވުނެވެ.\n"މި ނުކުންނަނީ އިރުކޮޅަކުން." އަރީން ބުނެލިއެވެ.\n"ދެޓްސް އިނަފް، ހިނގާ އަހަންނާއެކު ޑަކްޓަރަށް... މިއަދު ޖެހޭނީ ދާން." ފަވާދު ހަރުކަށި ކަމާއެކު ބުނެލިއެވެ.\n"ނުދާނަން." ރުންކުރުކަމާއެކު އަރީން ބުނެލިއެވެ.\nފަވާދު އައިސް އަރީންގެ ހިކަނދިމަސްގަނޑުގައި ހިފާލި އެވެ. އެ އަތުގައި އަރީން އުފުލާލާނޭ ވަރު ހުންނާނޭކަން އަރީނަށް އެނގެއެވެ. އަރީން ދެކޮޅު ހަދަނިކޮށް ފަވާދު އޭނާ ކޮޅަށް ނަގައިފިއެވެ. ދެފިޔަވަޅެއް އަޅާލަންވީއިރު އަރީންގެ ހެޔަށް ގިތްވިއެވެ. މުޅިތަން އެނބުރި ގަތުމާއެކު އޭނާގެ ދެ ލޯ މެރުނީއެވެ. އަތްދަނޑި މައްޗަށް އަނބިމީހާ ނަގައިގަނެގެން ގެނެސް އެނދުގައި ބޭއްވިއެވެ. މަންމަގެ ފޯނަށް ފަވާދު ވަގުތުން ގުޅިއެވެ.\nލިފްޓުން ނުކުތް ގޮތަށް ދުވަމުން ކަހަލަ ގޮތަކަށް ސަބީނާ އައިސް އަރީންގެ އެޕާޓްމެންޓަށް ވަނެވެ. އޭނާ އައިސް ކޮޓަރިއާ ހަމަވީއިރު ހުޅުވާފައި ހުރި ދޮރުން އަރީންގެ ބޮލުގައި ފެންފޮދެއް ހާކަން ހުރި ފަވާދު ފެނިއްޖެއެވެ.\n"ކިހިނެއްވީ؟" ސަބީނާ ވަގުތުން ސުވާލު ކުރިއެވެ.\n"ނޭނގެ... މިހެން އުޅޭތާ ދެ ހަފްތާވަރު މިވީ، ވާގޮތެއް ނުބުނޭ... ޑަކްޓަރަށްދާކަށް އެއްބަހެއްނުވޭ، މަންމާ!، އެ ދެބެން ކައިރީ މަޑުކޮށްލަދެވިދާނެތަ، އަރީން ގޮވައިގެން އަހަރެން މިދަނީ ހޮސްޕިޓަލަށް." ފަވާދު ބުންޏެވެ. ސަބީނާ ބޯޖަހަމުން ވާހަކަދެއްކިއެވެ.\n"އާން! އާން!... އަވަހަށްދޭ... މަންމަ ހުންނާނަން، އެމްބިއުލާންސަކަށް ގުޅަންވީނު، ޚަބަރު ހުސްވެފަ އޮއްވާ ކިހިނެއް ގެންދާނީ." ސަބީނާ ބުންޏެވެ.\n"ގުޅައިފިން... ނަސީބަކުން ވަރަށް އަވަހަށް ހަމަޖެހިއްޖެ." ފަވާދު ބުންޏެވެ. (ނުނިމޭ)


114 އަހަރުވީ ދިވެއްސެއް,މިއީ ރާއްޖޭގައި ހުރި އެންމެ ދުވަސްވީ މީހާތަ؟ – Dhen.mv\n114 އަހަރުވީ ދިވެއްސެއް,މިއީ ރާއްޖޭގައި ހުރި އެންމެ ދުވަސްވީ މީހާތަ؟\nމުޙައްމަދު ޝިފާއު October 23, 2020 - 9:29 pm\nގިނަދުވަސް ވަންދެން ދުނިޔޭގައި އުޅުމަކީ ގިނަ ކަންކަމާ ކުރިމަތިލާން ޖެހޭނެ ކަމެކެވެ. ދިރިއުޅުމުގައި އެތައް ކަމަކުން ތަޖުރިބާ ލިބިގަނެވޭނެ ކަމެކެވެ. މި ދިވެހި ރާއްޖޭގައި ވެސް މިފަދަ އެތައް އިސް ރަށްވެހިންނެއް އުޅެއެވެ. ދަންނަވަން މިއުޅެނީ ހަމަ މިފަދަ ދިވެއްސެއްގެ ވާހަކައެވެ. އުމުރުން 100 އަހަރަށްވުރެ މަތީ ދިވެއްސެއްގެ ވާހަކައެވެ.\nއައިޑީކާޑުގައިވާ ގޮތުން ޢަބުދުއްރަހުމާން އުފަންވީ 1919 ވަނަ އަހަރުއެވެ. ނަމަވެސް ހއ. މުރައިދޫއަށް ނިސްބަތްވާ އަބުދުއްރަހުމާނާ ހަވާލާދީ އޭނާގެ ކާފަދަރިއަކު ބުނީ ކާފަ އުފަންވީ 1906 ގައެވެ. ދުނިޔޭގައި މިހާ ގިނަ ދުވަސް ވަންދެން އުޅުމަކީ ހާދަހާ ގިނަ ކަންކަމަކާއި ކުރިމަތިލާން ޖެހޭނެ އަދި އެހާމެ ބައިވަރު ކަންކަން ތަޖުރިބާ ކުރެވޭނެ ކަމެއްކަން އަބްދުއްރަޙުމާން އިބްރާހިމްގެ ޙަޔާތުން އަޅުގަނޑަށް ދަސްވެގެން ހިނގައްޖެއެވެ.\nއަބްދުއްރަހްމާން އިބްރާހިމަކީ މުރާލި އަދި އެހާމެ ހިތްވަރުގަދަ ބޭފުޅެއްކަން އެނގިގެން ދަނީ އެބޭފުޅާ ކުރައްވާފައިވާ މަސައްކަތުގެ ސަބަބުންނެވެ. އާދޭހެވެ. އަބްދުއްރަޙްމާން އިބްރާހިމަކީ 1921 އަހަރުގައި ރަަށު ކަތީބުކަން ކުރައްވަން ފެއްޓެވި ބޭފުޅެކެވެ. 1921 ގައި ކަތީބުކަން ކުރެއްވުމަށް ފައްޓަވައި، ދެގޮތެއް ނުވެ އެމަގާމުގައި އެބޭފުޅާ ވަނީ 55 އަހަރަށް ވުރެ ގިނަ ދުވަސް ވަންދެން ޚިދުމަތް ކުރައްވައިފައެވެ. އެއީ އެ ރަށުގެ ބޮޑު ކަތީބެވެ. ގިނަ ބަޔެއްގެ އިހްތިރާމާއި ގަދަރު ލިބިގެންދިޔަ ހިތްތިރި ވެރިއެކެވެ.\nއަބްދުއްރަޙްމާން އޭނަގެ ބައެއް ކާފަ ދަރިންނާއި އެކު\nއަބްދުއްރަޙުމާން އިބްރާހިމްގެ ސާބިތުކަމާއި ވަފާތެރިކަން ދައްކުވައިދޭ ހެއްކަކަށް އެބޭފުޅާގެ ޒަވާޖީ ޙަޔާތް ފުދެއެވެ. މުޅި އުމުރު ދުވަހު އަބްދުއްރަޙުމާން ކައިވެނި ބައްލަވައިގަތީ އެންމެ ފަހަރަކުއެވެ. އެކައިވެންޏަށް ވަނީ 12 ކުދިން ލިބިފައެވެ. އެހެން ނަމަވެސް މިހާރު ދުނިޔޭގައި ތިބީ 8 ކުދިންނެވެ. އަބްދުއްރަޙްމާންގެ ކާފަ ދަރިންގެ ޖީލުގެ އިތުރުން، މިހާރު އެދަރިފަސްކޮޅުން ވަނީ މުނިކާފަ ދަރިންނާއި، ހޫރު ކާފަ ދަރިންގެ ޖީލެއް ވެސް އުފެދިފައެވެ. "ދެން" އަށް މައުލޫމާތު ލިބިފައިވާ ގޮތުގައި، އަބްދުއްރަޙްމާނަށް މުނިކާފަ ކިޔާ ޖުމުލަ 70 ދަރިން އެބަ ތިއްބެވެ. އަދި ކާފަ ދަރިންނަށް ބަލާލާނަމަ، ސީދާ އަދަދެއް ބުނަން ދައްޗެވެ.\nއަބްދުއްރަހްމާން އިބްރާހިމަކީ ކަތީބުކަމުގެ އިތުރުން އެދުރު ބޭކަލެކެވެ. މިކަމުން ވެސް އަބްދުއްރަހްމާނަކީ ރައްޔިތުންނަށް ޚިދުމަތް ކުރައްވަން ޝައުގު ބެހެއްޓެވި ބޭފުޅެއްކަން ހާމަވެގެން ދެއެވެ. އެދުރުކަމޭ ދެންނެވުމުން ބައެއް ބޭފުޅުންނަށް އެއީ ކޮންކަމެއްކަން ނޭނގިދާނެއެވެ. ކިޔަވައިދިނުމުގެ އިތުރުން އިހުޒަމާނުގައި އަންހެނުން ވިއްސުމަށް ޓަކައި ކިޔެެވެލި ކިޔެވުމަށް ދާ ބޭފުޅުންނަކީ ވެސް އެދުރުބޭކަލުންނެވެ. އަދި އަބްދުއްރަޙްމާނަކީ ވެސް މިފަދަ ބޭފުޅެކެވެ. އެހެން ނަަމަވެސް ކަތީބުކަން ކުރައްވަމުން، ދެކަންތައް އެއްފަހަރާ ކުރެވެން ނެތުމުން އަބްދުއްރަޙްމާނަށް ޖެހިވަޑައިގަތީ ކަތީބުކަމުން އިސްތިއުފާ ދެއްވާށެވެ.\nއެއަށް ފަހު އެދުރުބޭކަލެއްގެ ހައިސިއްޔަތުން ރަށުގެ ރައްޔިތުންނަށް އެހީތެރި ވެދިނުމުގައި އަބްދުއްރަޙްމާން ވަނީ ގިނަ ދުވަސްތަކެއް މަސައްކަތް ކުރައްވައިފައެވެ. މިދެކަންތައް އެކަންޏެއް ނޫނެވެ. އަބްދުއްރަޙްމާން އިބްރާހިމަކީ ތިލޭރުކަން ވެސް ކުރައްވަމުން އައި ބޭފުޅެކެވެ. އެކަމުންވެސް އެބޭފުޅާ ގެންދެވީ އޭގެ ބޭނުން ޖެހިފައިވާ ރަށުގެ ރައްޔިތުންނަށް އެހީތެރިކަން ފޯރުކޮށްދެމުންނެވެ.\nދުނިޔޭގައިވެސް ދިރިހުރި ކުތުބުޚާނާ އުޅޭނޭ ބުނާ އަޑު އަޅުގަނޑު އަހަމުއެވެ. ހަގީގަތުގައި އަބުދުއްރަހުމާން މިފަދަ މައުލޫމާތާއި، އޭރުގެ ތާރީޚީ ވާހަކައާ ބެހޭ ގޮތުުން މައުލޫމާތު މުއްސަނދި ބޭފުޅެކެވެ. އަދިވެސް އަބްދުއްރަޙްމާނާ ބެހޭގޮތުން ފޮރުވިފައިވާ އެތައް ވާހަކަތަކެއް ވާނެކަން ގައިމެވެ. އަޅުގަނޑުމެންނަށް ޢިބުރަތް ހާސިލު ކުރެވޭނެ އެތައް ވާހަކަ ތަކެއް ވާނެކަން ޔަގީނެވެ. އެހެން ނަމަވެސް އަބުދުއް ރަޙްމާންގެ ހާލަތަކީ އަޅުގަނޑުމެން ގަބޫލު ކުރާ ގޮތުގައި އެފަދަ ވާހަކަތައް ހިއްސާ ކުރުމަށް ދަތިވާނެ ދުވަސް ތަކެކެވެ. މި މައުލޫމާތުތަކަކީ އަބްދުއްރަޙްމާންގެ ދަރިއެއްގެ ފަރާތުން އަޅުގަނޑުމެނަށް ލިބިފައިވާ ކުޑަ މައުލޫމާތު ކޮޅެކެވެ.\nއަބުދުއްރަހުމާނަކީ ދިވެހި ބޭސްވެެރިއެއް ވެސް މެއެވެ. އައިޑީކާޑުގައި އޮތް ގޮތުންނަމަ އޭނާގެ ރަސްމީ އުމުރަކީ 101 އެވެ. ނަމަވެސް އަބުދުއްރަހުމާން މަސައްކަތް ކުރެއްވި ދުވަސްވަރާއި އޭރުގެ ތާރީޚްތަކަށް ރިއާޔަތް ކުރާއިރު އޭނާގެ އުމުރަކީ 114 އަހަރެވެ. އެހެންކަމުން މިއީ ރާއްޖޭގައި ހުރި އެންމެ ދުވަސްވީ ދިވެއްސަށް ވުން ވަރަށް ގާތެވެ.\nހާދަ ޅައިރު ވެރިކަން ކުރަން ފަށާފައޭދޯ، 2އަހަރުގަވީމަ ވަރަށް ކުޅަދާނަ\nއަދި 114 ނުވެސްވޭ. ކަތީބުކަން ލިބުނު ދުވަސް އެބައޮތްތޯ ފަތްކޮޅު\nކާފަ ދަރިން 70 ދޯ!! މުނިކާފަ ދަރިން އަދަދު ނޭނގެނީ ދޯ!! ރަނގަޅަށް ލިޔެބަލަ އޮޅުވާނުލާ!!!


Dharifulhu lava kiuntheriaka hadhaaka beynume noon:Sonu - AO News\nއިންޑިއާގެ މިއުޒިކް އިންޑަސްޓްރީގައި 25 އަހަރު ހޭދަކޮށްފައިވާ ސޯނޫ ނިގަމްގެ ދަރިފުޅު ނީވަން ބޭނުން ދާއިރާއަކުން ކުރިއަށް ދިއުމުގެ އިހްތިޔާރު ދީފައިވާކަމަށް ސޯނޫ ބުނެފިއެވެ.\nދާދިފަހުން ސޯނޫ ދިން އިންޓަވިއުއެއްގައި ބުނީ އޭނާގެ ދަރުފުޅަކީ އުފަންވި އިރުވެސް ރީތި އަޑެއްގެ ވެރިއެއްކަމަށާއި އެހެންނަމަވެސް ދަރިފުޅު ލަވަކިޔުންތެރިއަކަށް ހެދުމަށް، އޭނާ އެއްވެސް މަސައްކަތެއް ނުކުރާކަމަށެވެ. “އަހަރެން ބޭނުމެއް ނޫން އަހަރެންގެ ދަރިފުޅު ލަވަކިޔުންތެރިއަކަށްވާކަމަށް. ހާއްސަކޮށް އިންޑިއާގައި ލަވަކިޔާ މީހަކަށް ދަރިފުޅުވާން ބޭނުމެއް ނޫން” ސޯނޫ ބުންޏެވެ.\nއިންޑިއާގައި އޭނާއަށް ދިމާވި ހިތްދަތިކަމުގެ ސަބަބުން މާޔޫސްވެފައިވާ ސޯނޫ ބުނީ ނަސީބު ދިމާކުރި ގޮތުން މިހާރު އޭނާގެ ދަރިފުޅު އިންޑިއާ ދޫކޮށް ދުބާއީއަށް ދިރިއުޅުން ބަދަލުކޮށްފައިވާކަމަށެވެ. ” އަހަރެންގެ ދަރިފުޅުގެ ޝައުގުހުރީ މުޅިން އެހެން ދާއިރާއަކަށް. އޭނާ އަކީ ދުބާއީގެ ގޭމަރުންގެ ތެރެއިން ފާހަގަކޮށްލެވޭ ގޭމަރެއް. މިހާރުވެސް ދުބާއީގެ އެއްވަނަ.” ސޯނޫ ބުންޏެވެ.ދަރިފުޅު ނީވަން އަކީ ‘ފޯޓްނައިޓް’ ގައި އެފަދަ ދެވަނަ އެއް ނެތް ކުޅަދާނަ ގޭމަރެއްކަން ފާހަކުރަމުން ސޯނޫ ބުނީ އޭނާގެ ދަރިފުޅަކީ މޮޅު ވިސްނުންތޫނު ދަރިއެއްކަމަށެވެ. އަދި ދަރިފުޅު ކުރިއަށްދާން ބޭނުންވާ ކޮންމެ ދާއިރާއަކުންވެސް ކުރިއަށް ދިއުމުގެ ފުރިހަމަ އިހްތިޔާރު ދީފައިވާކަމަށް ސޯނޫ ވަނީ ބުނެފައެވެ.\nއުމުރުން އެންމެ 04 އަހަރުގައި ބައްޕަ އާއި އެކު މުހައްމަދު ރަފީއުގެ ‘ކިޔާ ހުވާ ތޭރަވާދާ’ ލަވަކިޔުމަށް ސްޓޭޖްމައްޗަށް އެރި ސޯނޫ ވަނީ ހިންދީ، އިނގިރޭސި، ގުޖްރާތީ، ތަމިލް ލަވަތައް ކިޔާފައެވެ. ދާދިފަހުންވެސް ސޯނޫގެ އާ ލަވައެއް ބެލުންތެރިންނާއި ހަމައަށް ގެނެސްދީފައިވާއިރު އޭނާ ކިޔާފައިވާ މަޝްހޫރު ލަވަތަކުގެ ތެރޭގައި ‘ކަލްހޯނަހޯ’ ‘އަބީމުޖްމޭ ކަހީ’އަކީ ފާހަގަކޮށްލެވޭ ދެލަވައެވެ.


ސަލްޓަންޕާކުގައި އެއްޗެއް ގޮއްވާލި މައްސަލައާއި ގުޅިގެން ފުލުހުން ކުރިއަށްގެންދިޔަ ތަހުޤީގަށް ހައްޔަރުކުރި މީހުންގެ ތެރެއިން އިތުރު3މީހެއްގެ މައްސަލަ ތަހުޤީޤް ނިންމުމަށްފަހު އެޓާނީ ގެނެރަލްގެ އޮފީހަށް ފޮނުވައިފި\nބުރާސްފަތި ،27 ޑިސެމްބަރ 2007 / 12:00\nސަލްޓަންޕާކުގައި އެއްޗެއް ގޮއްވާލި މައްސަލައާއި ގުޅިގެން ފުލުހުން ކުރިއަށްގެންދިޔަ ތަހުޤީޤަށް ހައްޔަރުކުރި މީހުންގެ ތެރެއިން އިތުރު3މީހެއްގެ މައްސަލަ ތަހުޤީޤް ނިންމުމަށްފަހު އެޓާނީ ޖެނެރަލްގެ އޮފީހަށް މިއަދު ފޮނުވައިފިއެވެ.\nއެޓާނީ ޖެނެރަލްގެ އޮފީހަށް މިއަދު ފޮނުވާފައި ވަނީ ރ. ކަނދޮޅުދޫ / ކަށިމާގެ ޢުމުރުން 24 އަހަރުގެ ޢަލީ ޝަފީޤްއާއި، ކ. ގުރައިދޫ / މުތީގެ ޢުމުރުން 22 އަހަރުގެ އަޙުމަދު އިލްހާމްއާއި، ކ. ގުރައިދޫ / ހަނދުވަރީމަންޒިލް ޢުމުރުން 34 އަހަރުގެ އިބްރާހިމް ޝިހާމްގެ މައްސަލައެވެ.


Case thakuge adhadhu 100 in mahchah, rakkaatherivey، 80 meehaku hospital gai | Jazeera\tކޭސްތަކުގެ އަދަދު 100 އިން މައްޗަށް، 80 މީހަކު ހޮސްޕިޓަލުގައި - Jazeera\nމުޙައްމަދު އަފްޒަލް January 24, 2021 196 views0\nކޮވިޑް 19 އަށް މިއަދު 108 މީހަކު ޕޮޒިޓިވްވެފައިވާ ކަމަށް ހެލްތު ޕްރޮޓެކްޝަން އޭޖެންސީ (އެޗްޕީއޭ) އިން ހާމަކޮށްފިއެވެ. މިއާއެކު މުޅި ޖުމްލަ ރާއްޖެއިން މި ބައްޔަށް ޕޮޒިޓިވްވި މީހުންގެ އަދަދު ވަނީ 14،993 އަށް އަރާފައެވެ.\nމިއަދު ޕޮޒިޓިވްވި މީހުންގެ ތެރޭގައި ހިމެނެނީ ގްރޭޓަރ މާލޭ ސަރަހައްދުން ޕޮޒިޓިވްވި 79 މީހަކާއި، ރިސޯޓްތަކުން ޕޮޒިޓިވްވި 23 މީހަކެވެ. އަދި މީހުން ދިރިއުޅޭ ރަށްރަށުން ޕޮޒިޓިވްވީ5މީހަކާއި ރާއްޖެއިން ބޭރުގައި ދިރިއުޅޭ އެކަކެވެ.\nއެޗްޕީއޭގެ ތަފާސްހިސާބުން ދައްކާ ގޮތުގައި މިއަދު ވަނީ 3،256 ސާމްޕަލް ޓެސްޓް ކުރެވިފައެވެ. މިހާރު ދިވެހިރާއްޖޭގައި ކޮވިޑް ޖެހިފައި ތިބި މީހުންގެ އަދަދު 1،086 އަށް އަރާއިރު، ހޮސްޕިޓަލުތަކުގައި 80 މީހަކަށް އަންނަނީ ފަރުވާ ދެމުންނެވެ.\nދިވެހިރާއްޖެއިން މިހާތަނަށް 13،849 މީހަކު ވަނީ މި ބަލިން ރަނގަޅުވެފައެވެ. މި ބަލީގައި މިހާތަނަށް ރާއްޖެއިން ވަނީ 51 މީހަކު މަރުވެފައެވެ.\nމިއީ މިފަހަކަށް އައިސް އެންމެ ގިނަ މީހުން ޕޮޒިޓިވްވި ދުވަހެވެ.


Oscar ah Bangladesh footboalhaige record eh | Mihaaru\n27 ޖުލައި 2019 - 10:465comments\nރާއްޖޭގެ ނިއު ރޭޑިއަންޓަށް ބޮޑެތި ކާމިޔާބީތަކެއް ހޯދައިދިން ސްޕެއިނުގެ ކޯޗު އޮސްކާ ބްރުޒޮން ބަންގްލަދޭޝް ފުޓްބޯޅައިގައި ވެސް ވިދާލައިފަ އެވެ. އޭނާ މިވަނީ ފުރަތަމަ ސީޒަނުގައި ބަޝުންދުރަ ކިންގްސް ގޮވައިގެން ނުކުމެ ބަންގްލަދޭޝްގެ ޕްރިމިއާ ލީގާއި އިންޑިޕެންޑެންސް ކަޕް ކާމިޔާބުކުރި ފުރަތަމަ ކޯޗު ޝަރަފާ އެކު ބަންގްލަދޭޝް ފުޓްބޯޅައިގެ ބޮޑު ރެކޯޑެއް ގާއިމުކޮށްފަ އެވެ.\nނިއުއާ އެކު 2017 ވަނަ އަހަރުގެ ސީޒަނުގައި ދިވެހި ޕްރިމިއާ ލީގާއި އެފްއޭ ކަޕް އަދި ޕްރެޒިޑެންޓްސް ކަޕްގެ އިތުރުން މިދިޔަ އަހަރުގެ މާލޭ ލީގު ކާމިޔާބުކުރި އޮސްކާ ނިއު ދޫކޮށްލީ މިދިޔަ އަހަރުގެ އޮގަސްޓް މަހުގެ ތެރޭގަ އެވެ.\nބަންގްލަދޭޝްގެ އެންމެ މުއްސަނދި އެއް ވިޔަފާރިވެރިންގެ ގްރޫޕު ހިންގާ ބަޝުންދުރާ ކިންގްސް ފުރަތަމަ ޑިވިޝަނުގައި ވާދަކުރި ފުރަތަމަ އަހަރު އެ ޓީމަށް ކާމިޔާބު ހޯދައިދޭން އޮސްކާ ގެނައީ އޭނާގެ މަސައްކަތް ގާތުން ބެލުމަށް ފަހު އެވެ. އޮސްކާގެ އެދުމުގެ މަތިން އޭނާގެ ކޯޗުކަމުގައި ބަޝުންދުރަ އެންމެ ފުރަތަމަ ކުޅުނީ ވެސް އެކުވެރިކަމުގެ މެޗެއްގައި ނިއުއާ ދެކޮޅަށެވެ. މިދިޔަ އަހަރު ސެޕްޓެމްބަރު މަހު ކުޅުނު މެޗުން ބަޝުންދުރަ މޮޅުވީ 4-1 އިންނެވެ.\nއޮސްކާ ވަނީ ބަންގްލަދޭޝްގެ މަތީ ޑިވިޝަނުގައި ޖެހިޖެހިގެން 14 މެޗުން މޮޅުވުމުގެ ރެކޯޑެއް ވެސް ގާއިމުކޮށްފަ އެވެ. އެ ރެކޯޑަށް ނިމުން އައީ މިދިޔަ ޖުލައި މަހު އޭރު ލީގުގެ ދެ ވަނައިގައި އޮތް ޝެއިހް ރަސަލް އަތުން 1-0 އިން ބަލިވުމުންނެވެ. މިއީ މިހާތަނަށް ލީގުގައި ބަޝުންދުރަ ކުޅުނު 22 މެޗުގެ ތެރެއިން ބަލިވި ހަމައެކަނި މެޗެވެ.\nލީގުގައި ނުކުޅެ ބާކީ ދެ މެޗު އޮއްވައި ބަޝުންދުރަ އިން ލީގުގެ ޗެމްޕިއަންކަން ކަށަވަރުކުރީ މީގެ ދެ ދުވަސް ކުރިން މުހައްމަދޭންއާ 1-1 އިން އެއްވަރުކުރުކޮށްގެންނެވެ. ބަޝުންދުރަ އަށް 22 މެޗުން ލިބިފައިވަނީ 59 ޕޮއިންޓެވެ.\nބަޝުންދުރަ އަށް ލީގުގެ ކާމިޔާބީއާ އެކު ވަނީ އަންނަ އަހަރުގެ އޭއެފްސީ ކަޕުން ފުރުސަތު ލިބިފަ އެވެ. ބަޝުންދުރަ ވެގެންދާނީ އޮސްކާ އެ މުބާރާތުގައި އިރުޝާދުދޭނެ ދެ ވަނަ ކްލަބަށެވެ. މީގެ ކުރިން މިދިޔަ އަހަރު ނިއު ގޮވައިގެން އޮސްކާ ވަނީ އެ މުބާރާތުގައި ރަނގަޅު ނަތީޖާތަކެއް ނެރެފަ އެވެ.\n"މިއީ ބަޝުންދުރަ އަށް ފެށުމެއް އަަހަރެމެން އަންނަ އަހަރަށް މި އަށް ވުރެ ފުރިހަަމަ އަށް ތައްޔާރުވާންޖެހޭ،" ލީގުގެ ކާމިޔާބީ އަށް ފަހު ކޯޗު އޮސްކާ ބުންޏެވެ.\nއޮސްކާ ފާހަގަކުރެވެނީ ޕާސިން ގޭމެއް ކުޅުވާ ކޯޗެއްގެ ގޮތުގަ އެވެ. ރާއްޖޭގައި ވެސް ނިއުއާ ހަވާލުވެ އޭނާ ވަނީ ހަތަރު ހަފްތާގެ ތެރޭގައި އޭނާ ބޭނުންވާ ސްޓައިލަށް ޓީމު ހާނުވާ ތަފާތު ދައްކާނެ ކަމަށް ބުނެފަ އެވެ. އެ ތަފާތު އޭނާ ދެއްކީ ހަތަރު މުބާރާތް ކާމިޔާބު ކޮށްގެންނެވެ. ބަންގްލަދޭޝްގައި ވެސް މިހާރު އެ ވަނީ އެ ފެންވަރު ސާބިތުކޮށްދީފަ އެވެ.\nބަންގްލަދޭޝްގެ ތަޖުރިބާކާރު ނޫސްވެރިއަކު ބުނީ އެ ގައުމުގެ ފުޓްބޯޅަ ތާރީހުގައި ވެސް އޮސްކާ ހާއްސަވާނެ ކަމަށެވެ. އެއީ އޭނާ ކުޅުވާ ސްޓައިލް ތަފާތު ކަމަށާއި އޭނާގެ ކޯޗުކަމުގައި ކުޅޭ ބަންގްލަދޭޝްގެ ކުޅުންތެރިންގެ ފެންވަރު ވެސް އެތަށް ގުނައެއް އުފުލިފައިވާ ކަމަށް ބުންޏެވެ.\nބަޝުންދުރަ އަކީ މި ފަހަރުގެ ސީޒަނަށް އެންމެ ބޮޑު ހަރަދުކޮށް ތައްޔާރުވި އެއް ޓީމެވެ. އެގޮތުން ބަންގްލަދޭޝްގެ ފެންވަރު ރަނގަޅު ކުޅުންތެރިންގެ އިތުރުން ބިދޭސީ ކުޅުންތެރިން ވެސް ގެނަ އެވެ. އޭގެ ތެރެއިން އެންމެ ފާހަގަކޮށްލެވޭ ކުޅުންތެރިއަކީ ކޮސްޓަ ރިކާ ގައުމީ ޓީމުގެ ފޯވާޑް ޑެނިއަލް ކޮލިންދްރެސް އެވެ. އޭނާ އަކީ މިދިޔަ އަހަރުގެ ވޯލްޑް ކަޕްގައި ވެސް ކުޅުނު ކުޅުންތެރިޔެކެވެ.


ޗައިނާ-ރާއްޖެ މެޗް ތައިލެންޑްގައި ކުޅެން ނިންމައިފި - Maldives Football\nޗައިނާ އާއި ރާއްޖެ ފުރަތަމަ ލެގްގައި ބައްދަލު ކުރި މެޗްގެ ތެރެއިން (ފޮޓޯ: އިބްރާހިމް ފާއިދު)\nޗައިނާ-ރާއްޖެ މެޗް ތައިލެންޑްގައި ކުޅެން ނިންމައިފި\nޝިމާޒް ޢަލީ23 ފެބުރުއަރީ 2020 08:45\nމާލެ، ދިވެހިރާއްޖެ - ފީފާ ވޯލްޑް ކަޕް 2022 އާއި އޭޝިއަން ކަޕު 2023 ގެ ޖޮއިންޓް ކޮޮލިފައިންގައި ޗައިނާގައި ރާއްޖެ އާއި ޗައިނާ ކުޅެން ހަމަޖެހިފައި އޮތް މެޗު، ކޮރޯނާ ވައިރަސް ގެ ސަބަބުން ތައިލެންޑަށް ބަދަލުކޮށްފި އެވެ.\nއޭޝިޔާގެ ފުޓްބޯޅައިގެ މައި އިދާރާ، އޭއެފްސީން ނެރުނު ބަޔާނެއްގައި ބުނެފައިވަނީ ފީފާގެ ލަފާގެ މަތިން ޗައިނާ ފުޓްބޯޅަ އެސޯސިއޭޝަނުން އެދުނު ގޮތަށް ރާއްޖެއާ ދެކޮޅަށް ކުޅެން އޮތް މެޗު ތައިލެންޑުގައި ކުޅޭގޮތަށް ހަަމަޖައްސާފައިވާ ކަމަށެވެ. ޗައިނާގެ މީޑިޔާތަކުން މި މެޗް ކުޅޭނީ ސަޕޯޓަރުން ނުވައްދާ ކަމަށް ރިޕޯޓުކުރި ނަމަވެސް އެކަމާއި ގުޅޭ ގޮތުން ފީފާއިންވެސް އަދި އޭއެފްސީންވެސް އަދި ރަސްމީކޮށް އެއްވެސް އެއްޗެއް ބުނެފައެއް ނުވެއެވެ. ރާއްޖެއާއި ދެކޮޅަށް ޗައިނާ ކުޅޭ މެޗްގެ އިތުރުން ގުއާމްއާއި ދެކޮޅަށް ހޯމްގައި ކުޅެން އޮތް މެޗްވެސް ތައިލެންޑްގައި ކުޅެން ނިންމާފައިވާއިރު މި ދެމެޗްވެސް ކުޅުމަށް ހަމަޖެހިފައިވަނީ ބުރިރަމްގައި ހުންނަ ޗޭންގް އެރީނާ ގައެވެ.\nކޮލިފައިންގައި ސެޕްޓެމްބަރު މަހު މާލޭގައި ޗައިނާއާ ދެކޮޅަށް ރާއްޖެ ކުޅުނު މެޗުން ބަލިވީ 5-0 އިންނެވެ. އޭރު ޗައިނާގެ ކޯޗަކަށް ހުރީ އިޓަލީ އަށް 2006 ވަނަ އަހަރުގެ ފީފާ ވޯލްޑް ކަޕް ކާމިޔާބުކޮށްދިން ކޯޗު މާސެލޯ ލިއްޕީ އެވެ. ނަމަވެސް ލިއްޕީވަނީ އެ މެޗަށްފަހު އިސްތިއުފާ ދީފައެވެ. އަދި ރާއްޖޭގެ ކޯޗަކަށް އޭރު ހުރި ޕީޓަރ ސެގަޓް މަގާމުން ދުރުކޮށް ދާދިފަހުން ވަނީ ރާއްޖޭގެ ކޯޗަކަށް ނެދަލޭންޑްސްގެ މާޓިން ކޫޕްމަން ހަމަޖައްސާފައެވެ.


Hamalaa thakah rahdhu dhinumuge gaabilkan ebahuri: Saudi Rasgefaan | Mihaaru\nހަމަލާތަކަށް ރައްދު ދިނުމުގެ ގާބިލްކަން އެބަހުރި: ސައުދީ ރަސްގެފާން\nސައުދީ ރަސްގެފާން ސަލްމާން ބިން އަބްދުލް އަޒީޒް. --ފައިލް ފޮޓޯ\nކެބިނެޓާ ބައްދަލު ކުރެއްވުމަށް ފަހު ރަސްގެފާން ނެރުއްވި ބަޔާނެއްގައި ވިދާޅުވީ ގައުމީ ތެޔޮ ކުންފުނި އަރާމްކޯގެ ޕްލާންޓްތަކަށް ދިން ޑްރޯން ހަމަލާގައި ލިބުނު ގެއްލުން މިނިސްޓަރުން ބައްލަވާފައިވާ ކަމަށެވެ. ބަޔާނުގައި ރަސްގެފާން ވަނީ އެފަދަ ހަމަލާތަކާ ދުނިޔޭގެ ގައުމުތަކުން ކުރިމަތިލުމަށް އެދިވަޑައިގެންފަ އެވެ. އަދި އެފަދަ ހަމަލާތަކުން ދިފާއުވުމުގެ ގާބިލްކަން ލިބިގެންވާ ކަމަށް ވެސް ރަސްގެފާން ވިދާޅުވި އެވެ.\n"އަރާމްކޯގެ ޕްލާންޓްތަކަށް ދިން ހަމާލާ އަކީ ސައުދީގެ މުހިންމު ތަންތަނަށް ދޭ ހަމަލާތަކަށް އިތުރުވި ބޮޅެއް. އެ ހަމަލާގެ ސަބަބުން ވަނީ ދަތުރުފަތުރު ކުރުމުގެ މިނިވަންކަމަށް ބުރޫ އަރައި ދުނިޔޭގެ އިގްތިސާދީ ކުރިއެރުމަށް ހުރަސް އެޅިފައި،" ރަސްގެފާނުގެ ބަޔާނުގައި ވިދާޅުވެފައިވެ އެވެ.\nސައުދީ އަރަބިއާގެ އިރުމަތީގެ އަބްގައިގް އާއި ޚުރައިސްގެ ތެޔޮ ޕްލާންޓްތަކަށް ޑްރޯން ހަމަލާ ދިނީ ޔަމަނުގެ ހޫތީން ކަމަށް އެ ޖަމާއަތުން ވަނީ އެއްބަސްވެފަ އެވެ. ނަމަވެސް އެމެރިކާ އިން އެ ހަމަލާގެ ތުހުމަތު އަޅުވަނީ އީރާނުގެ ބޮލުގަ އެވެ.\nޑްރޯން ހަމަލާއާ ގުޅިގެން ސައުދީން ވަނީ ތެޔޮ އުފައްދާ މިންވަރު ދެބައިކުޅަ އެއްބަޔަށް ދަށްކޮށްފަ އެވެ. އަދި ގެއްލުން ލިބުނު ދެ ޕްލާންޓް ވަނީ ބަންދުކޮށްފަ އެވެ.\nސައޫދީ އަރަބިއްޔާ ސަލްމާން ރަސްގެފާނު ޑްރޯން\nފަގީރު އާރެއް ބާރެއްނެތް ޔަމަނުގެ ރައްޔިތުންގެ ބޮލަށް ސައޫދީންނާއި އެމެރިކާއިން އަޅާ ބޮންތައް ހުއްޓުވޭނެ ބާރެއް އެމީހުންނަށް ލިބިފައެއްނެތް. ޔަހޫދީން ފަލަސްތީނު ރައްޔިތުން ކޮންމެ ދުވަހަކު ކަތިލާ ކަތިލުން ހުއްޓުވޭނެ ބާރެއް އެމީހުންނަށް ލިބިފައިނެތް. ސައޫދީން އެމެރިކާއިން 100 ބިލިއަން ޑޮލަރ ދީފައި ގަތް ހުރިހާ ބޮމެއް އެއަޅަނީ ޔަމަނަށް. އެމެރިކާއިން އިސްރާއީލަށް ދޭ މިލިޓަރީ އެހީގެ ހުރިހާ ބޮމެއް އެއަޅަނީ ފަލަސްޠީނު ރައްޔިތުންގެ ބޮލަށް.\nސައުދީގެ ތެޔޮ އުފައްދާ ތަންތަނަށް ދެމުން ގެންދާ ހަމަލާތަކުގެ އަޑީގައި ތިބޭނީ އެމެރިކާ. ސީއައިއޭ. އެމެރިކާގެ ޔަހޫދީ ބިޔަކުންފުނިތައް. ސައުދީގެ ވެރިންނަށް ވެސް މީހަރު މިކަންއެނގޭނެ. ވިޔަފާރި ޚަބަރުތަކުގެ އެންމެ އެތެރެއިން އަޑު އިވޭގޮތުގައި ސައުދީގެ ތެޔޮކުންފުނި އަރަމްކޯގެ ހިއްސާ ގަތުމަށް އެމެރިކާއިން ވަރަށް ބޮޑަށް ޝައުގުވެރިވޭ. ވީވާ އެވެރިންގެ މަގުސަދު ހާސިލް ކުރުމަށްޓަކައި ގައުމުތަކަށް ޕުރެޝާ ކުރުމަށް މިފަދަ ކަންކަން ކުރުމަކީ އެމެރިކާގެ އާދައެއް.\nދެން ތެޔޮ އަގުބޮޑު ކުރޭ އަވަހަށް\nދެންކީއްވެ ހަމަލާ ނުހުއްޓުވީ؟ އީރާނު ބޮލުގަ އަޅަންވެގެންދޯ! ތިކަމުގެ އަޑީގަ ވެސް އޮތީ އެމެރިކާ އަދި ޔަހޫދީން!\nތުރުކީގައި ހުންނަ ސައުދީ އެމްބަސީ ތެރޭގަ ނުށްވެރިޔާ މަރާފަ ކޮށާލީވެސް ޤާބިލް ކަން ހުރީމަތާ ދޯ..\n"އެފަދަ ހަމަލާތަކުން ދިފާއުވުމުގެ ގާބިލްކަން ލިބިގެންވާ ކަމަށް ވެސް ރަސްގެފާން ވިދާޅުވި އެވެ" ދެން ކީއްވެ ނުވެގެން ތިއުޅެނީ؟ ނުވާނެ ކަލޭމެން ހީކުރީ އިރާގައް އަރާ ހެދިހެން އީރާންވެސް ދުއްވާލެވޭނޭ ބަލަގަ އެމެރިކާއަށް ތިކަން ކުރަން ފަސީހަ ނަމަ އެމީހުން މާކުރީން ނިއްމާނެ ޔަހޫދީންވެސް އެތިބީ އަތުން ދޫވެ ބިކަ ވެފަ.\nއިރާނާ ކައިރިނުވާތި. އޭރުން ވަރަށް ސަކަރާތްވާނެ.


ކޮވިޑް ޖެހިގެން ގާޒާ އިން ފުރަތަމަ ފަހަރަށް މީހަކު މަރުވެއްޖެ – Haftha\nThu, 28 May, 2020, 4:01 pm\nކޮވިޑް ޖެހިގެން ގާޒާ އިން ފުރަތަމަ ފަހަރަށް މީހަކު މަރުވެއްޖެ\nކޮވިޑް 19 ޖެހިގެން ފަލަސްތީނުގެ ގާޒާ ސިޓީން ފުރަތަމަ ފަހަރަށް މީހަކު މަރުވެއްޖެ ކަމަށް އެ ސިޓީގެ އިދާރާތަކުން ބުނެފި އެވެ.\nގާޒާގެ ހެލްތު މިނިސްޓްރީން ބުނީ، ކޮވިޑް ޖެހިގެން މަރުވީ ރަފާ ބޯޑަރު ކައިރީގައި ހުންނަ ހޮސްޕިޓަލެއްގައި އެކަހެރިކޮށްފައި ހުރި އުމުރުން 77 އަހަރުގެ އަންހެނެއް ކަމަށެވެ.\nކޮވިޑް ޖެހިގެން ގާޒާ އިން ފުރަތަމަ ފަހަރަށް މީހަކު މަރުވެފައިވާއިރު އެ ސިޓީއަށް އެނބުރި އަންނަ މީހުންގެ ތެރެއިން ގިނަ ބަޔަކު މިދިޔަ ދުވަސްތަކުގެ ތެރޭގައި ވަނީ ބައްޔަށް ޕޮޒިޓިވްވެފަ އެވެ. އަދި ގާޒާގައި ބަލި ފެތުރިދާނެ ކަމުގެ ބިރު ވަނީ ބޮޑުވެފަ އެވެ.\nކޮވިޑް ފެތުރުން ކޮންޓްރޯލް ކުރުމަށް ގާޒާއާ ގުޅޭ މިސްރާއި އިޒްރޭލުގެ ބޯޑަރު ވަނީ ބަންދުކޮށްފަ އެވެ. ނަމަވެސް ވޭތުވެދިޔަ ދުވަސްތަކުގައި މިސްރުގައި ތާށިވެފައި ތިބި ފަލަސްތީނުގެ ގާތްގަނޑަކަށް 1500 އެއްހާ މީހުން ރަފާ ބޯޑަރު ހުރަސްކުރުމުގެ ފުރުސަތު ވަނީ ދީފަ އެވެ. އަދި މަދު ބަޔަކު އިޒްރޭލުން ވެސް ގާޒާއަށް އެތެރެވެފައިވެ އެވެ.\nއެ އެންމެންވެސް ކަރަންޓީން ފެސިލިޓީއެއްގައި ބައިތިއްބާފައިވާއިރު މިހާތަނަށް ގާޒާއިން ކޮވިޑަށް ޕޮޒިޓިވް ވެފައިވަނީ 55 މީހެކެވެ. ނަމަވެސް ގާޒާގެ ސިއްހީ އިދާރާތަކުން ވަނީ އެމީހުން ކަރަންޓީނަށް ގެންދިއުމުގެ ކުރިން ގާޒާގެ އެއްވެސް މީހަކާ ބައްދަލުވެފައިވޭތޯ ބަލަމުންނެވެ.\nގާޒާގައި ބަލި ފެތުރިދާނެކަމުގެ ބިރު ބޮޑުވެފައިވާއިރު އެ ސިޓީގެ ފަގީރުންގެ ނިސްބަތާއި ސިއްހީ ނިޒާމު ނިކަމެތިވެފައި އޮތުމުން އދ. އިން ވެސް ވަނީ ގާޒާގައި ކޮވިޑް ފެތުރިއްޖެނަމަ ބޮޑެތި ގެއްލުންތަކެއްވާނެ ކަމުގެ އިންޒާރު ދީފަ އެވެ.\nއެގޮތުން ގާތްގަނޑަކަށް ދެ މިލިއަނެއްހާ މީހުން ދިރިއުޅޭ ގާޒާގައި ކޮވިޑް ޖެހި ހާލު ބޮޑުވާ މީހުންނަށް ފަރުވާ ދިނުމަށް ހުރީ 60 އަކަށް ވެންޓިލޭޓަރެވެ. އަދި ބައެއް ބޭސްތައް ވެސް ވަނީ މަދުވެފަ އެވެ.\nކޮވިޑް ބަލީގައި ގާޒާއިން ފުރަތަމަ ފަހަރަށް މީހަކު މަރުވިޔަސް، ގާޒާގައި މަރުވި މީހާއާއެކު ފަލަސްތީނުން އެބަލީގައި މިހާތަނަށް މަރުވެފައިވަނީ ފަސް މީހެކެވެ. އެއީ ހުޅަނގު އައްސޭރީން ދެ މީހަކާއި އިރުމަތީ ގުދުހުން ދެ މީހަކެވެ. އަދި ބަލި ޖެހުނު މީހުންގެ ތެރެއިން 16 މީހަކު ވަނީ މިހާތަނަށް ބަލިން ރަނގަޅުވެފަ އެވެ.


Flat dhin gothaa medhu rulhi gadhave ethah bayaku Housing ah! | Mihaaru\nފްލެޓް ދިން ގޮތާ މެދު ރުޅިގަދަވެ، އެތައް ބަޔަކު ހައުސިން މިނިސްޓްރީ އަށް!\n17 ސެޕްޓެމްބަރ 2017 - 14:28 42 comments\nމި ސަރުކާރުން ހުޅުވައިލި ބޯހިޔާވަހިކަމުގެ ފުރަތަމަ މަޝްރޫއުން ފްލެޓް ދިން ގޮތާ މެދު ހިތްހަމަނުޖެހިގެން ގިނަ އަދަދެއްގެ ބަޔަކު މިއަދު ވެސް ހައުސިން މިނިސްޓްރީ އަށް ޝަކުވާ ހުށަހަޅައިފި އެވެ.\nފްލެޓަށް ޝަރުތު ހަމަވީ މީހުންގެ ލިސްޓު އާއްމުކޮށް، ޝަކުވާ ހުށަހެޅުމުގެ ފުރުސަތު ދީފައި އޮތީ މިއަދުގެ ނިޔަލަށެވެ. މި މަޝްރޫއުގައި ހުޅުވައިލި ދެ ކެޓަގަރީން ފްލެޓް ދޫކުރި ގޮތް އޮޅުންފިލުވައިދޭން ފުލުފުލުގައި ގިނަ އަދަދެއްގެ ޝަކުވާ ވަނީ ހުށަހަޅައިފަ އެވެ.\nއެންމެ ގިނަ ބަޔަކު ޝަކުވާ ހުށަހެޅީ ފްލެޓް ދިނީ ކިތައް ޕޮއިންޓުންތޯ ސާފުކޮށްދޭން އެދި އެވެ.\nފްލެޓް ދިން ގޮތާ މެދު ހިތްހަމަނުޖެހިގެން ހައުސިން މިނިސްޓްރީ އަށް މިއަދު ހުށަހަޅާފައިވާ ސިޓީތަކެއް. --ފޮޓޯ: ނިޝާން އަލީ/ މިހާރު\n"އަހަރެންނަށް އެބައޮތް 98 މާކްސް ލިބިފައި، އަހަރެންނަށް ވުރެ މާ ތަނަވަސްކޮށް އުޅޭ 70 ޕޮއިންޓް ލިބުނު މީހަކަށް އެބައޮތް ފްލެޓް ދީފައި. މިއީ ކޮންކަހަލަ އިންސާފެއްތޯ ސާފުކޮށްދޭން އަޅުގަނޑު މި އެދުނީ،" ހައުސިން މިނިސްޓްރީގައި ހުރި ހަސަން މުހައްމަދު ބުންޏެވެ.\nއެހެން މީހަކު ބުނި ގޮތުގައި މިފަހަރު ފްލެޓް "ބެހީ" ރައީސް އަބްދުﷲ ޔާމީން ކެމްޕޭން އޮފީހުން ބައެއް މީހުންނަށް ގުޅައި މައުލޫމާތު އެއްކުރުމަށް ފަހު އެވެ. އޭނާގެ ފްލެޓް ކެޓީ، ސަރުކާރާ މެދު ހިތްހަމަނުޖެހުން ފާޅުކުރުމުން ކަމަށް ގަބޫލުކުރެވޭ ކަމަށް ބުންޏެވެ.\n"ރައީސް ޔާމީންގެ ކެމްޕޭން އޮފީހުން ގުޅާފައި މި އަހަނީ ސަރުކާރުގެ އިގްތިސާދީ ސިޔާސަތާއި ބޯހިޔާވަހިކަމާއި އެހެން ވައުދުތައް ކުރިއަށް ދާ ގޮތާ މެދު ހިތްހަމަޖެހޭތޯ. އަޅުގަނޑު ބުނީ އެއްގޮތަކަށް ވެސް ކަމަކުނުދޭ، އުއްމީދުކުރި ގޮތާ ޚިލާފަށް ރައްޔިތުންނަށް އަނިޔާވެރިވަމުންނޭ ދަނީ. އެހެން ބުނެގެން ކަމަށް މި ގަބޫލުކުރަނީ ފްލެޓް ކެޓީ،" އޭނާ ބުންޏެވެ.\nފްލެޓް އިން އުސޫލް ހާމަކޮށްދޭން އެދި މީހަކު ހައުސިން މިނިސްޓްރީ އަށް މިއަދު ޝަކުވާ ހުށަހަޅަނީ. --ފޮޓޯ: ނިޝާން އަލީ/މިހާރު\nފްލެޓް ދޭންވެގެން ރައީސް ޔާމީން އޮފީހުން މީހުންނަށް ގުޅި ކަމަށް ކުރާ ތުހުމަތު ހައުސިން މިނިސްޓްރީން ވަނީ ދޮގުކޮށްފަ އެވެ. ހައުސިން މިނިސްޓްރީން ބުނެފައި ވަނީ، ފްލެޓް ދިނުމުގެ ހުރިހާ ކަމެއް ވެސް ކުރިއަށް ގެންދިޔައީ އެ މިނިސްޓްރީގެ ބެލުމުގެ ދަށުން ކަމަށެވެ.\nމިފަހަރު ފްލެޓަށް ޝަރުތު ހަމަވީ 661 މީހުންގެ ލިސްޓު އާއްމުކުރީ، އެއީ ކޮން ބައެއް ކަން ސިއްރުކޮށްފަ އެވެ. މީގެ ކުރިން ކުރިއަށް ގެންދިޔަ ބޯހިޔާވަހިކަމުގެ ހުރިހާ މަޝްރޫއުތަކެއްގައި ވެސް ފްލެޓް ލިބުނީ ކޮން ބައަކަށް ކަން އާއްމުކުރި އެވެ. ފްލެޓް ދިން ގޮތާ މެދު ހިތްހަމަނުޖެހިފައި ތިބި މީހުން ބުނި ގޮތުގައި ލިސްޓް އާއްމު ނުކުރީ، ސަރުކާރުން ބޭނުން ބަޔަކަށް ފްލެޓް ދީފައި އޮތުމުންނެވެ. އެކަމަކު ހައުސިން މިނިސްޓަރު ޑރ. މުހައްމަދު މުއިއްޒު ވިދާޅުވެފައި ވަނީ ހަމައެކަނި ފޯމު ނަމްބަރާ އެކު ލިސްޓު އާއްމުކުރީ ފްލެޓް ލިބުނު މީހުންގެ ހައްގުތައް ރައްކާތެރިކޮށް ދިނުމަށް ކަމަށެވެ.\nފްލެޓް ދިން މީހުންގެ ލިސްޓު އާއްމުކޮށްދޭން އެދި ރައްޔިތުންގެ މަޖިލީހުގެ މާލޭ ދާއިރާތަކުގެ މެމްބަރުންނާއި މާލޭ ސިޓީ ކައުންސިލްގެ ކައުންސިލަރުން ވެސް ވަނީ ހައުސިން މިނިސްޓްރީ އަށް ވަޑައިގެންފަ އެވެ. އެކަމަކު އެ މިިނިސްޓްރީގެ އެއްވެސް އިސް ވެރިއަކު އެ ބޭފުޅުންނާ ބައްދަލެއް ނުކުރެއްވި އެވެ.\nއިތުރު ލިޔުންތައް ބޯހިޔާވަހިކަން ފްލެޓް ހައުސިން މިނިސްޓްރީ ހުޅުމާލެ ހައުސިން ހައުސިން ޔުނިޓް


Rashid Ge Campaign Ah Naibu Raees Komandoo Dhaairaa Ga - Vaguthu\nނައިބު ރައީސް ފޯކައިދޫގައި. --- ފޮޓޯ: އެމްޑީޕީ\nރައްޔިތުންގެ މަޖިލީހުގެ ކޮމަންޑޫ ދާއިރާގެ ބައި އިލެކްޝަންގައި ވާދަކުރައްވާ އެމްޑީޕީގެ ކެންޑިޑޭޓް، މުހައްމަދު ރާޝިދުގެ ކެމްޕޭނަށް ނައިބު ރައީސް ފައިސަލް ނަސީމް އެ ދާއިރާ އަށް ދަތުރުފުޅެއް ފައްޓަވައިފިއެވެ.\nނައިބު ރައީސް ފައިސަލް މިއަދު އެންމެ ފުރަތަމަ ވަޑައިގަތީ ކޮމަންޑޫ ދާއިރާގައި ހިމެނޭ ށ. ފޯކައިދޫއަށެވެ. އެ ރަށަށް ވަޑައިގަތުމުން ގިނަ ބަޔަކު ވަނީ އެމަނިކުފާނަށް ހޫނު މަރުހަބާއެއް ދަންނަވައިފައެވެ. އަދި އެމަނިކުފާނަށް މަރުހަބާ ދެންނެވުމަށް ދިގު ސަފެއް ބަނދަރު ސަރަހައްދުގައި އޮތެވެ.\nރައީސުލްޖުމްހޫރިއްޔާގެ ނައިބު @FaisalNasym ރައްޔިތުން މަޖިލިސް ކޮމަންޑޫ ދާއިރާގެ ބައި-އިލެކްޝަން އެމްޑީޕީ ކެންޑިޑޭޓް @Rashid141221 ގެ ކެންޕެއިންގައި ބައިވެރިވެ ވަޑައިގަތުމަށް ފޯކައިދޫއަށް ވަޑައިގަތުން#VoteRashid#Agenda19 pic.twitter.com/8uBEpUCKR3\n— MDP Secretariat (@MDPSecretariat) January 15, 2022\nއެމަނިކުފާނާ އެކުގައި އެމްޑީޕީގެ ޗެއާޕާސަން އަދި ރައްޔިތުންގެ މަޖިލިހުގެ ހެންވޭރު ހުޅަނގު ދާއިރާގެ މެމްބަރު ހަސަން ލަތީފާއި ރައީސް އޮފީހުގެ މިނިސްޓަރު އަހުމަދު ސަމީރު ވެސް ވަޑައިގެންނެވިއެވެ. ސަމީރަކީ ޖުމްހޫރީ ޕާޓީގެ ސްލޮޓެއްގައި ވަޒީރު ކަމަށް ވަޑައިގެންނެވި ބޭފުޅެކެވެ.\nޖުމްހޫރީ ޕާޓީން ވަނީ ކޮމަންޑޫ ދާއިރާގެ ބައި އިލެކްޝަންގައި ރާޝިދަށް ތާއީދު ކުރައްވަން ނިންމަވައިފައެވެ.\nފޯކައިދޫ ރައްޔިތުންނާ ބައްދަލު ކުރެއްވުމަށް އެ ރަށު ހަރުގޭގައި ބޭއްވި ޖަލްސާގައި ނައިބު ރައީސް ފައިސަލް ވިދާޅުވީ މިދިޔަ 18 ވަނަ ރައްޔިތުންގެ މަޖިލިހުގައި ކުރީގެ ސަރުކާރަށް މެޖޯރިޓީ އޮވެގެން ކަންތައްތައް ހިނގައިގެން ދިޔަ ގޮތް ވަރަށް ސާފުކޮށް ފެނިގެންދާނެ ކަމަށެވެ.\nނައިބު ރައީސް ފައިސަލް ނަސީމް މިއަދު ފޯކައިދޫގައި ވާހަކަފުޅު ދައްކަވަނީ. --- ފޮޓޯ: އެމްޑީޕީ\nއެގޮތުން، ރައްޔިތުންގެ މަޖިލިހުގައި އޭރު ތިއްބެވި އިދިކޮޅު މެމްބަރުންނަށް އަނިޔާކޮށް، މަޖިލިހަށް ވެންނެވުމަށް ވެސް ހުރަސް އެޅި ކަމީ ދިވެހިންނަށް އެނގޭ ހަގީގަތެއް ކަން އެމަނިކުފާނު ފާހަގަ ކުރެއްވިއެވެ. އެކަމަކު، މިއަދު އެ މަންޒަރު 19 ވަނަ މަޖިލިހުން ނުފެންނާނެ ކަމަށް ވެސް އެމަނިކުފާނު ވިދާޅުވިއެވެ.\n"އެ ދުވަހުގެ ހާލަތަކީ އަޅުގަނޑުމެންގެ މަސްއޫލިއްޔަތު އަދާކުރުމަށްޓަކައި، ގާނޫނުން، ގާނޫނުއަސާސީން މަތިކޮށްފައިވާ ޒިންމާތައް އަދާކުރުމަށްޓަކައި ގެއަށް ވަނުމުގެ ފުރުސަތު ވެސް ނުދިން. ވަންނަން އުޅެފި ކަމަށްވާ ނަމަ، ލިބެމުން ދިޔަ އަނިޔާތަކަކީ އެއީ މިއަދު އަޅުގަނޑު ކޮންމެހެން ހަނދާންކޮށްދޭން ޖެހޭ ވަރަށް ވުރެ މާ ބޮޑަށް ރައްޔިތުންނަށް އެނގޭ ކަމެއް،" ނައިބު ރައީސް ވިދާޅުވިއެވެ.\nނައިބު ރައީސް ވިދާޅުވީ މިއަދު އެމްޑީޕީގެ މެމްބަރުން މަޖިލިހުގެ ތެރޭގައި ކުރައްވަނީ ބުރަ މަސައްކަތްތަކެއް ކަމަށެވެ. މަޖިލިހުގައި ހިނގާ ހުރިހާ ކަމެއް މިހާރު ހުސްވެފައި އޮތީ ރައްޔިތުންނަށްޓަކައި ކަމަށް ވިދާޅުވިއެވެ.\nމި ޖަލްސާގައި ނައިބު ރައީސް ވަނީ ކޮމަންޑޫ ދާއިރާގެ ގޮނޑިއަށް ރާޝިދު އިންތިހާބުކޮށް ދެއްވުމަށް އެ ދާއިރާގެ ރައްޔިތުންގެ ކިބައިން އެދިވަޑައިގެންފައެވެ.\nކުރީގެ ރައީސް އަބްދުﷲ ޔާމީންގެ ވެރިކަމުގައި މަޖިލިހުގައި އިދިކޮޅު އެތައް މެމްބަރުންތަކަކަށް މަޖިލިހަށް ވެންނެވުމުގެ ފުރުސަތު ނުދީ ގިނަ ދުވަސްތަކެއް ވަންދެން ސިފައިން ހިފަހައްޓާފައިވެއެވެ. އަދި އިދިކޮޅު މެމްބަރުންތަކެއް އެކުގައި މަޖިލިހަށް ވެންނެވުމަށް އެއް ދުވަހު މަސައްކަތް ކުރެއްވުމުން ފުލުހުންނާއި ސިފައިން އެކަމަށް ހުރަސް އެޅިއެވެ. އަދި ބޮޑެތި ހަމަނުޖެހުންތަކެއް ހިނގައި މެމްބަރުންނަށް އަނިޔާވެސްވިއެވެ.\nއެ ދުވަހު މަޖިލިހަށް ވެންނެވި ބޭފުޅުންގެ ތެރޭގައި އޭރުގެ ހިންނަވަރު ދާއިރާގެ މެމްބަރު އަދި މިހާރުގެ ރައީސް އިބްރާހިމް މުހައްމަދު ސޯލިހް ވެސް ހިމެނިވަޑައިގަންނަވައެވެ.\nނައިބު ރައީސް ކޮމަންޑޫ ދާއިރާއަށް ކުރައްވަމުން ގެންދަވާ ދަތުރުފުޅުގައި އެމަނިކުފާނުގެ ދެވަނަ މަންޒިލަކީ ށ. މަރޮއްޓެވެ. މަރޮއްޓަށް ވަޑައިގެން، އެރަށުގެ ބަނދަރު ހެދުމުގެ މަސައްކަތް ފެށުމުގެ ރަސްމިއްޔާތުގައި ބައިވެރިވެވަޑައިގަންނަވާނެއެވެ. އަދި ކޮމަންޑޫގައި މިރޭ ބާއްވާ ޖަލްސާގައި ނައިބު ރައީސް ބައިވެރިވެވަޑައިގަންނަވާނެއެވެ.\nރާޝިދުގެ ކެމްޕޭނަށް މިދިޔަ ހަފުތާގެ ހުކުރު ދުވަހު ރައީސް އިބްރާހިމް މުހައްމަދު ސޯލިހު ވެސް ކޮމަންޑޫ ދާއިރާގެ ތިން ރަށަށް ވަޑައިގެންނެވިއެވެ. ރާޝިދުގެ ކެމްޕޭނު ހަރަކާތުގައި ބައިވެރިވެވަޑައިގަތުމަށް ބުދަ ދުވަހު ޑިފެންސް މިނިސްޓަރު މާރިޔާ އަހުމަދު ދީދީ އާއި ފޮރިން މިނިސްޓަރު އަދި އދ. އާންމު މަޖިލީހުގެ ރައީސް އަބްދުﷲ ޝާހިދު ކޮމަންޑޫ އަށް ވަޑައިގެންނެވިއެވެ.\nއަދި ބައެއް ވަޒީރުންނާއި މަޖިލިހުގެ މެމްބަރުން މިހާރު ވެސް ގެންދަވަނީ ރާޝިދު އަށް ކެމްޕެއިން ކޮށްދެއްވުމުގައި އަމަލީ ގޮތުން ބައިވެރިވެވަޑައިގަންނަވަމުންނެވެ.\nމިއަދުވެސް ނަޝީދަށް ކޮމަންޑޫ ދާއިރާ މެންބަރުގެ ނަން ވިދާޅުވެވުނީ ނުބައިކޮށް!\nޖެނުއަރީ 15, 2022 12:15\n85ގޮނޑި ދީގެން ހަމަޖެ ހޭނެތައް...އެ ހެންވިއްޔާ ދޭންވީ...ތިންބާރު ވަކިވެފައޮތް ވެރިކަމެކޭ ނުކިޔާ އެއް ހަށިގަޑެއްގަ ގުޅިފަ ހުރި ހަތެރެސްފަޔާ ބޮލާ މިސަރުކާރުގެ ދެވެރިންގެ ހުރީ...މިވަރުންވެސް ނުފުދިގެން ބޮލަށް ތެޔޮއަރައިގެން އެއުޅެނީ....އިންޑިޔާ ސަފީރު ގެންދެބަލަ ދެން ކެންޕޭނަށް..\nޖެނުއަރީ 15, 2022 12:29\nއިޙުލާސްތެރި ކަމެއް ނެތް ސަރުކާރެއް. އަންހެނުންގެ ޙައްގުތަކަށް އަރައިގަތް އަލީ ވަހީދު އަދިވެސް ހުރީ ދޫކޮށްލާފަ. އަދީބު؟ ޒިޔަތު؟ ވެސް ހުރީ މިނިވަންކޮށް. ހަދަނީ މުޅިންވެސް ދޮގު.\nޖެނުއަރީ 15, 2022 18:55\nވަގު ޔާމީންވެސް ހުރީ ދޫކޮއްލާފަދޯ..\nޖެނުއަރީ 15, 2022 13:59\nމީއަނެއްބީތާ. ދޮގުހެދުމަށްވެސް ވަކިވަރެއްނެތް. 19ވަނަމަޖިލީހުގައި ނޫންތަ ނައިފަރުދާއިރާގެ މެމްބަރުގައިގާ ތަޅާ އަނިޔާކޮށް ތަޅަމުން ބޭރުކުރީ. އެހެރީ ވީޑިއޯތައް ފެންނަން. ޖުމްހޫރީ ޕާޓީގެ އެއްވެސް މީހަކު މީނާއާ އެކީ ނުދޭ. ހުސް އެމްޑީޕީ މީހުން. މީނާ މިހާރު ޖުމްހޫރީޕާޓީގެ ދަފްތަރުގައި ނޯންނާނެ. މީނާގެ ނަން މިހާރު އޮންނާނީ އެމްޑީޕީގައި.\nކޮ މަ ފޯ\nޖެނުއަރީ 15, 2022 14:03\nކޮމަންޑޫ ދާއިރާގެ ކެމްޕޭނަށް އިންޑިއާ ސަފީރު ވަޑައިގަންނަވަނީ ކޮން އިރަކުންތޯ؟ މިތިބީ މަރުހަބާކިޔަން ތައްޔާރަށް.\nޖެނުއަރީ 15, 2022 14:10\nނައިފަރު ދާއިރާގެ މެންބަރު އަނިޔާ ކޮށް ނަގާ ހޫރާލިތައް ފައިސަލަށް ނުފެނޭތޯ އެއީ ކުރީ ދައުރުތޯ\nޖެނުއަރީ 15, 2022 18:37\nނުލިބޭނެ ކިތައްމެ ވަރެއް އެރުވިއަސް


[އޯގަސްޓް 23، 2015 ގެ ބަޔާ ގުޅޭ]\nބޮޑުކޮށްލެވިފައިވާ ދެލޮލުން ކަޅި ޖަހާނުލާ ޒައިދް އާއި ދިމާލަށް ޔާނީ ބަލަން ހުއްޓާ ވެއްޓުނު ކަރުނަތިއްކެއް ކޯތާފަތް މަތިން ރޮނގުދަމާލައިފައި ފައިބައިގެން ދިޔައެވެ. އެހިސާބުން ޒައިދްގެ ހިތްވެސް މަޑުވެ ޔާނީގެ ދެކޮނޑުގައި އޮތް އަތް ވަކިކޮށްލާފައި ޔާނީގެ މޫނުގައި ދެއަތުން ހިފަހައްޓާލަމުން ނިކަން މަޑުމަޑުން އެނިތުގައި ޒައިދް ބޮސްދިނެވެ. މޭ ފިނިވެ އެއްވެސް އިޚުތިޔާރެއްނެތި ޔާނީއަށް ލޯމަރައިލެވުނެވެ. ދެއަތްތިލަ މުށްކަވާލެވި ނޭވާ ހިފަހައްޓާލެވުނެވެ. އެވަގުތުކޮޅު ދެމިގެން ދިއުމަށް ދެމީހުންގެ ހިތުންވެސް އެދެވުނެވެ. ލޯ ހުޅުވައިލަން ބޭނުން ނުވެފައި ހުއްޓާ ސިކުންތުކޮޅެއް ފަހުން ޒައިދް މޫނު ދުރަށް ޖައްސާލިކަން އިހްސާސްވުމުން ލޯ ހުޅުވައިލިއިރު ހީވީ ހުވަފެނަކުން ހޭލެވުނު ހެންނެވެ. ޔަޤީންކުރަން އުޅޭ މީހަކު ފަދައިން ޒައިދްގެ އަތުގައި ޔާނީ ހިފަހައްޓާލުމުން ޒައިދް ޔާނީއަށް ގޮވައިލީ ހިތް ފުރިގެން ބަންޑުންވާހާ ލޯބިންނެވެ.\nހައިރާންވެފައިވާ ދެލޮލުން ކަޅި ޖަހާލަން ނޭނގި ހުރެ ޔާނީ މަސައްކަތް ކުރީ ޒައިދްގެ މޫނުގައިވާ އެއްޗެއް ދެނެގަންނާށެވެ. އޭނާއަށް ފާހަގަވީއެދެލޯ ފެންކަޅިވެފައި ހުރުމުން އިހުނަށްވުރެ ކަޅުކުލަ ގަދަވެފައި ތޫނުކަމެވެ. ސަމާލުނުވެއްޖެނަމަ ހިތް ބެހިގެންގޮސް ހުރިހާ ކަމެއް ހަނދާން ނެތިދާނެކަމެވެ. “އަހަންނަށް މާފުކުރޭ ޒައިދް، ހިތާ ދެކޮޅަށް ނަމަވެސް އަހަރެންނަށް ޒައިދް ރޮއްވިއްޖެ. ހިތް ހަލާކު ކޮށްލެވިއްޖެ. އެވަރުން ނުވެގެން ޒައިދްގެ ލޯތްބަށް ފަސްދީފައި އެހެން މީހަކާ ގުޅެން އެއްބަސްވެސް ވެވިއްޖެ” ތެމިފައިވާ އެސްފިޔަތަކާއެކު ޔާނީ ޒައިދަށް ބަލަން ހުރެ އޭނާގެ އަމިއްލަ ނަފްސާ ހިތާހިތުން ވާހަކަ ދައްކަމުން ދިޔައެވެ. “އަހަރެންނަށް ޔާނީ ދޫކޮށެއް ނުލެވޭނެ. އަދި އެހެން މީހެއްގެ ހައްޤަކަށް ވާތަން ބަލާކަށްވެސް ނުހުރެވޭނެ. އޭރުން އަހަރެންނަށް ހަމަޖެހުމުގެ ނޭވައެއް ނުލެވޭނެ. ޔާނީ ތީ އަހަރެންގެ ހައްޤެއް، ހަމައެކަނި އަހަރެންގެ ހައްޤެއް” ޒައިދް އަސަރާއެކު ދައްކަން ފެށި ވާހަކަތަކުން ޔާނީގެ ގައިގައި ހުރިއްޔާ ހުރި ލޯއްޔެއް ކޮޅަށް ހިއްލިގެން ދިޔައެވެ. ފެންނަމުން މިދަނީ ހުވަފެނެއް ނޫންކަން ޔަޤީން ކުރުމުގެ ގޮތުން ކުރިއަށްވުރެ ބާރަށް ޒައިދްގެ އަތުގައި ހިފާ ބާރުކޮށްލާފައި އަވަސްއަވަހަށް އެސްފިޔަ ޖަހައިލި ނަމަވެސް މަންޒަރެއް ނުގެއްލުނެވެ. އެވަގުތު ލޮލުން އިތުރު ކަރުނަތައް ފައިބަން ފެށީ ޔާނީ ބޭނުންވިއަސް ނުހުއްޓުވޭނެހާ ގިނައިންނެވެ. އެކަރުނަތައް ފޮރުވަން ކުރެވޭނެ ކަމެއް ނެތުމުން ޔާނީއަށް އިސްޖަހައިލެވުނެވެ.\nވިކާޝްގެ އަތްދަށުވެ މަޖުބޫރީ ހާލަތުގައި ހުރި ޔާނީ ހިމޭންވީ ގޮތްހުސްވެ އިތުރަށް ބުނާނެ އެއްޗެއްް ނެތުމުންނެވެ. “ޔާނީ ޕްލީޒް ބުނޭ އަހަރެންދެކެ ލޯބިވެޔޭ! ބުނޭ މިހުރިހާ ކަމަކީ ސަމާސާއެކޭ، ބުނޭ އަހަރެންގެ ދިރިއުޅުމަށް އެނބުރި އަންނާނަމޭ، ބުނޭ!” ޒައިދްގެ ފަހު ޖުމްލައާއެކު ޔާނީ ސިހިފައި ބަލައިލީ ޔާނީގެ އަތުގައި ހިފައިގެން ހުރި ޒައިދް އޭނާގެ ފައިބުޑަށް ތިރިވެ އާދޭސް ކުރަން ފެށުމުންނެވެ. ޒައިދް އިސްއުފުލާލުމުން އެރީތި ދެލޮލުންފައިބަން ތައްޔާރުވެފައިހުރި ކަރުނަތައް ފެނުމުން ޔާނީގެ ހިތް އެފުށް މިފުށަށް ޖެހިގެން ދިޔައެވެ. ހިތަށް ކިތަންމެ އަސަރެއް ކުރިނަމަވެސް ނުރޯންވެގެން ދެތުންފަތް ޖައްސާ ބާރުކޮށްލަމުން ތިރިވެ ޒައިދްގެ ކޮނޑުގައި ދެއަތުން ހިފާ މަޑުމަޑުން ކޮޅަށް ނެގިއެވެ. ޔާނީގެ ލޯތްބަށް އެދި ޒައިދް އެގޮތަށް ސަލާންޖަހާކަށް ޔާނީ ބޭނުމެއް ނޫނެވެ. އެމަންޒަރު ދެކޭކަށް ޔާނީގެ ހިތަކަށް ކުޅަދާނައެއް ނޫނެވެ. އެއަށްވުރެ މާބޮޑަށް ޔާނީ ޒައިދް ދެކެ ލޯބިވެއެވެ. ޔާނީ ވާހަކަ ދައްކަން މަސައްކަތްކުރި ވަގުތު ބޭރުން މީހަކު އައިސް ދޮރުގައި ޓަކި ދިން އަޑު އިވުނެވެ. ތަނަށް ވެރިވެފައިވި ހިމޭންކަން ގެއްލި ދެމީހުންނަށް އެއްފަހަރާ އެދިމާލަށް ބަލާލެވުނެވެ. ރުޅިގަދަވެފައިވާ ދެލޮލުން ބަލަހައްޓައިގެން ދޮރުމަތީގައި ހުރި ވިކާޝް ފެނުމުން ޔާނީގެ ދެލޯ ބޮޑުވެ ބިރުން ތުރުތުރު އަޅައިގަތެވެ. ވަގުތުން ޒައިދްގެ ގައިން އަތް ދޫކޮށްލާފައި ދުރަށް ޖެހުނުއިރު ހީވީ ވިހަގަދަ ސޫތްޕެއް ކަށިޖެހި ހެންނެވެ. އެވަގުތު ޒައިދްގެ ގާތުގައި ހުރެ ހިމާޔަތް ހޯދަން ބޭނުންވި ނަމަވެސް އެގޮތަށް ކަންތައް ކުރެވޭކަށް ނެތެވެ.\nހުރިތަނުން އެންމެ ފިޔަވަޅެއްވެސް ކުރިއަށް އަޅާލަން ނުކެރިފައި ޔާނީ ހުއްޓައި ދެން ފެނުނީ ދޮރުމަތީގައި ހުރި ވިކާޝް އައިސް އޭނާގެ ކުރިމައްޗަށް ހުއްޓުނު ތަނެވެ. “ކަލޭ މިތާ ކީއްކުރަނީ؟ ކަލޭ ކައިރި މަށަށް ބުނެވިއްޖެ ދޯ ޔާނީ އާއި ދުރުގަ ހުންނާށޭ. މީނަ އަދި ކޯއްޗެއް ބަލަންތަ މިތާ މިހުންނަނީ، ޔާނީ ހަމަ މިހާރު މިތަނުން ހިނގާ!” ވިކާޝްގެ އަޑު އިވޭ ކޮންމެ ފަހަރަކު ޔާނީގެ ހަށިގަނޑުގަ ހުރިއްޔާ ހުރި އިސްތައްޓެއް ކޮޅަށް ޖެހި މުޅިގައިން ހީބިހި ނަގައިގެން ދެއެވެ. “ބަލަ އޭތް އަޑެއް ނީވޭތަ؟ ރީތިގޮތުގަ ދާނީތަ ނޫނީ ގަދަކަމުން ގެންދަންވީތަ؟” އެތައް ފަހަރަކު އެތަނުން ދިއުމަށް ވިކާޝް ބުނުމުންވެސް ޔާނީ އެތަނުން ނުދިއުމުން އޭނާ އިތުރަށް ރުޅީގަދަވެ ލޭކެކެން ފެށިއެެވެ. އެއްވެސް ބެލުމެއް ނެތި ވިކާޝް ގައިގައި ހުރި ބާރެއްލާފައި ޔާނީގެ އަތުގައި ހިފައިގެން އެތަނުން ނުކުންނަން ހިނގައިގަތެވެ. ފެންކަޅުވެފައިވާ ދެލޮލުން ޒައިދް އާއި ދިމާލަށް ބަލަމުން ދިޔައީ އޭނާ ހިފަހައްޓާށޭ ބުނާ ފަދަ ގޮތަކަށެވެ. ޔާނީ ގޮސް ގެއްލެންދެން ބަލަހައްޓައިގެން ޒައިދަށް ހަމަ ހުރެވުނީއެވެ. އޭނާ ހުއްޓުވާކަށް ޒައިދް އެއްވެސް ކަމެއް ނުކުރެއެވެ. ފަހަރުގައި ޒައިދްގެ ހިތްވަރެއް ނެތުނީ ކަންނޭގެއެވެ. ހަށިގަނޑުން ހުރިހާ ބާރެއް ހުސްވެގެން ތިރިވި މީހެއް ފަދައިން ޒައިދް ކުޑަކަކޫ މައްޗަށް ތިރިވެ ރޯން ފެށިއެވެ. “އަހަރެން ބަލިވެއްޖެ، ޔޭސް އައިމް އަ ލޫޒަރ” ކަންތައް ވެގެން ދިޔަ ގޮތުން ޒައިދް ކުށްވެރިކުރަމުން ދިޔައީ އޭނާގެ އަމިއްލަ ނަފްސެވެ. ޒައިދް ހިތުގައި ޖެހިފައި ހުރިވަރުން އޭނާއަށް ކިޔޭ ނުކިޔޭ އެއްޗެއް ސާފުވާހެނެއް ހިޔެއް ނުވެއެވެ.\nބޭރަށް ނުކުތްގޮތަށް ޕާކުކޮށްފައި އޮތް ކާރެއް ހުޅުވާފައި ވިކާޝް އޭގެ ތެރެއަށް ޔާނީ ކޮށްޕައިލިއެވެ. ޖެހުނުލެއް ބާރުކަމުން ޔާނީގެ ގަޔަށް ވަރަށް ތަދުވެ ލޮލުން ކަރުނަ ހިލުނެވެ. މަގުމަތީގެ އެއްވެސް ޤަވާއިދަކަށް ބެލުމެއް ނެތި ވިކާޝް ވަރަށް ބާރު ސްޕީޑެއްގައި ކާރު ދުއްވަމުން ދިޔައިރު ޔާނީ އިނީ ބިރުން އަނގައިން ބަހެއްވެސް ބުނެލަން ނުކެރިފައެވެ. ދުއްވަމުން ދިޔަ ކާރު ގެއެއްގެ ކުރިމައްޗަށް މަޑުކޮށްފައި ޔާނީގެ އަތުގައި ހިފައިގެން ދަމާފައި ކަހަލަ ގޮތަކަށް ގެންގޮސް އެގެއަށް ވެއްދިއެވެ. ހިތަށް ވެރިވެފައިވި ބިރުވެރިކަމުން ވިކާޝް ދެން ކުރަން އެއުޅެނީ ކިހާވަރެއްގެ ކަމެއްކަން ވަޒަންކޮށްލެވޭހާ ބާރެއްވެސް ޔާނީގެ ނެތެވެ. ގޭތެރެއަށް ވަދެ ވިކާޝް އަތުކޮޅަށް ޔާނީ ހޫރާލިއެވެ. އެނބުރެމުންގޮސް ޔާނީގެ ބޯ ވަރަށް ބާރަށް ފާރުގައި ޖެހި ބިންމައްޗަށް ވެއްޓުނެވެ. ވީތަދުން ޔާނީއަށް ވަރަށް ބާރަށް ރޮއެގަނެވުނެވެ. “ކަލޭ ކައިރި ކިތައް ފަހަރު ބުނެފިން އެ ޒައިދް އާ ވާހަކަ ނުދައްކާށޭ. ދެން ކީއްވެ އަހަރެން ބުނާ އެއްޗެއް ކަލެއަށް އަޑު ނީވެނީ. މަގޭ ހުއްދައަކާ ނުލާ ކީއްވެ އޭނައަށް ކަލޭއާ އެހާ ގާތްވެވުނީ. އޭތް މަމިކިޔާ އެއްޗެއް އަޑެއް ނީވޭތަ، މަގޭ ސުވާލަށް ޖަވާބު ދީ” ވިކާޝްގެ ރުޅިވަނީ އިންތިހާ ދަރަޖައަށް ގޮސްފައިކަމުން އެހުރިހާ ރުޅިއެއް އޭނާ ދިޔައީ އެކި ގޮތްގޮތުން ޔާނީއަށް ބާލަމުންނެވެ. “މަށެއް ނޫން، އޭނަ އައީ އަހަރެން ޝޮޕްގަ އިންދާ. ހުވާ ކޮށްފަ މިބުނީ” ވިކާޝް ހަދާފާނެ ގޮތަކުން ޖަވާބެއް ދޭންވެސް ޔާނީ ޖެހިލުންވެއެވެ. އޭނާ ހިތްހަމަ ނުޖެހޭ ފަދަ ބަހެއް ބުނެވިއްޖެ ނަމަ ވިކާޝް ޔާނީ މަރާވެސް ލާފާނެއެވެ.\nޔާނީގެ ދުލުން ތެދު ބަޔާންކުރި ނަމަވެސް އެވަގުތު ވިކާޝް ހުރީ އެކަން ޤަބޫލުކުރަން ބޭނުންވާ ފަދަ ހާލަތެއްގައެއް ނޫނެވެ. ޔާނީގެ ދުލުން ބޭރުވާ ކޮންމެ ލަފްޒެއް އޭނާއަށް ސިފަވަނީ ދޮގެއްގެ ގޮތުގައެވެ. “އެހެންތަ؟ ދެން ކީއްވެ އޭނައަށް ގާތްވާނެ ފުރުސަތު ދިނީ. މިއަތުގަ ދޯ ހިފީ، ހުރޭ ދެން ދުވަހަކުވެސ މީހަކު މިއަތުގަ ނުހިފާ ވަރުކޮށްލާނަން” ވިކާޝްގެ މިއިންޒާރުން ޔާނީ ބިރުން ރޫރޫ އަޅައިގަތެވެ. ވިކާޝް އެއުޅެނީ އަނެއްކާ ކީއްކުރަން ބާވައޭ ހިތަށް އަރާ ޔާނީގެ ނޭވާ ކުރުވާން ފެށިއެވެ. ދެން ވާން މިއުޅެނީ ކިހިނެއްކަން ނޭނގޭ ހާލު ތަފާތު އެކި ބިރުވެރި ހިޔާލުތަައް ހިތުތެރޭ އެނބުރެން ފެށުމުން އިތުރަށް ހާސްވިއެވެ. ގިސްލަ ގިސްލާ އިންދާ ވިކާޝް އެނބުރި ޔާނީ ގާތަށް އައިއިރު އޭނާގެ އަތުގައި ހެޔޮވަރުގެ ކަޓަރެއް އޮތެވެ. އެފެނުމާއެކު ޔާނީގެ ހިތް ހީވީ މޭ ފަޅާފަ ނުކުމެދާނެ ހެންނެވެ. ހިތް ނެގި ނެގިފައި ޖެހެނީއެވެ. “ނޫން ނޫން.. އަހަންނަށް ތިހެން ނުހަދާ، އަހަރެން ދޫކޮށްލާ. ދެން ދުވަހަކުވެސް ޒައިދްއަކާ ވާހަކައެއް ނުދައްކާނަން. އޭނަ ފެންނަ ހިސާބަކަށްވެސް ނުދާނަން..” ޔާނީ ދައްކާ ވާހަކައަކަށް އެއްވެސް ސަމާލުކަމެއް ނުދީ ޔާނީ ދުރަށް ޖެހެން ފެށުމުން ދެފައިގައި ހިފާ ދަމައިގަތެވެ. “ބުނާ ގޮތް ނުހެދެންޏާ އެކަމުގެ އަދަބު ލިބޭނެ، އެހެންވީމަ މިއީ މިއަދު އަހަރެންގެ ބަހަށް ނުކިޔަމަންތެރިވުމުން ލިބޭ ސަޒާ!” މިޖުމްލައާއެކު ޔާނީގެ އަތުގެ މުލައްދަނޑިއަށް އެރީ ވިކާޝްގެ އަތުގައި އޮތް ކަޓަރުގެ ތޫނު އެތިފަހަރެކެވެ. ޔާނީ އެހެން ނުހެދުމަށް ރޮއެ އާދޭސް ކުރިނަމަވެސް މިއަދު ވިކާޝް އަކަށް އެއަޑެއް ނީވެއެވެ. އެވަގުތު މުޅިތަން ގުގުމާލީގެ ޔާނީގެ ހަޅޭކާއި ރުއިމުގެ އަޑުންނެވެ. ވޭނާއި ކެކުޅުމުން ފުރިގެންވާ އަޑެކެވެ. (ނުނިމޭ)


VIA ge aa "fuel farm" ge masahkaiy fashaifi\nވީއައިއޭގެ އާ "ފިއުލްފާމް" ގެ މަސައްކަތް ފަށައިފި\nވެލާނާ އިންޓަނޭޝަނަލް އެއާޕޯޓް (ވީއައިއޭ) ގައި ތެޔޮ ރައްކާކުރަން ހަދާ އާ "ފިއުލްފާމް" ގެ މަސައްކަތް އިއްޔެ ފަށައިފި އެވެ.\nވީއައިއޭ ހިންގާ މޯލްޑިވްސް އެއާޕޯޓްސް ކޮމްޕެނީ (އެމްއޭސީއެލް) އިން ބުނީ ވަށަމިނުގައި 37 މީޓަރު ހުންނަ ތިން ޓޭކް ހުންނަ ފިއުލް ފާމްގެ ސަބަބުން ތެޔޮ ރައްކާ ކުރުމުގެ ގާބިލްކަން އިތުރު ވެގެންދާނެ ކަމަށެވެ.\nމި މަޝްރޫއުގެ ދަށުން، ބަހައްޓާ ޓޭންކްތަކުގައި 45 މިލިއަން ލިޓަރުގެ ތެޔޮ ރައްކާ ކުރެވޭނެ ކަމަށް އެ ކުންފުނިން ބުނެފައިވެ އެވެ.\nވީއައިއޭ ފިއުލް ފާމްގެ މަސައްކަތް ވެސް ކުރަނީ ރަންވޭ އާއި ފިއުލް ފާމް އަދި ކާގޯ ބިލްޑިންގެ މަސައްކަތް ހަވާލުވެފައިވާ ޗައިނާގެ ބެއިޖިން އާބަން ކޮންސްޓްރަކްޝަން ގްރޫޕް (ބީޔޫސީޖީ)ނެވެ. މި މަޝްރޫއުތައް އެ ކުންފުނިން ކުރަން ހަވާލުވެފައިވަނީ 373 މިލިއަން ޑޮލަރަލަށެވެ.\nއާ ފިއުލް ފާމް ނިމޭއިރު ހުންނާނެ ގޮތުގެ ކުރެހުމެއް-


Uhchuge ufan dhuvas faahaga kurehvumah Namal Raajje vadaigenfi\nއުއްޗުގެ އުފަން ދުވަސް ފާހަގަކުރެއްވުމަށް ނަމާލް ރާއްޖެ ވަޑައިގެންފި\nމުހައްމަދު މޫސާ (އުއްޗު)ގެ އުފަން ދުވަހުގެ ހަރަކާތްތަކުގައި ނަމާލް (ކ)ގައި އަދި މަހްލޫފް (ވ)ގައި ބައިވެރިވެވަޑައިގަންނަވަނީ\nރާއްޖޭގެ މަޝްހޫރު ވިޔަފާރިވެރިޔާ އަދި ޗަމްޕާ ބްރަދާސްގެ ޗެއާމަން މުހައްމަދު މޫސާ (އުއްޗު)ގެ އުފަން ދުވަހަށް ލަންކާގެ މިނިސްޓާ އޮފް ޔޫތު އެންޑް ސްޕޯޓްސް ނަމާލް ރާޖަޕަކްސާ ރާއްޖެ ވަޑައިގެންފި އެވެ.\nއަވަސް އަށް އެނގިފައިވާ ގޮތުގައި ނަމާލް ރާއްޖެ ވަޑައިގަތީ އިއްޔެގެ ވަގުތެއްގަ އެވެ. ނަމާލް އަދިވެސް ހުންނެވީ ރާއްޖޭގަ އެވެ.\nނަމާލް ވަނީ ރާއްޖޭގައި އެންމެ ފަހުން ބޭއްވި ސާފް ޗެމްޕިއަންޝިޕްގައި ލަންކާއާއި ރާއްޖެ ކުޅުނު މެޗް ބައްލަވާލެއްވުމަށްޓަކައި މިދިޔަ އޮކްޓޫބަރު 10 ވަނަ ދުވަހު ވެސް ރާއްޖެ އަށް ވަޑައިގެންފަ އެވެ.\nއުއްޗުގެ އުފަން ދުވަހަކީ ޑިސެމްބަރު 25 އެވެ. އުއްޗު އިއްޔެ ފާހަގަކުރެއްވީ އޭނާގެ ކިތައް ވަނަ އުފަން ދުވަސް ކަމެއް އެނގިފައެއް ނުވެ އެވެ.\nއުއްޗުގެ އުފަން ދުވަސް ފާހަގަކުރުމުގެ ހަރަކާތްތައް ރޭ ކުރިއަށް ދިޔައީ އުއްޗުގެ ހިއްސާ އޮންނަ ކުރެއްދޫ އައިލެންޑް ރިސޯޓް އެންޑް ސްޕާގަ އެވެ.\nއުފަން ދުވަހުގެ ހަރަކާތްތަކުގައި ނަމާލްގެ އިތުރުން ރާއްޖޭގެ ޔޫތު މިނިސްޓަރު އަހްމަދު މަހްލޫފާއި ރައްޔިތުންގެ މަޖިލީހުގެ ބައެއް މެންބަރުންނާއި ސަރުކާރުގެ ބައެއް އިސްވެރިންގެ އިތުރުން ސަރުކާރު ހިއްސާވާ ބައެއް ކުންފުނިތަކުގެ އިސްވެރިން ވެސް ބައިވެރިވެވަޑައިގެންނެވި ކަމަށް އެނގިފައިވެ އެވެ.\nއުއްޗު އަކީ ސަރުކާރުގެ އިސްވެރިންނާ އެކު އަބަދުވެސް އޭނާގެ އުފަން ދުވަސް ފާހަގަކުރައްވާ ބޭފުޅެކެވެ. ނަމަވެސް އުއްޗުގެ އުފަން ދުވަހުގެ ހަރަކާތްތަކުގައި ބޭރުގެ ވަޒީރަކު ބައިވެރިވެވަޑައިގެންނެވި މިއީ ފުރަތަމަ ފަހަރު ކަމަށް އެނގިފައިވެ އެވެ.\nނަމާލް އާއި އޭނާގެ ބައްޕަ އަދި ލަންކާގެ ބޮޑުވަޒީރު މަހިންދަ ރާޖަޕަކްސާ އަކީ މިފަހުން އުއްޗުގެ ވަރަށް ގާތް ރަހްމަތްތެރިންނަށް ވަނީ ވެގެން ގޮސްފަ އެވެ. އުއްޗު މީގެކުރިން ލަންކާ އަށް ވަޑައިގެން ރާޖަޕަކްސާއާ ބައްދަލުވެސް ކުރައްވާފައިވެ އެވެ.\nއަހުމަދު މަހްލޫފު ޗަމްޕާ މުހައްމަދު މޫސާ ޕޮލިޓިކްސް\nމިނިސްޓަރު މަހްލޫފަށް އިންޒާރު ދީފި\nފަތުރަނީ ހަގީގަތާ ހިލާފު ވާހަކަތަކެއް: ޔޫތު މިނިސްޓްރީ\nނަޝީދު އެދިވަޑައިގަންނަވަނީ ކުޅި ބަލަން ދަނޑަށް ދާން\nގަލޮޅު ދަނޑުގެ މައްސަލައިގައި މަހްލޫފާ ސުވާލުކުރަނީ


SunOnline: #VAAHAKA: Qurubaan kureemey hiyy magey loabin - ep 9\nޤުރުބާން ކުރީމޭ ހިތް މަގޭ ލޯބިން (9)\nމަރިޔަމް ހިމްނާ (ހިމީ) 08 Jun 2019, 10:20\nއަހަރެންގެ ހިތުގައި އުފެދިގެން އުޅޭ ތުފާނުގެ ބާރު ގަދަވަމުންދިޔައީ އަހަރެންގެ ހިތަށް ތަސައްލީއެއްނުދޭނަމޭ ބުނާފަދައަކުންނެވެ.\nއެންމެ ފަހުން ކައިވެނީގެ ދުވަސް ވެސް އައިސް ޖެހެނީއެވެ. ގޭތެރޭގައި ހޭލަމޭލަވެ އުޅޭ ނޯކަރުންގެ ފަސް ފަހަތުން އަހަރެންވެސް ކަންތައްތައް ކުރުމުގައި ބައިވެރިވަމުން ދިޔައީމެވެ. އެއްވެސް ކަމެއް ކުރާހިތަކުންނޫނެވެ. މަޖުބޫރުންނެވެ. ހިތުގައި އަތް އަޅައިގެން ލޯ މައްޗަށް ފެންނަ މަންޒަރު ނުފެންނަ ކަމަށް ހެދުމަކީ އަހަރެންނަށް ކުޅަދާނަކަމަކަށް ނުވިއެވެ. މޭގައި އުފެދުނު ޒަޚަމްގަނޑު ދުވަހެއް ދުވަހަކަށް ބޮޑުވަމުން ދިޔައިރު އަމަން އާ ދޭތެރޭ އެތަކެއް ޝަކުވާއެއް ހިތުގައި އުފެދި އުތުރި އަރަމުން ދިޔައެވެ. އެ ޒަޚަމްގަނޑުގެ ދިލަހޫނުން އަހަރެންގެ ހިތަށާއި ހަށިގަނޑަށް އަސަރުކުރުވަމުން ދިޔައެވެ. ކިތަންމެ ފަހަރަކު އެގޭން ނުކުމެގެން ދާން ހިތަށްއެރިއެވެ. އެހެންނަމަވެސް އަމިއްލަ މަޖުބޫރީ ހާލަތު ހިތަށް އަރާފައި ފަހަތަށް ފިޔަވަޅު އަޅަން މަޖުބޫރުވަނީއެވެ.\nކައިވެނި ކުރެވުނު ދުވަހު އަހަރެން އެކަނިމާއެކަނި އޮވެ ރުއިވަރު ދެނެވޮޑިގެންވާނީ މާތް ﷲއެވެ. އަމަން އަތުން ބީވެދިޔުން ވެގެން ދިޔައީ މިފަހަކަށް އައިސް އަހަރެންނަށް ލިބުނު އެންމެ ހިތާމަވެރި ކަމެވެ. އަހަރެންގެ ހިތް އަމަންއަށްޓަކައި ޤުރުބާން ކުރީ ލޯބިންނެވެ. އަމަންގެ ލޯތްބަށް އަހަރެން ފުރިހަމައަށް އިތުބާރުކުރީމެވެ. އެ ލޯތްބާމެދު ޝައްކެތްނުކުރަމެވެ. އޭރަކު މި ލޯތްބަކީ އަހަރެންނަށް ކިހާ ވޭންދެނެވި އެއްޗަކަށް ވެދާނެކަމަކަށް އަހަރެންނަކަށް ނޭނގެއެވެ. އަމަންގެ މަތިން ހަނދާންކޮށްފައި އަމިއްލަ ނަފްސަށް އަޑުލާންފެށުނެވެ. އަމިއްލަ ނަފްސަށް ކުރާ އިތުބާރު ކުޑަވެ އަމިއްލަ ނަފްސުގެ މައްޗަށް ބާރު ފޯރުވުމުގައި އަހަރެންނަށް އުނދަގޫތަކެއް ކުރިމަތިވަމުން ދިޔައެވެ.\nއަމަންއަށްޓަކާ އަހަރެން ކަރުނަ އަޅަމުން ދިޔައީ އަމަންގެ ހިތުގައި އަހަރެންނާ މެދު ވަނީ ކީކޭކަން ނޭނގޭހާލުގައެވެ. އަހަރެންގެ ދިރިއުޅުން ދެން އެނބުރޭނީ ކިހިނެތްކަން ނޭނގޭހާލުގައެވެ. ދިރިއުޅުމުގައި ތިމާ ހިތްއެދޭގޮތަށް ހުރިހާ ކަމެއް ނުވާނެކަމަށާއި ހަޔާތުގެ ނައުގެ ދަތުރުގެ މިސްރާބު ބައެއްފަހަރު މަންޒިލުން ކަސިޔާރުވެގެން ހިނގައިދާނެކަމަށް ބައެއް މީހުން ބުނާތީ އަޑުއަހަމެވެ. އަމަންގެ ނަން އަހަރެންގެ ހިތުން ފަނޑުވެގެން ހިނގައިދާނެކަމާމެދު ޝައްކުވިއެވެ. އެހެންނަމަވެސް އަމަންގެ ކުރިމަތީގައި އަހަރެން ހިތްވަރުދެރަވާކަށް ބޭނުމެއްނޫނެވެ. އަމަންގެ ލޯތްބާމެދު ޝައްކާއި ވަހުމް އުފެދުނެވެ. އަމަން އަހަރެންދެކެ ހަޤީގަތުގައިވެސް ލޯބިވަންޏާ އެހެންމީހަކާ ކައިވެނި ކުރުމުގެ ހިތްވަރު ހުންނާނެހެއްޔެވެ؟ އަހަރެންގެ ލޯ މަތީގައި ނިއުޅުނީ އަމަންގެ ފިނޑިކަމެވެ. ނުކެރޭކަމާއި ޖެހުލުންވުމުގެ ސިފައެވެ.\nކައިވެނީގެ ފަހުން އަމަންއާއެކު އަމަންގެ އަންހެނުން އަނޫޝާ ގޭތެރޭން ފެންނަން ފެށުމުން އަހަރެންނަށް އަނޫޝާއާމެދު ހިސާބެއްގެ ހަސަދައެއް އުފެދުނެވެ. ކެއުމުގެ ވަގުތުގައި އަމަންގެ އެއްފަރާތުގައި އަނޫޝާ އިށީނދެ އިންނަތަން ފެންނަ ކޮންމެ ފަހަރަކު އެތައް ހާސް ތީރެއް އަހަރެންގެ ހިތަށް ވެސް އަމާޒު ވެގެން ދެއެވެ. އެއިން ކޮންމެ ތީރަކުން އަހަރެންގެ ހިތުގައި ކޫރުމެއް އެޅެމުންދެއެވެ. ލޯ އޮރުރުވާލައެވެ. އަހަރެންގެ ހިތުގައި އަޅާނެ ވޭން އަމަންއަށް ނޭނގޭހެއްޔޭ އެތައް ފަހަރަކު އަހަން ބޭނުންވިނަމަވެސް އަހަރެންގެ ދުލުގައި އެޅިފައިވާ ތަޅު އެއަށްވުރެ ވަރުގަދައެވެ. އެ ހިލަހިލައިގެ ބާރުގައި އަހަރެންގެ ދޫ ވަނީ ގައިދު ކޮށްލާފައެވެ.\nމެންދުރުގެ ކެއުމުގެ ވަގުތެވެ. އަހަރެން ތަށިތައް މޭޒުމައްޗަށް ނަގަން ހުއްޓާ އެތަނަށް އަމަން އައެވެ. އޭރު އަދި އެކަކުވެސް ނާދެއެވެ. ޒުބައިދާ ދައްތަވެސް ފެންނާކަށް ނެތެވެ. އެތަނުގައި ހަރަކާތްތެރިވަމުން ދިޔައީ އަހަރެން އެކަންޏެވެ. އަމަންއައުމުން އަހަރެން އަމަން ނުފެންނަކަމަށް ހަދައިގެން ހުރީމެވެ. ކިތަންމެ އުނދަގޫވިނަމަވެސް އަމިއްލަ ނަފްސު ބާރުފޯރުވަމުން ދިޔައީމެވެ. އަމަންއަކީ އަހަރެންގެ ހަޔާތުގައި މިހާރު އެއްވެސް މީހެއް ނޫންކަމަށް ވިސްނީމެވެ.\n"ޒާރާ" އަމަންގެ އަޑު އަހަރެންގެ ކަންފަތުގައި ޖެހުނުނަމަވެސް އެއަޑަށް ބީރުކަންފަތެއް ދެވޭތޯ އަހަރެން މަސައްކަތް ކުރީމެވެ. ތުންފަތުގައި ދަތް އަޅާލީމެވެ. އެހެންނަމަވެސް އަމަންގެ އަޑު އިވުމާއެކު އަހަރެންނަށް ވެގެން ދިޔައީ ބުނެދޭން ނޭނގޭ ފަދަ ގޮތެކެވެ.\n"ޒާރާ އަހަރެންނާ ވާހަކައެއް ނުދައްކާނަންތަ؟" އަމަން ދެންވެސް ސުވާލުކޮށްލިއެވެ. މިފަހަރުވެސް އަހަރެން ހިޔާރުކުރީ ހަމަހިމޭންކަމެވެ. އަމަން މިހާރު އަހަރެންނާ ދައްކަން ޖެހޭ އެއްވެސް އޮންނާނެކަމަކަށް އަހަރެން ޤަބޫލެއް ނުކުރަމެވެ. އަމަން އަހަރަންދެކެ ލޯބި ވިނަމަވެސް ލޯބި ނުވިނަމަވެސް އެވެ.\n"ޒާރާ....." އަނެއްކާވެސް އަމަން އަހަރެންނަށް ގޮވާލިއެވެ. މިފަހަރު ގޮވާލީ އާދޭސް އެކުލެވޭ އަޑަކުން ދަމާލާފައެވެ. އަމަން އަހަރެންނާ ދިމާލަށް ފިޔަވަޅެއް އަޅާލުމުން އަތުން އިޝާރާތް ކޮށްލަމުން އަހަރެން މަޑުކުރުމަށް ބުނީމެވެ. އަމަން އެ ހުރި ހިސާބުގައި މަޑުކުރިއެވެ. އަހަރެން އަމަންއަށް ބަލަން ހުރީމެވެ. ކުރަން ހުރި މަސައްކަތް ހުއްޓާލީމެވެ. އަމަން ބޭނުންވަނީ ކޮންކަމެއްތޯ ސުވާލުކުރީމެވެ. އިސްޖަހާލަމުންނެވެ. އަޑަށް ހަރުކަށިކަން ގެންނަން މަސައްކަތް ކުރިނަމަވެސް އަޑު ނުކުތީ ކިރިއަ ކިރިއާއެވެ. އެހެންކަމުން އަދިވެސް އަހަރެންގެ ހިތުގައި އަމަންއަށްޓަކައިވި ގަދަރު އަމިއްލަ ހިތަށް ވެސް ފަހުމްވިއެވެ.\nއިތުރަށް އަމަންއަށް އެއްޗެއް ނުބުނެވި އުޅެނިކޮށް އަލްމަޢިއްޔާ ސިޑިން ފޭބިއެވެ. އަމަން ދުރަށް ޖެހިލިއެވެ. އަހަރެން ހަމަޖެހުމުގެ ނޭވާއެއް ލީމެވެ. އަމަންއުޅޭ ގޮތުން މިގޭ މީހަކަށް އަހަރެމެން ދެމީހުން ދޭތެރޭ ގުޅުމެއް އޮތްކަން އެނގިއްޖެއްޔާ ދެންވާނީ ކިހިނެތްކަން އަހަރެންނަކަށް ނޭނގެއެވެ.\nކައިނިމުމުން ތަށިތައް ނަގާފައި އަހަރެން ގޮސް ކޮޓަރިއަށް ވަނީމެވެ. އޭރު އަދި އަހަރެން ހުރީ މެންދުރު ނަމާދުނުކޮށްކަމުން ފެންވަރާހަދާލުމަށްފަހު ނަމާދުކޮށްލީމެވެ. ނަމާދުކޮށް ނިމިގެން އަހަރެން ކުޑަ ދޮރު ހުޅުވާލީމެވެ. ބަގީޗާއަށް ބަލަންހުރި އިރު އަހަރެންނަށް އަމަންގެ ހަނދާންތައް އާވިއެވެ. ލޮލުގެ ތެރެއަށް ކަރުނަތައް ޖަމާވުމާއެކު އަހަރެންނަށް ދެފަރާތަށް ބޯ ހޫރާލެވުނެވެ. އެ ކަމާ ނުވިސްނަން އަމިއްލަ ހިތަށް ވިސްނައިދިނީމެވެ. އެހެންނަމަވެސް އަހަރެންގެ އިޚްތިޔާރުން ބޭރުގައި ވި ހިތަށް އަހަރެންގެ އަޑު ނުފޯރަނީ ކީއްވެކަމެއް ނޭނގެއެވެ. އެނގޭހާވެސް އެއްޗަކީ އަބަދާ އަބަދު އަމަންގެ ހިޔާލުތައް އަހަރެންގެ ސިކުނޑީގައި ރަސްކަން ކުރާކަމުގައެވެ. ދިރިއުޅުމުގައި ކާމިޔާބު ވާނީ ފަހަތަށް ފިޔަވަޅު އެޅުމުގެ ބަދަލުގައި ވިސްނުން ތެރިކަމާއެކު އަބަދުވެސް ކުރިއަށް ފިޔަވަޅުއެޅުމުން ކަމުގައި ބުނާތީ އަހަރެން އަޑު އަހަމެވެ. އެހެންކަމުން އަމަންގެ ބާބު އަހަރެންގެ ހަޔާތުން ނިންމަންޖެހޭކަމަށް އަހަރެންގެ އަމިއްލަ ނަފްސަށް ވިސްނައިދޭން އަހަރެން މަސައްކަތް ކުރީމެވެ.\nބަގީޗާ ގަސްތަކަކީ އަހަރެންނާ އަމަންގެ އެތައް ލޯބިވެތި ހަނދާންތަކެއް އެތަނަކާ ގުޅިފައިވާ ތަނަކަށް ވުމާއެކު އަހަރެން އެ ގަސްތަކުގެ ތެރެއަށް ދިޔުން މަދުކޮށްލީމެވެ. އެ ހަނދާންތަކުން ދުރުވުމަށް އެޅޭނޭ އެންމެ ރަގަޅު އެއް ފިޔަވަޅަކީ އެއީ ކަމަށް ނިންމީމެވެ. ބަގީޗާއަށް ނުނިކުތެއްކަމަކު އަހަރެން ކުޑަދޮރުކައިރީގައި ހުންނަމެވެ. އެހެން ހުންނަ އިރު އަމަން އަހަރެންނާ ބައްދަލުކުރަން އެ ކުޑަ ދޮރު ކައިރިއަށް އަންނަ ހަނދާންވިއެވެ.\nވިއްސާރަ ދުވަހެކެވެ. އަހަރެން ކުޑަ ދޮރު ކައިރީގައި މަޑުކޮށްލައިގެން ހުރީމެވެ. އޭރު އަހަރެންގެ ނަޒަރު ހުރީ ފަތާ ފެންގަނޑަށް ހުއްޓިފައެވެ. ވާރޭގެ ތިކިތައް އެއްވެސް ހުރަހެއްނެތި ބަގީޗާއަށާއި ފަތާ ފެންގަނޑަށް ހަމަލާދެމުން ދިޔަ މަންޒަރު ހިތް ގައިމެވެ. އެހެން ހުއްޓާ އަހަރެންގެ ނަޒަރު ހުއްޓުނީ ފަތާފެންގަނޑު ކައިރިއަށް ހުއްޓުނު އަންހެން މީހާއާއި ފިރިހެންމީހާއަށެވެ. ރަނގަޅަށް ބަލާލުމާއެކު އެއީ އަމަންކަން އަހަރެންނަށް ދެނެގަނެވުނެވެ. އަމަންގެ އަތުގައި ހިފާލައިގެން އޭނާގެ އަންހެނުން އަނޫޝާ ހުއްޓެވެ. އަމަންގެ ނަޒަރު އަހަރެންނާ އަމާޒުވެގެން ދިޔުމާއެކު އަހަރެންނަށް ތެޅިގަނެވުނެވެ. އަނޫޝާ އަމަންގެ މޫނުގައި ހިފަމުން އޭނާއާ ދިމާލަށް އެ މޫނު އަނބުރަން މަސައްކަތް ކުރަމުން ދިޔައެވެ. އެންމެ ފަހުން އޭނާ އަހަރެންނާ ދިމާލަށް އެނބުރެން އުޅޭހެން ހީވެ އަހަރެން އަވަސް އަވަހަށް އެއްފަރާތަށް ޖެހިލާ ނިވާވެލީމެވެ. ހަރަކާތެއް ގެންނަން ނޭނގި އެތަނުގައި އަހަރެންނަށް އެތައް އިރަކު ހުރެވުނެވެ. ކުޑަކޮށް ކައިރިއަށް ޖެހިލާ އަހަރެން ނުވާކަމަކަށް ހުރެ ބޭރު ބަލާލީމެވެ. އަމަން އޮތީ ފަތާ ފެންގަނޑުގައެވެ. ފައި ފެންގަނޑަށް ލައިގެން އަމަން އާ ދިމާލަށް ފެން ބުރުވަމުން ހެމުން ދިޔަ އަނޫޝާ ފެނުމާއެކު ކޮންމެވެސް ޖަހަލަ ހަސަދަ ވެރިކަމެއް މިފަހަރުވެސް އަހަރެންގެ ހިތުގައި ހިނގައިގަތެވެ. އަހަރެން ދެކެ އަމަން ލޯބި ނުވަނީ އޭ އަނެއްކާވެސް ހިތަށް އެރިއެވެ.\nއަމަންމެން ކައިވެންޏަށް ފަހު އިޓަލީއަށް ދިޔުމުން އަހަރެންނަށް ހަމަޖެހުމުގެ ނޭވާއެއް ލެވުނެވެ. އެހެނީ އަމަން ހުރި އިރު އަމަންގެ އެކި އެކި އުނދަގޫތައް އަހަރެންނާ ކުރިމަތިވަމުން ދިޔައެވެ. އަމަން ނުފެނި ދުވަސްކޮޅެއް ހޭދަކުރަން ލިބުމުން މި ދުވަސްކޮޅުގެތެރޭގައި އަހަރެންގެ ނަފްސު ހަމައަކަށް އަޅުވާލާ އަމަންގެ ހަނދާންތަކާ ދުރުވެލުމަށް ހުދު އަހަރެންނަށް ވެސް ފުރުސަތެއް ލިބޭނެއެވެ.\nއަމަންމެން އިޓަލީގައި ހޭދަވި ދެ ހަފްތާއެއް ހާދުވަސް ވެސް ދިޔައީ ވަރަށް އޮމާންކޮށެވެ. ޖުނާން އަހަރެން ފެނި ބައެއް ފަހަރު ހިނިތުންވެލައެވެ. އަހަރެންގެ ހިތުގެ ހާލު ނޭނގުނެއްކަމަކު އަހަރެންނާ އަމަންއާ އޮތް ގުޅުން އެނގޭ ހަމައެކަނި މީހަކީ ޖުނާންއެވެ. އަމަން މެން އައުމުން އަނެއްކާވެސް އަހަރެންގެ ހަމަޖެހުން ގެއްލުނެވެ. އަމަން އަހަރެންނާ ވާހަކަދައްކަން ތަކުރާރުކޮށް މަސައްކަތް ކުރަމުން ދިޔައެވެ. އެއީވެސް އެފަދަ ދުވަހެކެވެ. އެތައް ދުވަހެއްފަހުން އަހަރެން ބަގީޗާތެރެއަށް ނުކުމެލީ ސިކުނޑިއަށް ކޮންމެވެސް ކަހަލަ ލުޔެއް ދިނުމަށެވެ.\nއާއްމުކޮއް އަމަންއާ ބައްދަލުކުރަން އަހަރެން މަޑުކުރާ ލަކުނޑި ގޮނޑި ކައިރިއަށް އައިސް އަހަރެން އެ ގޮނޑިއަށް ބަލަން ހުރީމެވެ. އެއަށްފަހު އިށީނދެލީމެވެ. އަހަރެން އެތަނުގައި އިންނަތާ އިރުކޮޅެއް ފަހުން އަހަރެންނާ ދިމާލަށް އަމަން އަންނަތަން ފެނުނެވެ. އަހަރެންގެ ހިތުގައި ބިރުވެރިކަމެއް ހިނގައިގަތެވެ. އެހެންނަމަވެސް އަވަސްއަރުވާލައިގެން ކަމެއް ކުރާނެހާ ހިތްވަރު ނުލިބުމާއެކު އަމަންއައިސް އަހަރެންނާ ދާދި ގާތަށް ހުއްޓެން ދެން އަހަރެންނަށް އިނދެވުނީއެވެ.\n"ޒާރާ" ހަމަހޭވެރިކަންވީ އަހަރެންގެ ކަންފަތުގައި އަމަންގެ އަޑު ގުގުމާލީމައެވެ. އަމަންއެތަނުގައި އިށީނދެލިއެވެ. އޭނާ ވާހަކަދައްކާލަން އަނގަހުޅުވާލާފައިވެސް އަނގަ ލައްޕާލިއެވެ. އެއަށްފަހު ފުންނޭވާއެއް ދޫކޮށްލިއެވެ. އޭރު ދެން ކަންހިނގާފާނެ ގޮތަކުން އަހަރެންގެ މުޅި ދިރިއުޅުން އެފުށް މިފުށަށް ޖެހިދާނެކަމެއް އަހަރެންނަކަށް ނޭނގުނެވެ.\nއަމަން އަހަރެންނަށް ބަލަން އިނެވެ. އަހަރެން އިސްޖަހާލީމެވެ. އަމަން އެއްޗެއްނުބުނުމުން މިތަނުގައި ނީދެވޭނެކަމަށްބުނެ ބަހަނާ ދައްކާފައި އެތަނުން ދިޔުމަށް އަހަރެން ތެދުވީމެވެ. އެއާއެކު އަމަން ވެސް ތެދުވިއެވެ.\n"އަމަން އާ ދައްކާނެ އިތުރު ވާހަކައެއް އަހަރެންގެ ނެތް. އަދި އަމުދުން އަމަން މީހަކާ އިނދެހުރެ ތިހެން އަހަރެންނާ ބައްދަލުކުރުން ރަނގަޅުކަމަކަށް ނުވާނެ. އަނެއްކޮޅުން މިހާރު ހުރިހާކަމެއްވެސް ވަނީ ބަދަލުވެފަ. ކުރީގައި ނަމަ މި ގުޅުން ފަޅާއެރީމަ މާ ބޮޑުކަމަކަށް ނުވެވެސް ދާނެ. އެކަމަކު މިހާރު ވެއްޖެއްޔާ ވަރަށް ބޮޑުކަމެއްގެ ގޮތުގައި ފާހަގަވެގެން ދާނީ. އަމަންއަށްވެސް ރަނގަޅަކަށް މި ބުނަނީ. އަބަދު އަހަރެންނާ ތިހެން ވާހަކަދައްކަން މަސައްކަތް ކުނުރޭ. އަމަންގެ ދިރިއުޅުމަށް އެކަމުން އަސަރު ކުރާނެ. އަހަރެންވެސް އަމަން މަތިން ހަނދާން ނައްތާލަން މަސައްކަތް ކުރާނަން" އަހަރެން އަމަންއަށް ބަލާލުމެއްނެތި ވާހަކަދެއްކީމެވެ. އެއަށްފަހު އަހަރެން ހިނގައިގަތީމެވެ.\nއަމަން ފުރަތަމަ ފަހަރަށް އަހަރެންގެ އަތުގައި ހިފީ އެވަގުތުއެވެ. އަހަރެންނަށް އެއަތް ފޮޅުވާލާކަށްވެސް ނުކެރުނެވެ. އެހެންހުރިއިރު އަހަރެންގެ ހިތުގެ ހިނގުން ބާރުވިއެވެ. އަމަން ހިފެއްޓި ހިސާބުން ފަށައިގެން ކަރަންޓުގެ އޮއިވަރެއްފަދަ ފިނިކަމެއް ހަށިގަނޑަށް ފެތުރެން ނެގީ މަދު ސިކުންތު ކޮޅެކެވެ.\n"ޒާރާ ޖެހޭނީ އަހަރެން ދައްކާ ވާހަކަ އަޑުއަހަން. ޒާރާ އެނގޭނެ ޒާރާއާ މެދު އަހަރެންގެ ހިތުގައި ވަނީ ކީކޭކަން. އަހަރެން މާފަށް އެދެން. އެހެން މީހަކާ އިންނަން ޖެހުނީމަ. އަދި އަދަށްވެސް އަހަރަން ބުނާނަން އަހަރެންގެ ހިތުގައި ވަނީ ހަމައެކަނި ޒާރާ. ޒާރާ! އަހަރެން ޒާރާދެކެ....."\n"ހަބަރުދާރު" އަމަންގެ ވާހަކަ މެދުކަނޑާކަމުން ފަހަތުން މީހަކު ވާހަކަ ދެއްކި އަޑު އިވިފައި އަހަރެމެން ދެމީހުންނަށްވެސް ސިހުން ލިބިގެން ދިޔައެވެ.


SunOnline: MDP ge4memberaku party ge whip line aa hilaafu vejje\nމިހާރު ތިބި ކައުންސިލަރުންގެ ދައުރު ދަންމައިލުމަށް، ގާނޫނު އަސާސީ އަށް ގެންނަން ސަރުކާރުން ހުށަހެޅި އިސްލާހު އެ ގޮތަށް ކޮމިޓީއަށް ބަލައިގަނެ ކޮމިޓީން ފާސްކުރަން އެމްޑީޕީގެ ޕާލަމެންޓްރީ ގްރޫޕުން ނެރުނު ވިޕްލައިނާ އެ ޕާޓީގެ ހަތަރު މެމްބަރަކު ހިލާފުވެވަޑައިގެންފި އެވެ.\nގާނޫނުއަސާސީ އިސްލާހު ކުރުމަށް ހުށަހަޅާފައިވާ ބިލް މަޖިލީހަސް ބަލައިގަނެ ސަރުކާރުން ހުށަހެޅި ގޮތަށް ފާސްކުރުމަށް އެމްޑީޕީގެ ޕީޖީ ގުރޫޕުން ބުދަ ދުވަހުގެ ރޭ ތްރީލައިން ވިޕެއް ނެރުނީ 41 މެންބަރުންގެ ވޯޓާ އެކު އެވެ.\nނަމަވެސް މަޖިލީހަށް ބިލު ބަލައިގަތުމަށް ރޭ ނެގި ވޯޓުގައި އެމްޑީޕީގެ ހަތަރު މެމްބަރަކު ބައިވެރިވެވަޑައިގެންފައެއް ނުވެ އެވެ. ވޯޓުގައި ބައިވެރިވެވަޑައިގެންފައި ނުވަނީ މައްޗަންގޮޅީ އުތުރު ދާއިރާގެ މެމްބަރު މުހައްމަދު ރަޝީދާއި މަޑަވެލި ދާއިރާގެ މެމްބަރު ހުސައިން ފިރުޝާނާއި މާފަންނު އުތުރު ދާއިރާގެ މެމްބަރު އިމްތިޔާޒް ފަހުމީ އަދި އުނގޫފާރު ދާއިރާގެ މެމްބަރު މުހައްމަދު ވަހީދު އެވެ.\nގާނޫނު އަސާސީ އިސްލާހުކުރަން ތްރީލައިން ވިޕް ނެރުމާ ދެކޮޅަށް ވޯޓު ދެއްވި 10 މެންބަރުންގެ ތެރޭގައި ވެސް އެ ހަތަރު މެމްބަރުން ހިމެނިވަޑައިގަންނަވަ އެވެ.\nއެމްޑީޕީ ހަތަރު މެމްބަރުންގެ އިތުރުން ނައިފަރު ދާއިރާގެ މެމްބަރު އަހްމަދު ޝިޔާމް ވެސް ރޭގެ ވޯޓުގައި ބައިވެރިވެވަޑައިގެންފައެއް ނުވެ އެވެ.\nބިލު ބަލައިގަތުމާ ގުޅޭ ވޯޓުގައި ހަތަރު މެމްބަރުން ބައިވެރިވެވަޑައިގެންފައި ނުވާއިރު، ބިލާ ގުޅިގެން ތަޅުމުގައި ކުރިއަށް ދިޔަ ބަހުސްގައި ވެސް އެ ހަތަރު މެމްބަރުން ވަނީ ގާނޫނު އަސާސީ އިސްލާހުކުރުމާ ދެކޮޅަށް ވަރަށް ބޮޑަށް ވާހަކަދައްކަވައިފަ އެވެ.\nމެމްބަރު އިމްތިޔާޒް ފަހުމީ ވަނީ ސަރުކާރުން އަދި ޕާޓީއިން ބުނި ނަމަވެސް ގާނޫނުއަސާސީ އިސްލާހު ކުރަން ވޯޓު ނުދެއްވާނެ ކަމަށް ވިދާޅުވެފަ އެވެ.\nޕާލިމެންޓްރީ ގުރޫޕުން ތްރީ ލައިން ވިޕެއް ނެރުމުގެ މާނައަކީ އެ ގުރޫޕުގައި ތިބޭ ހުރިހާ މެމްބަރުން ޖަލްސާއަށް ހާޒިރުވެ ޕީޖީ ގުރޫޕުން ނިންމާ ގޮތަކަށް ވޯޓު ދިނުމެވެ. މީގެ ކުރިން އެމްޑީޕީގެ ޕީޖީ ގުރޫޕުން ނެރެފައިވާ ވިޕްލައިން ތަކާ ހިލާފުވި މެމްބަރުންނަށް އެމްޑީޕީއިން ފިޔަވަޅު އަޅާފައިވެ އެވެ.\nއެގޮތުން ސުޕްރީމް ކޯޓުގެ ބެންޗުގައި ތިބޭ ފަނޑިޔާރުންގެ އަދަދު ފަހަކަށް ކުޑަކުރުމަށް މަޖިލީހުގައި ނެގި ވޯޓުގައި، އެމްޑީޕީން ކަނޑައެޅި ވިޕްލައިނާ ހިލާފަށް ވޯޓު ދެއްވުމުން އެމްޑީޕީ އުފެއްދުމުގައި އިސް ދައުރެއް އަދާކުރެއްވި، އަދި އެމްޑީޕީގެ ޗެއާޕާސަންގެ މަގާމުވެސް އަދާކުރެއްވި ރީކޯ މޫސަ ވަނީ ޕާޓީން ވަކިކޮށްފަ އެވެ.\nގާނޫނުއަސާސީ އިސްލާހު ކުރުމަށް މަޖިލީހުގެ ހުރިހާ މެމްބަރުން ތަޅުމަށް ހާޒިރުވެއްޖެ ނަމަ 58 މެމްބަރުންގެ ވޯޓު ބޭނުންވާނެ އެވެ.\nކައުންސިލަރުންގެ ދައުރު ފެށޭ މަހުގެ ދެވަނަ ދުވަހަށް ހަމަވާނެ އެވެ. ބަންޑާރަނައިބު އިބްރާހިމް ރިފްއަތު އަދި މަޖިލީހުގެ ކައުސިލަޖެނެރަލްވެސް ވިދާޅުވެފައި ވަނީ ކައުންސިލުތަކުގެ ދައުރު ދިގު ދެންމޭނީ ގާނޫނުއަސާސީ އިސްލާހުކޮށްގެން ކަމަށެވެ. އަދި ހަދާ ވަގުތީ ގާނޫނަކުން ކައުންސިލަރުންގެ ދައުރު ދިގު ކުރުން ގާނޫނުއަސާސީއާ ހިލާފު ކަމަށްވެސް ވަނީ ލަފާ ދެއްވާފަ އެވެ.\nއެހެން ނަމަވެސް ރައްޔިތުން މަޖިލީހުގެ ރައީސް މުހައްމަދު ނަޝީދު ވިދާޅުވީ އެ ގާނޫނީ ލަފާތަކާ މެދު ހިތް ބުރަ ކަމެއް އެބަ އޮތް ކަމަށެވެ.\nމެމްބަރު މުހައްމަދު ރަޝީދު (ބޯދިގު)